Saltair na Rann
Saltair na Rann.
Moríse rí nime nair,
cenhuabur, cenimmarbaig,
dorósat domun dualach,
morí bithbeo, bithbuadach.
Ri osduilib thargca gréin,
rí ósfudumnaib aicgéin,
ri tess, tuaid, tíar ocus tair,
fris níderntar immargail.
Ri coruinib robai, fail,
riandúilib, rian-aimseraib,
rí bithbeo beus, blaith adenn,
ri centossach, cenforcenn.
Ri dorigne nem noithech,
nihúaibrech, niimchloithech,
ocus talam, tolaib tlacht,
comtren, comfossaid, comnart.
Ri dorigne sorcha saer
ocus dorcha con-anaeb:
indaranai islaithe lan,
araile isadaig imlan.
Ri rodelb tétadbul De
dochetadbur nandule,
..... s frisamla suthach
inmass amra écruthach.
Ri rodelb eisse cachnduil
rosderb cengesse coemruin,
eter mín isgarb condath,
eter marb ocus beothach. Ri rothepi, bladmar, brass,
asinchetadbar admas4,
talam tromm toracht, delm chert
dian'fonn fothacht fotlethet.
Ri rochruthaig, nícuac cinte,
hicuairt nafirmiminte,
domun delbda derbda druing,
mar ubull febda fircruind.
Ri rodelb dluma iartain
hura coderb imthalmain,
rith roseim osbith, buaid ngle,
indaeor uair uscide.
Ri c(ria)thras usce n-an, n-úar
foriathmass nan-al n-ollmuad,
iarsrebaib cosesraib sruth
iarmesraib comesrugud.
Ri roordaig ocht ngaetha
torgaib cenlocht lanaeba,
cethri primgaetha cotngaib,
cethri fogaetha feochrai.
Cethri fogaetha aile,
rádit auctair ergnaide,
bidhi an-arim fírchert
dogaethaib dagaeth deec.
Ri rodelb datha nangaeth
rosderb frisratha slanaeb,
iarclechtaib rith roratha ,
combrechtaib cachilldatha.
Ingel, incorcarda glan,
inglass, induaine allmar,
inbuidi, inderg, derb dána,
nisgaib fergg frisodála.
Indub, indliath, indalad,
intemen, inchiar chálad,
indodar, doirchi datha,
nidat soirchi sogabtha.
Ri rosordaig oscachmaig
na ocht fogaetha feochrai,
rodelb cenditha, dín saeth,
cricha nacethri primgaeth.
Anair incorcra glanbda,
andess ingel gle, amra,
atuaid indub gailbech, grach,
aniar indodur engach.
Inderg, inbuidi 'male,
eter gil ocus corcrai,
indúani, inglass, croda 5 lir,
eter huidir isglegil.
Indliath, inchiar, grainne anguir,
eter huidir iscirduib,
intemen, indalad tair,
eter duib ocus corcair.
Coir rocoraiged acruth,
doronad an-orddugud,
fogaessaib glessib cenchlith
iarsessib, iarsuidigthib.
Na da gaeth dec, tolaib tress,
tair ocus tiar, tuaid istess,
rii roscuibdig cotagaib,
roscuibrig fo secht nglassaib. Ri dosnarbair iarsessaib
imthalmain con-ilglessaib,
cach digaeth dib imglés ngle
isoengles foraib huile.
Ri dosrat iarnglessaib clecht,
iarmbessaib centarimthecht,
indarahuair, blaith iarmblai,
induair aile ainbthechae.
Rí tadban tomus donleirg
othalmain cofirmimint,
fris domidet, met glanna,
fritiget natalmanna.
Rosuidig secht rinne reim
ofirmimint cotalmain,
Satuirn, Ioib, Mercuir, Mars,
Sol, Uenir, Luna lánmas.
Ri rorimi, rigda inbla,
otha talmain coesca,
semile fichet archet
fordamidet 'naglanmét.
IS hé sain int-aear huar
linib haial friimluad,
dianidainm triallach, derb tra,
annem niabach n-airerda.
Indrae ohescgu cogrein
ri rorím congle glanleir,
dacet mile, mor insmacht,
latri cethair cethrachat.
ISse sin int-ethier huais
cengaeth, cenaear n-angluais,
dianidainm, cen balba mbla,
innem n-amra n-etherda.
Trichutrumma, intsain doleir,
eter firmimint isgrein,
morí rindbalcc, rofír sein,
dorindnacht dorimirib.
IS hisin indOlimp huag,
cenchumscugud, cenimluad,
iarsliucht saer nasruthe sen,
dianidainm intresnoebnem.
Damile déc, torainn ngle,
archoiccétaib déc mile,
cain rith rindrethait insain
ofirmimint cotalmain.
Met naré, ruathar cint,
othalmain cofirmimint,
isse inmet sain, srethaib srath,
ofirmimint coriched.
Cethrimili fichet sain
artrichait cet domilib
oshunn coriched, reim n-oll,
cenmotha firmamentom.
A met na ree sein uile
othalmain corigsuide,
issed fil othalmain tinn
sís cofudomnaib Iffirn.
Rí cachthuir thuathaig, dein, deirg,
rofuathaig fein firmiment,
feib baderb laiss oscach maig
rosdelb donmaiss ecruthaig.
Ri nan-uile n-adbar n-án,
arm-buili bladmar bithmár,
inglóruill cocessair chain
dosrorainn icoiccressaib.
Incuiced criss guires chness
morí ruithes triasirthes,
frisasad sluagda saigthe
dahuarda imdamesraigthe.
Huarda andess isuarda atuaid,
indamesraigthe, ismórbuaid,
incriss tessaigthe, isderb de,
eter nada mesraigthe.
Rí targcai cech ruirig reil
rosuidig smachtai fouagreir,
rodagni cenchétlud ngle
dochetchruth nafirmiminte.
Amal bis abloesc immog
acht noslui línib hilchor,
fial nafirmiminti imbith
tria bithu forabithrith.
'Macuaird focheird atoimsi,
iarsreith suairc fri sirsoillsi,
isannsu infomus 'moa mbeir,
ni triit tarsnu toimsideir.
Rorannad iarn-intliucht fail,
feib rodelgnaisset auctair,
dasebratta fochis chain,
dasé phairt 'nan-irchomair.
Huide mís dogrein cachphairt,
iarseis nan-ugtar n-ardaitt,
forith hinathur6
gluair ngle,
cech mbliadain dosstimchellae.
Hisindfirmimint cogle
sesca dáse senistre,
dothaitni fridia 'malle
cachphairti se senistre.
Ata iarrúini indrig reil
rodelb duine ::: huagreir,
fodluthad, cendolma ndein,
comla forcach senisteir. Trénbrat demin, torom n-án,
marbad gemen coem comlán,
tuinech torachta rosrig
imthalmain contib immib.
IM thrínimi ata centair
trinimi impe, hit himsláin
insechtmad nem, isse sein
rochertad eternimib.
Ni sossad suaircc slóig aingel
acht iscuairt chóir coemdaingen,
amalbis rothmol forluth
triabithu forbithimputh.
Infirmimint, ilar mbla,
isnasechtrind airegda,
ata foroenrith, gluair ngle,
otha inn-uair rocruthaigthe.
Ri rorann ruandath osleirg
nifualrad fann firmimeint,
srethaib samlaib, slemnaib slecht,
indibrannaib derbdai déc.
Ri oscachairm, oscachdinn,
dorat ainm forcachn-oenrinn,
nimennair iarndligud dlecht
donadibrennaib deec.
Fuath cachrenna, ruathur ngle,
itimchuairt firmiminte,
feib rosderbait delgnaid ishuandelbaib ainmnigter.
Aquair, Pisc, Ariet, Tauir treb,
Geimin choir ocus Cancer,
Leo, Uirgo, Libru, Scoirp scrus,
Saigitair, Capricornus.
Ri corúnaib roscoraig
innanndlumaib dermoraib,
sreith nasliab, oscachblai,
frisreith grian ocus escai.
Tricha lathi, lórda 7 luad,
ladech n-úara ocus lethuar,
cotriall trechess oscachdind
rethess grian incachoenrind.
In grian suairc, iarn-urd riagla,
forcuairt cacha oenbliadna,
hi quindecim kalde, cain dind,
issann téit incachn-oenrind.
Grian in-Aquair, hed centáir,
doróined im-mis Enáir,
ocus hiPisc cogle
dorimther im-mis Febrae.
Grian in-Ariet, aurdaircc dí,
dothadbat im-mis Martíi,
ocus hiTauir grian diareir
dothaitni im-mís Apréil.
Grian hinGemin im-mis Máii
isdemin, ni imarchlái,
nochochiuin guires cachtreib
im-mis Iúin grían iCanceir.
IM-mís Iuil ingrian il-Leo,
issann ferass alangleo,
teit grian adenus friatuisc
inUirginum 8 in-Auguist.
Dothaitni grian fhiadcachdrung
iSeptimber inLibrum,
grian nodafoilcc nochosceil
iScoirp im-mis Ochtimbeir.
In Sagitarium grian dosfeim
oscachrian inNouimbeir,
inDecimber, ischian clú,
bidgrian inCapricornú.
Athe sein indaserind
dosrosat Fiadu forfinn,
oscachrian rethait fonmbith
riu reithes grian alanrith.
A coic cachlae d'fiss cenbrath
dlegair docachintliuchtach,
docachoen, cengláma gné,
bis fograda ecailse.
Laa mis grene, ésca aes,
rith mara cen immarbáes,
laa sechtmaine, feili noeb n-uag,
iarcertglaine con-imluad.
Ri rosrethaig, sróenaib slamm,
dorethaib roenaib retlann,
feib nosairbrig osrannaib
rosanmnig dian-anmannaib.
Cid caem lenn inleth fail frinn
firmiminti nan-ilrind,
inleth aili, lith cengeis,
nocon-eitchiu ciachemmeis.
Ri rogni clichis cenmeirg
iarnafithis firmimeint,
comfocus tadbain adreich
imthalmain docachoenleith.
Ri rodelb firmimint fír
conarennaib cendimbrig,
immontalmain, cengoi ngle,
imsoi ontrath coaraile.
Ri dorigni muirlinn mair
osanfirmimint imslain,
inmuirlinn aili isi inmuir,
fordasniada imthalmain. Ri reil dorairngert cachfáith
coimdiu cumtaig cachcoemgraid,
dorosait grein crotha glain,
forosna nem imthalmain.
Ri dorigni esca n-án
ocus indfairrgge imslán,
foriaguil dosrona inrí,
condatcora, comchuibdi.
Sessed rann domuin cechdú
hissi meit fil in-escu,
ocus isingréin coglan
sé commet dec intalman.
Ri dorigne ilar mil
fondfairrce ndermair ndírím,
nithadbann nech acht mori
an-anmann nach an-airmi.
Ri dorigni sreba sluag
donahénaib friimluad,
doaltaib isnaslebib,
dograigib formagreidib.
Hilerda nan-anman n-án
is nan-ildelbda ndermár,
nifail hicrí rimess sin
acht mad inrí donoebnim.
Ri dorigne aéar n-uar,
ocus tene reil rorúad,
ocus talam bladmar, brass,
ocus sruth raglan rethess.
Ri rosil talmain iartain
dolubaib, dofidbadaib:
lan indomun diambolud,
con-immad an-iltorud.
Ri conic huacht ocus tess,
mori firen frim'firless,
ishe rosuidig cachseis,
ri centuirim, cenaisnéis.
Inrí reil narun corath
doarfaid dún cachn-ingnad,
diathuicsin treothu, din ngle,
is trialin amirbaile.
Ri rogni cachnduil foleith,
aicseid ocus nemaicseid,
acht inri rodelba sain
nifail nach rí fortalmain.
Nifail dodainib daingnib,
doainglib na harchainglib,
nech thucas triadindchur de,
na fail d'ingnud 9 lam'rigse,
Moríse ri nime náir10.
2.
Ri dorigni riched reil
conachrichaib diacomréir,
treb thogach, duanach, dangen,
dosluag amra árchangel.
Riched conilhur adrong,
saer, sithech, nadimchumung,
cathir dronoll cocetrath,
met dondomonn adechmad.
Failet ann trimuir cenmeth,
duirimthimchellat riched,
mur doglain huaine, gnim cain,
mur dior, mur dichorcair.
Mur n-uaine cenchess im-mach,
mur n-óir fricness nacathrach,
im-medon frigelgloir cain
mur ndermor dichorcairglain.
Fail ann, cotrichim trethan,
cathir chrichid, chomlethan,
fail inti, frisíd solus,
set sir cethriprimdorus.
Met cachdoruis dib foleith
donacethriprimdoirsib,
toeb fritoeb, dini iartomus,
mili darcachn-oendorus.
Fail crois d'ór incachdorus
frisella slog sirsolus,
ri rosdelba centalgga,
hite remra roárdda.
En dodergor forcachcrois
oschind lerglor nach anfois,
incachcrois frihernól cuir
gemm dermor doleic logmuir.
Archangel cechlai, luad ndil,
conasluag oríg richid,
coclasschetal, coceol glé,
timchell cacha oenchrose.
Fail ann faithchi cechdoruis
cain fritaichmi derbthomuis,
samlaimse cech dib fofeib
fritalmain conamuireib.
Cuaird cachafaithchi foleith,
conagrenchaib airgdidib,
conabrugaib foblath bil,
conalubaib ligaidib.
Ced adbal lib, lathar ngle,
met nafaithchi fairsinge,
mur d'argut, cengnim n-aithbi,
rognid imcachoenfaith(chi).
Airfortoich namur im-maig
immondun docachoenleith, cosostaib slanaib sidib
diarmidi dohilmilib.
Ocht n-airfortaig ann frisreith
cocomraicet 'moncathraig:
nimtha samail nasét sruith
donmét fail cachairfortuig.
Cachairfortach lan lubaib,
conangrenchaib credhumaib,
mur dochriad chaim rochalcad
cotren imcach n-airfortach.
Damur deec, toraind nglé,
'nan-airfortach, 'nafaithchi,
cenmthat natrimúir im-maig
failet imon primchathraig.
Cethracha dorus hitreib
richid conarigsuideib,
atri cacha faithchi feith,
isatri cachairfortaich.
Cethridoruis airri im-mach
nan-irfortach n-immechtrach,
frisintetblai, tolaib smacht,
frisincetna athchomarcc.
Comla d'argut, cain ardreich,
cachdoruis dondfaithchisin,
comlada creda corath
fridoirsi nan-irfortach.
Nafrithmuir ondun im-mach
innan-huili n-airfortach,
samlaithir fribladbail mbla
otha thalmain cohésca.
Mur nafaitchi, feib dasli,
rosdelbtha dofindruini,
an-airde, adbul foneib,
otha thalmain coglangrein.
Natrimuir, met an-athfaig,
timchellait inprimcathraig,
tadbain an-airde cenmeirg
othalmain cofirmimeint.
Suidigud namur im-maig
immondun, immoncathraig,
rathrian cachmúir, monor ngle,
reil radiall secharaile.
Ri rosfossaig cotangeib
nassossaid 'monprimchathraig,
deimni ataichmi ondun im-mach
'nafaithchi, 'nan-irfortach.
Sluaig sil Adaim, aidble baind,
innandalaib frianderbraind,
gle iarndligud dib rosoich
sechinud cech oensossaid.
Bid cachsluag diib foleith
'nan-airfortach, 'nafaitchib,
lánaib doligaib fofeib
dosidaib, dosonmigeib.
Noeb isnúibhuaga corath
fobraenbuada, iarmbraenchath:
scérdair frisinslog im-maig,
bertair isinmorchathraig.
Cathir De conasoillsi,
cidat mora aprimdoirsi,
nitheit inti óthalmain treib
acht mad oentriar dodoeneib.
Duni conái dligid Dé,
duine óg iarfirinne,
congnim adma nadchlithe
duine amra athirge.
Congérdair cobáid im-maig
nanaeb isinprimchathraig,
febdae fo lib, lith rochlos,
cach dib daraprimdoros.
Nadoirsi chaindelbdai, glain,
lainderdai dondlíc logmair,
con-ollbladaib, segtait slóig,
conacomladaib dergoir.
Tri athchomairc cechdoruis,
cain glanthogairt toebtomuis,
fricachclothalt, erim ngúr,
athchomarc for cachoenmúr.
Aurdrochait nandorus n-og
cain set solus dodergór,
atat fonéim, nassad ngle,
airddiu cachceim araile.
O cheim docheim, erim ngur,
isreid dreimm isinprimdun,
cainsluag sidi, set rosaig,
mór mili cét dochétaib.
Hicuaird nam-mur, mor n-athbach,
im-medon naprimchathrach,
lebinn glainidi glórdai,
drochte dronai dergórdai.
Filet ann brugi bláthi
bithura cach bithráthi,
cotorthib cachthoraid dil,
conambolthaib milidib.
Fail ann centoirsi didnad,
fail soilsi censirdibad,
ceoil gluara, caini, grinni,
buana, baidi, blaithbinni.
Fail ann ni sásas cech slóg
hirichiud rigda romór, fogur nangrad, nacéol ngle,
bolud namblath mboltnaigthe.
Fail mór dosostaib, saer slán,
fail mór class cobsaid comnar,
fail ann mor slúag, seol snassi,
fail mor ceol cechoenclassi.
Failet ann linni lethna,
ailli aninni anoebtrethna,
gleorda immocanat classi,
suarca, segdai, somblassi.
Failet ann srotha sengga
docheniul cach coemlenna,
frisasad sloig, sir sotlaib,
fail ann mór dofindtopraib.
Failet ann lecga lordai,
failet foraid forordai,
forbrig naslog dosrogaib,
fail ann mór do rigsrothaib.
Fail ann mór mbíle mbroga,
mór tiri friimthoga,
mor sét sétach, slán saine,
mor cet cetach clármaige.
Mor ceol caimnaig cenbine
fail iroenmaig rindnime,
mor seol suilig, mor sreth séis,
nadróig tuirim noaisneis.
Fail ann iarset, srethaib smacht,
cet acethair cethrachat,
fiadgnuis indrig cotagaib
iar n-árem afochraicaib.
O thosuch domuin cobrad
clann Adaim, cidhe acomrad,
ni choemsaitis, digrais seis,
cech oen fochraic dib d'aisnes.
Cenmothat sain cotaigaib
fail innim dofochraicaib,
lir bannai fleochaid, fuám tricc,
no slamma snechta snigit.
Sossad slan morig rathmar
fil forlar naprimchathrach:
ismor cet mili 'mobeir
hitimchuaird afosscemeil.
Dior derg rogníd huile
dorig richid rigsuide:
ri corúnaib doforgaib
osnamúraib erordaib.
Sossaid Aingel cosoillsib
nessaim donaprimdoirsib,
Archangeil conan-airbrib
isnessam donaebainglib.
Uirtutes, nert oscachmaig,
isnessam doArchanglib,
Potestates, deoda tlus,
isnessam Uirtutibus.
Principatus, blaith aseis,
isnessam Potestatés,
Dominationes, drong demein,
fodiuplaib indfosscemeil.
Amra inslog roscing uili
forscemul indrigsuidi:
nóeb inrori roscongaib
Troni conamórdrongaib.
Sluaig Hiruphin rosfossaig
itimchuairt indrigsossaid,
tuas sech cechoen fondrig reil
sernait slog sáer Saraphin.
Noingrad nime, noebda ambal,
imrig nan-uili n-adbar,
cendimbúaid fribriga blat,
cen imhuail, cenimmformat.
Lainib lánaib forig recht,
isshé an-arim firchert,
dase sescat, sluag fofeib,
cechoengraid donagradaib.
Arim cechsluaig, lith cenmeth,
nifail nech rodasfessad,
acht marofitir inrí
dodosrosat donemphní.
Ri huasal uasdaib uili,
ri richid con-imdruine,
ri febda firian fossud,
rí rigfial 'narigsossud.
Ri rohóc, ri sen icein,
ri rodelb nem imglangrein,
ri nan-huile noeb corath,
ri caim, ri cain, ri cruthach.
Ri dorigni nemthech necht
doainglib centarimthecht,
tir nanóeb, namac mbethad,
clar find, fota, forlethan.
Rosrethaig sosad, sid saer,
fossad forethaib rig roen,
cuaird cháin, glanna, crichid, gle
doaes amra athirge.
Morí immarthus osintslóg
sanctus Dominus Sabaoth,
diacain uasdind, forseol sercc,
ceol cethri sanct find fichet.
Ri roordaig inclais chert
na cethri sancht find fichet, cáin canait canthus dontslog
sanctus Deus Sabaoth.
Ri fossud fial, febda, find,
sid sossud, selbda, soenmind.
lasfail tret nan-úan, nuall ngle,
'món-Uan n-úag nemlochtaigthe.
Ri reil rohorddaig inn-Úan
iarsintsleib foraimluad,
cethrimili mac 'nandiaid,
cethorcha ocus cét glanriad.
Crichid class, congloraib cruth,
donahógaib ceneilniud,
canait ceol ngluair immalle
indiaid indUain etrochtai.
Comchoema, comluatha, gluair,
iarsintsleib indiaid indUain,
scribtha 'nangnuisib corath
an-ainm isainm indAthar.
In ri rohordaig inguth
donanemdaib fritinphiud,
lethan, londgur, lathar ngle,
amal tondgur n-iluisce.
No amal guth crot carait nuall,
canait cennachlocht lórmuad,
linib lerthol uascechraind,
no amal nuall dermór toraind.
Ri bili bethad foablath
slige frisrethad soergrád,
abarr, abroenrad cechleith
roleth darroemag richid.
Forsasaid indénlaith án,
congaib glerath cheol comlan,
cenaurchra, corogud rath,
dothorud no duilerad.
Alaind indenlaith cotngæib,
cechen glermaith cet n-etteib, 12
canait cenbet, cogleor gle,
cet ceol cacha oenheitte.
Ri rogni mór n-adba n-an,
mór ngnim cadla, cóir, comlan,
lam'rig rogmár oscechmaig
fil cech ollgrad cenesbaid.
Fail leis secht nimi, nert n-uag,
cengeis, cenbine findluad,
imthalmain, tolaib tine,
con-anmaimm cechoennime.
Aear, ethiar oscachdrung,
Olimpus, firmamentum,
nem n-usce, nem n-angel n-uag,
nem hifail Fiadu findmuad.
Fil leis ilar n-amra ndrong,
fil mor n-adba cenimroll,
fail lais nói ngraid, cossar chaid,
fail lais sosad cechoengraid.
Fail indechmad, grad congaib,
censechnad slan sil Adaim,
dóini foadoi triamnai trel,
cotaoi Fiada findgel.
Fail ann sid, fail suba slán,
cenguba, cenathchosan,
frisrethu sluaig, segda thuir,
fail bethu buan bithsuthain.
A fail domaith lárnDia dil,
dianoebaib innanoemtreib,
nifail iarsetad naseis
nech conní acetmad d'aisneis.
Coimdiu conn cechgrada gluair,
targ drong betha bithbuain,
romsaera iarndul acri cath,
inri dorone inriched.
Ri dorigni riched reil. 3.
Ri dorosat nanoingrad
nimi fricumtach coemnár,
foglanblad achrotha glain,
friaadrad, friaairmitin.
Trigrád doib, torainn glan,
asnessu dochum talman,
Angeli frisretha seis,
Archangeli, Uirtutes.
Potestates, oebind bla,
ithe trigraid medoncha,
Principatus, bag centreis,
ocus Dominationés.
Trigraid hisuachtarchom dib
ifrecnarcus indardríg,
Troni fririgsuide réil,
Hiruphin Is Saraphein.
In dechmad grad, canar lib,
censechnad slan síl Adaim,
uasbith cenguasacht icrí
dodosruasat monaebrí.
Ri rochoimsig nagrada
cotoimsib cech degdána,
linib lianmag angnim cain,
frian-iarair, frian-airmitin.
Secht ngrad ann, airegda ingnim,
friasainsemla indardríg,
dogress doib, cenchithu cruth,
triabithu coaairfitiud. Dagrad dib, derbdu dalaib,
fritorroma sil Adaim,
fricechcangin ngnathmair nglain,
Angil ocus Archangeil.
Angeil gléglana, gnim cert,
doreir Dé fritechtairecht,
indArchaingil cenchaire,
ithé nauasaltechtaire.
Uirtutes, nerta cechthan,
fridenam nafirt findglan,
Potestates, delbda atlacht,
atfebda frifollomnacht.
Principatus, blathi gne,
fríathi nangnim cinte,
Dominationes, nóebda cruth,
sluag soerda frismachtugud.
Troni, dichraidiu combrig,
fiadrigsuidiu indardrig,
hilar shircanait ceol ngleir
Hiruphin isSaraphein.
Crichid cenchrinhed inchlass
fochanat riched rindmass,
cliar gel formaig rind roalt
nacethrisen find fichet.
Nosfreccrat naslóig slana
doib conhettgat hilgrada,
conidhed canthus inslog
sanctus Deus Sabaóth.
Ri rofoilsig dam, deilm n-an,
ni dothoimsib nan-hilgrad,
diasostaib saidbrib sluagdaib,
dian-airbrib, dian-ilbuadaib.
Dodeccrai osbetha bann
srethaib ilretha rétlann,
caine már góo gréne,
connaibe fochomglére.
Diafebsai aidchi huimle,
diacennsai, diangnathchuibdi,
diacainduthracht cenchaire,
diandeeircc, diatrocaire.
Diaslaine, slicht cendochta,
dian-áne, dian-etrochta,
diacruth gle, coemda, glanna,
diangne noebda n-adamra.
Diasidaib, srethaib seolaib,
diangnímaib, dianglancheolaib,
diamodaib amraib aildib,
dian-aitdib, dian-ilarmib.
Arim nan-angel innim,
doreir arFiadat findgil,
fritaidbsigud, derb ndana,
iarfailsigud spírtalda.
Nihed an-airim, amorí,
lín acuire fochoemli,
acht madlin intsluaig atraig
icoemthecht cacharchaingi(l).
A hoen, adó, atrí trel,
ado friu conidcuicfer,
dacuiciur, iarngairib gle,
isshi indarim deichde.
Dadeich derba, torainn tricc,
tiagait hisincertfichit,
ocus trideich, triallait blait15,
issed tiagait hitrichait.
IArsintrichait, taidbret bí,
doaidbet imut arí,
cethrideich, iarslanaib smacht,
isi indárim cethrachat.
Coicdeich iarsreith sliucht fónait,
ised tiagait icoicait,
sedeich, cengairim, cenacht,
issed indárim sescat.
Secht ndeich hisechtmoga slan,
ocht ndeich ochtmoga ollmar,
nodeich innochait iarset,
ocus deich ndeich inglanchet.
Deichcet inmili, mod mór,
ocus deichmili inlegeón,
deichlegeon dogres cachdia,
issed tiagait hicuinia.
Deichcunia, coleir ciagléis,
issed tiagait inmarés,
deichmares, miad milib bla,
techtas coderb caterua.
Decim caterua rochlús
tíagait in-exercitús,
deichnexercitús, teanm tra,
tiagait coderb inturba.
Deichturba derb nandrong nden,
issed tiagait in-agmen,
deich n-aigmen angel gráid ngil
icoemthecht cacharchangil.
Fail secht n-archangliu innim
laruiri richid rindgil,
lacachn-archangel foleith
sechtdeich agmen doanglib.
IShésin innomad grad,
dorónad fornim noebnár,
angel ngleglan cenmennar
icoemthechtaib archangel. Na ocht grad cenmothá sin,
dosrósat Dia coderbden,
acht mori rángle fornim
nifail roairme an-árim.
Tuirmem friagairm fiadrig recht
ainm na cethri fer find fichet,
drong duassach d'arbrib angel
nan-uasal, nan-archangel.
Gabriel, Michél, maith an-greim,
Raphiel, Panachel oebind,
Babichél, Raguel roclos,
Mirachel, Rumel rigdos.
Fafigial, Sumsagial slán,
Sarmichiel, Sarachel saergrád,
Uriel, Hermichel maith mass,
Sarachel, Barachel bladbras.
Lihigiel, Darachél cenchol,
Segiel, laSariel sairdron,
Lonachel, Arachél tan,
Stichiel, Gallichiel gleglan.
Guidem doib, derb dín cenmeth,
arinrig rodelb riched,
'mobethu cenchithu, cruth cain,
triabithu 'nambithoentaid.
Cibhe gabas cuit nói ngrad
etir iarmerge Is tiugnar,
rodmbia nem, nassad ndangen,
imbithoentaid archangel.
Datrian insein, sluaig roclos,
robai innim rian-imarbos,
atrian huili, fotheidm thinn,
dochuatar dochum n-Iffirn.
Atethach, aChoimdiu cain,
domf'orcraid, dom'hessbadaib,
tabair dam dilgud hifus
dom'ainblib, dom'aneolaus.
Ciarobai doanble arád
airmi aidbli nan-ilgrád,
anroradius, sonad sír,
isdomolad mororíg.
Cianobeth cét tengad ndron
frisirlabra cenairchron,
níaisneidfind triabithsír
cétmad adamra m'ardríg.
Ardruiri búan betha bricc
doruirmi cachsluag sainglic,
arcli, arnduasach, arn-abb,
inrí huasal doruasat.
Ri dorósat nanoengrád.
4.
MoRí rigda oscachthur
roraide friLuciphur:
'biait fót, feib dochangen ngel,
airbri imdai archangel.
'Tabair uait airmitiu iarsreith
doAdom, dom'chomdelbaid,
na nói ngrad coibli gleir glain
biait foimti fri'tairitein.'
'Airmitiu d'Adam, nichél,
arimsiniu, nithibér,
ar badairniul fiadcachthur
dianamthairbiur fonsósur.'
Roraidi fris rí narind,
aFiadu firen firfind,
'nocotbia airmitiu glan,
úarnatabrai reir d'Adam.'
Roraidi Lucifur leir
aithesc ndiumosach ndrochceil:
'bamri reil oscach caingin,
fomgnifet indilaingil.
'Betit indangeil fomtraig,
dogén féin mochomtocbáil,
biam tigerna oscechdrung,
nibia rí aile huasum.'
Lucifer colin agraid
rotrascair achomthocbail,
rotairinn adiummus tind,
dorimmart dochum n-Iffirn.
Mili bliadan, mod nglanna,
adfiadat nascribenna,
ochruthad angel, gnim cert,
conostarraid tarimthecht.
Ruiri narind réltai máil
targai dind domuin drechmair:
niseng abrig oscachbla:
ferr cachrig morí rígda.
Mori rigda oscachthur. 5.
Ri dorigni carcair cain
doLucifur, diademnaib,
tír ndorcha ndubach ndér ndrenn,
ger, dianidcomainm Iffern.
Cathir grainne, glérib cath,
censlane, serb, sirechtach,
aigthech, uamnach, ilar mbrath,
gaibthech, guamnach, golpartach.
Buidni biasta, buiriud pian,
ruibni riastrai frianriad,
bádud, plagud, brëud, bruth,
tragud, largud, leod. loscud.
IMonmbeist mbuirr, blóraid benn,
ostuind truim, tolaib ilchend:
duilgib drichnes fricachsluag,
coruibnib riches roruad.
Coic cét cenn fridiartain tinn,
coic cét fiaccail cechoenchind,
cét lam, cét bass, indel nglaiss,
cét n-ingen forcachoenbaiss.
Ilar thor ndoel, duba druing,
ilar cruma cael clenchruind,
ilar cuan ngér, ciasta, cerb,
ilar mbiasta mbuan, mbelderg.
Ilar loscond lan dogail,
foralar icimsergain,
fricach imchuaird nacathrach,
ilar nathrach n-imathlam.
Ilar mbrothlach nambled mberg,
nambiasta n-ochrach n-airderg,
ilar ndelb ndomblas angal,
ilar lonnbras leoman.
Ilar lasrach lonn cechleth,
ilar casrach ngarbthened,
ilar ndlúm ndlomtha tuarcat,
ilar ndorcha ndubluachat.
Fail mór domuirib moamúr,
hIffirn cotuilib tromthúr,
friplagud nasluag siabar,
friambadud, friambithphianad.
Muir ndubtemen, temel truag,
muir ndaiged tened tromruad,
muir mbren, muir tren, dengge dath,
muir nél, muir neme natrach.
Inmuir serb suiges insluag,
mor ndelb drubas fothromnual,
incach naird fobrón fíantach,
gol mairg ocus mórhiachtad.
Híttu, huacht ocus tess
crintu, chúac, grandaib garbchess,
sluag luath landub foralar,
conglamrud, con-athchossan.
Gáir gér gríbi, hír isferg,
fothair díni ndér nherderg,
friangrella cenchoibli ngle,
sroigli tenna, teinntide.
Acethair cethorchat cet
nisechmalat foroenshét,
failet fridamnad Diabuil,
in-Iffurn dohilphíanaib.
Cianobeth cet mili fer,
conatengthaib iarnaideib,
oenphian dib, cobrath mbrudin,
nichoemstais doderbthurim.
Madnofail d'hilphianaib ann,
in-Iffurn huathmar imgann,
lia natluibi formaigaib,
no duili for fidbadaib.
Fail ann rig nadrigda bes,
gribda, gann, cetaib ilglés,
duairc, doer, dressachtach adrech
cloen, cessachtach, cossaitech.
Crimnach, gruamnach, gnath icbrath,
hirach, uarach, airbirech,
ciar, cernalach, caras cath,
dian, drenngalach, diumussach.
Engach, huaichlech, ilar crech,
tedmnach, tuaimnech, disceinmnech,
gristaig, craestuib, granne agne,
discir, doescair, dergnaide.
Ri dorat tromdigail tind,
forsluag n-anhettail n-Iffirn,
truaga, tána frigortai,
buana, bana, bithbochtai.
An huili cestait intslúaig,
icráesluch Iffirn adruaid,
ciarombet cét tengad dein,
niaisneidfind frim'aimsir.
Adba n-Iffirn, ilar phian,
mairg bís fócrithfeidm comchian,
glenn golmar, gann, gráne ali,
morí rogmar dorigni.
Ri dorigni carcair cain. 6.
Ri dorigni Pardus mblaith,
cuairt crichid, cobsaid, comsnáid,
caintír toirthech, digrais foss,
dodainib rian-immarbos.
Rí robennach bruig reid mblaith,
Pardus frisuirded sáergraid,
iarcinniud cachthuir thogaig,
con-immud cechiltoraid.
Col-láinib loraib lubaib,
comagib, comorbrugaib,
coscathaib scoth forcachmaig,
conamblathaib bolordaib.
Cocadius cainol roclos,
con-ainius, con-aebinneos,
conabruig barrglas, bladmar,
feidb tadbas babithsamrad.
Bethrach, broenach, brogach, bras,
tir tethrach, togach, tonnglas, saer saechtairthír, suthach srath,
caem, cain, cetharchair, cruthach.
Clar cóir, cobsaid, cumtaig dind,
fal frifóir forsaid forfind,
isdín caich, Is mur mbroigthech,
bithblaith, bithur, bithtoirthech,
Sossad slan, suthach, sid sáer,
fal fossud, fulach, fírnoeb,
sreba sencha, selbcha sreith,
cenérchra, cenimhesbaid.
Mag maith, moinech, milib mind,
doinech, daith, dinib derb dind,
cosrethaib saidbrib seolaib,
airbrib aidblib, ilchéolaib.
Rí roordaig innadail,
topur indhordain forláin,
astecat glaini crotha,
cethrisreba sirsrotha.
Sruth d'fín, sruth d'ola, dal dil,
sruth loga lemnacht langil,
sruth maith mela, monar nglan, 16
frisasad nanoebanman.
Ainm foleith cechsrotha slain,
cenchleith friclotha coemdail,
Fisson, Geon, cain cenlen,
Tibris ocus Eufraten.
Fisson sair sires areim,
Tibris siar siles slanéim,
Eufraten combuaid fodes,
Geon fothuaid dian dirges.
Indola sáir, iarslicht slán,
infin siar srethaib sirdal,
inmil fodess, digrais buaid,
inlemnacht sílas sairthuaid.
IMsoat, dosoat iarsain,
doréir indrig donoebnim,
cenmeth, cenditha, cenchais,
cechleth fochricha Pardais.
Ríi foides enlaith n-en ndil,
cenlen darróendes richid,
cocanat ceola cenchais,
beoda fobiliu Pardais.
Docain coglerdaith cengreis,
indenlaid caim cenaithmeis,
set sáire fririagla raith,
cliara caine cet ceolmaith.
Cet dochetaib en iallaib,
cét n-itte, cét ceol cliaraib,
mor cet ceol calad cencleith,
gleor canar dorig richid.
Rí rodelb Pardos foali,
ishe arn-armdos airgdidi,
dorat mur mor n-imme thenn,
diór immaimthimchell.
Ri betha barrglais boirchich,
ri Pardais con-iltoirthib,
rodelb lanamain iartain,
donahuilib anmannaib.
Ri doruasat Adam n-án,
fochruth cengúasacht coemnar,
congrad, cenamlós rochlos,
hiPardos rian-immarbos.
Bai Adam tritrath centess,
imbadud fograd glanches,
fortalmain tinn centreorud,
cenanmain, ceninbeogud.
Bai corp Adaim tribtrathaib,
cenanmain friderbfathaib,
fritindrad centrist, delm ngle,
icfigrad Crist d'esserge.
ISsintresló iarnagein,
rodelbad anim Adaim,
iartoebthogud friadin ndocht,
cenoentogud friafirchorp.
Coroainmniged iarsain
onacethri rétglannaib,
Archon, Dissis, rotdelb Dia,
Anatole, Missimbria 17.
Noimís lána, lathar ndil,
orohet Adam anmain,
iarsliucht sruithi senchad slán,
corodelbad abanscal.
Dianid comainm Eua án,
crichid, chorcorda, coemnar,
dil, delbda, toga rainni,
fotha febda fírclainne.
Iarsain asraracht Adom
assasuan cenimgabud,
confacca inmnái, mín adath,
segda, suaichnid, sochrutach.
Amal rodeccai aggnuis
dosroega sechcach nderbduis,
dorarngert dí, eraim ngle,
combad sainserc sochaide.
'IS orot rirfes cencleith
cach amathair 'saathair:
ondiu triabithu, buaid nein,
biaid cechoen uainn dit'ogréir.'
Ardruiri indroith, rigda ail,
gargruide fricroich coemnair, rofigli 'nacrí roclos,
inrí dorigní Phardos.
Rí dorigni Pardos mblaith. 7.
Ri rorade aithesc nglan
friEua ocus friAdam,
toirthi Parduis, bag cengeis,
iartimnu De domeldais.
'Aratoimlid frisid sáin
toirthi Parduis, bolad náir,
ile, uile, aurdaig rann,
isdiles duib acht oenchrann.
'Cofessabair bith fosmacht
centruaigi, centochomrac,
censnim, censaethar frisreith,
cenaes, cenolcc, cenanim.
'Cenchrine, cengalar cruaid,
imbithbethaid combithbuaid,
farndul conem, nassad ngle,
in-aes togach trichtaige.
Mili bliadan, buadach gair,
ocus se huara dohuaraib,
cengoe, cengabud, roclos,
robai Adum hiPardus.
Dia artooir, derbait mail,
rodelb cech cooir comlain:
nitli tlaithcumtaig arcest
inrí roraid inn-athesc.
Rí rorade athesc nglan.
8.
Baformtech Diabul desin
friAdam conachlannaib,
am-bith sunn cenlocht, luad ngle,
'nacurp n-uág dochum nime.
Nahuili anmanna icrí
dodosrosat monóebrí:
friPardus imuich cenchad
isAdom nosordaiged.
Indúair theigtis ascechcrích
sluaig secht nime 'monardríg,
cachanmanna corptha cain
doticed dochum n-Adaim.
Cach díb assa airm corath
foagairm ocus fríaadrad,
doAdaum, balainn inmod,
dothictis diaairfitiud.
Rosmachtastar Dia donim
forsnahuilib anmannaib,
atichtu ascechleith cengreis,
combitis ardreich Parduis.
IArsain imsaitis fordeis
censil n-úabair nahaincceiss,
cach dib díaadbai coglan
iarmbennachad doAdam.
Bafeochair féig, fichtib ell,
inbeist imamnas, imchenn,
ciachruth fogebaid fonim
conair d'admilliud Adim.
Lucifer, lin cest nglanna,
luid im-mesc nan-anmanna,
'sintsluag friPardus im-maich,
conid ann fuair innathraig.
'Nirbdimmain dobith im-maich,'
arDiabul frisinnathraig,
'arthuaichle tricce, delm ngle,
ardoglicce, arth'amainse.
'Bamor inguassacht 'sincol
Adam huassot d'ordnigod:
ossar nanduli methlad,
nibadchin duini amandrad.
'Orat noisichu fricath,
toisechu rothuistiged,
atgliccu asaimdil cechcruth,
nachattairbir fondossor.
'Gaib mochomarle cenchess,
denamm cotach iscarddes,
coiste fadein frim'cheil nglain,
ass náteig dochum n-Adaim.
'Tabair dam inad it'churp
iarmodliged, iar'mintliucht,
condechsam fogrís iarmbla
arndís adochom n-Euá.
'Aurailem fuirri 'malle
torud incrainn aurgairthi,
coroheralasi coglan
iarum inmbiad forAdam.
'Acht condechsat andís 'malé
as dartimna atigernai,
nisbia grad laDia ifus,
ticfait cenblath oPhardus.'
'Cialuag nomtha fiadcachthur,'
arinnathir friDiabul,
'arfailti duit im'churp chain
cennachlocht dom'chomaittreib?
'Arthreoir duit iarset sain
d'admilliud Euá isAdaim,
ardul lat iarfír frigreis,
ciphe gním frisan-eirreis?'
'Caluag ismo dober duit
feib ata meit armorhuilcc,
arn-óentu iarmbes, iarmbruth,
bid dogres arn-anmnigud.'
O fofuair adbai donbrath
rosamlai indelb nanatrach,
isfóil dodeochaid frifoss
iarcoir Parduis dondoros.
Rogart indnathir im-maig:
'indamchluini, aben Adaim?
deni, aEua chrotha cain,
sechcách cena m'acallaim.'
'Nimhuain friacallaim neich,'
arEua frisinnathraig:
'itu icfrithalim im-mach
nan-anmanna n-indligtech.'
'Massathú indEua roclos
coclú frifeba hiPardos,
ben Adaim alainn nadchres,
furri alim molanles.'
'Intan nadbi Adam hifos
isme chometas Phardos,
cenchess, amil blaith banna,
dognim less nan-anmanna.'
'Ciaheret teit Adam uait,
cialeith focheird achainchuaird,
tan nadbi frihuáir ifos
frithalmi intsluaig iPardos?
'Fofacaib lim, lith nglanna,
frithalim nan-anmanna,
intan teit foglanblad cenmeth
fadein d'adrad inChomded.
'Ail dam ní d'athchomarc huait 20,'
arindnathir chóel comsuairc 21,
'uair isglandil dochial chain,
aEuá, aandeir Adaim!'
'Cibhed imraidi dorad
nichomcraidfe, amíl mindnár,
isderb nibadoirchi ifus
sloinnfi duit iarndiutius.
'Abbair frim, aEua án,
feib donrala fricomrad,
lasinflaith farmbretha ifos
inmaith formbetha iPardos?'
'Condechsam cenlocht iarsreith
innarcorp dochum richid,
nichuingem flaith bísmo ifus
nanfil domaith iPardus.
'Cech fia feib roclos
dosrossat Dia hiPardos,
acht oenchrann uili cencleith,
ata dídu forriaguil.
'Hé dodilsig dún Dia dil,
amil banna bánamail,
Pardus fridonad adruing
acht madtorad indoencraind.
'Lecid incrannsa coglan,'
rofuacart damsa Is d'Adam,
torud craind gairb darmogair
bethi mairb diandessabair.'
'Ciabethi commeit formbla,
túsu isAdam, aEua,
ni forgliccu, a choem, glanna,
inda oen nan-ánmanna.
'Cia beith slog mór foib im-mach,
istróg niforn-intliuchtach:
amal cech n-anmanna mborb
isamlaid ataid frioenord.
'Nocorrubai forlaith lain
acht mad maith aoenurán,
uair natarfaid duib ni d'ulcc,
ismessaiti forn-intliucht.
'IS mor forn-essbaid imgaes,
ata Dia icfortogáes,
tan Is d'oencraunn maidis uilc
nadleic duib ni dothormailt.
'Aire arrancas incrann ngúr
isheire nachalecar dúb,
deochair eter maith isolcc
conaraib accaib d'intliucht.
'Nabdat dolam, eirg doncraunn
diafromad immóenubull,
dechair eter olcc ismaith
rotbia codocht ondardflaith.'
'Cidmaith t'intliucht, erim ngle,
cid lán raith dochomarle,
dul cosincrann nilamur
arbith arnahérbalur.
'Tair, anathir, fein doncraunn,
ocus tuc de oenubull,
acht cotora int-ubull dam
rannfat etrom isAdam.
'Rofessammar fiadcachdrung
acht condessamar inn-ubull,
doscel cenhír, erim ngle,
dus infír mar atbeire.'
'A Eua solus cengeis,
hoslaic róm dorus Parduis,
cenlen acht coros innunn,
dober donchraunn inn-ubull.'
'Ciaoslac rot teis innonn
donchraunn ciabera uboll,
nibia fuirech fort hifus
dothairisem hiPardus.'
'Acht dober inn-ubull duit
dodeochair maith ocus uilcc,
cennachlocht doreg im-mach
manimthair cacht na cumrech.'
Rooslaic Eua foclith
indorus riasinnathraig:
cennachcith luid, nirbúmall,
forarith cosinn-oencrann.
Dofuc Eua inn-ubull n-úag
dondabaill, bascel n-imthrúag,
dofuaid Eua aleth, nirbuglan,
roleic inleth n-aill d'Adam.
Ri rothraith drong Iffirn rosglaíd focrithfeidm comtruag,
rogail cedsaithrach trichath
infail faebrach baformtech.
Ba formtech Diabul disein. 9.
O shunn duaid Eua foleith
leth indubuill aurchotig,
roclaemclai clí, lethansmacht,
dorochair di acoemthlacht.
Eua fritindrad cenlocht,
baingnad abith imnocht,
rosgab crith gréic, cenchruth nglan,
coroleic guth for Adam.
Fogairm Eua, feib rodlecht,
dodechaid cenfrithuidecht,
Adam fein cenae, cenlocht,
confacca amnai lomnocht.
'Noconalaind maratai,'
arsé, arAdam, friadagmnai,
'cid ardotralaid hicacht?
cia rotsáraig 'motnoebthlacht?
'Nochonepér rit insein,
amothigerna aAdaim,
coragba huaim, cenhuath ngle,
coluath leth indubuillse.'
O rogab Adam cenclith
leth indubuill aurchotig,
rofacaib athlacht centhucht
corabe fesin lomnucht.
Ci rotbrathaig, aben baith,
rotrathaig narbsat fírgaeth?
donrat frisnim saethraich séis,
rotbaithig, rombaethigeis.'
'Nathir iarfír, feib roclos,
gaid dím atichtu iPardos,
iartichtain dí sunn tuc de
ubull doncraunn aurgairthe.
'Atrubairt rim iarsein sunn:
'aben, geib uaim inn-ubull,
madail duit cofesser olcc,
arnabad essel t'intliocht.'
'A Eua, afiss madail duit,
dechair maith 22 ocus morhuilcc,
geib inn-ubullsa caem, nglan,
raind etrut ocus Adam.
'Rogabussa huad innsain
ubull cosinfrithorgain,
huair náfetar ciarét olcc
cofacca mobith lomnocht.
'IMthegind siar ocus sair,
forfemdinn athimargain,
niblaith, bahingnad rith rois,
rofaid fofidrad Pardois.
'Nathir rongáel, garb agraph,
donrat frisaeth triaaslach,
dochéin rochind agnim cain,
abreic ronmill, aAdaim.'
'A Euá, conhilur glonn,
nimanfacamar th'uboll,
isreil fornn feib atam nocht
condrancamar friamorolcc.
'Ata ni ismessu de tra:
scarthain cuirp ocus anma,
corp lobtha hitalmain tind,
isanmain dochum n-Iffirn.'
Huair dorochair dib atlacht
roslín truaigi istocomrac,
duairc leo dochraid acuirp gil,
cenfial nglan dian-imditin.
Réil dochach dib dath achuirp
oforfacaibthi glenuicht:
arscath aféile, fuam ngle,
tucsat duilli nafiche 23.
Nifrith friligthorba ndul
acht indficomna ahoenur,
fid fann iPardus corath
nach crann forsm-beth duilirath.
Cocuala Adam hitrial
angel coarad friGabrial:
'seinter lat cocoir cornn ngle,
coroa agloir fo secht nime.
'Heirgid huili congraid glain
hicomdail friarnDulemain,
combúaid frigním dangen ndil,
slúaig angel do secht nimib. 'Tinolaid forsluagad slan,
nibahuathad forcomdal,
condechsaid cogle rochlos
hicoemthecht Dé doPhardos.'
IArsain doluid inrí rúad
doPhardus conamorsluag,
remi codangen cenchol
class aingel iccocétol.
Dessid hiruphin iarfir
bahe rigsuide indardrig,
im-medón Pharduis corath,
inbale hífail crann bethad.
Rosernad cech sluag iarsreith
cechgrad gluar conaairbreib,
ocus dessid morí reil
fodessin forhiruphein.
Dellid indfidbad forlar
Parduis frifidrad fonnram,
rostairbir adduiri den
arairmitiu aDuleman.
'Incualabarsi coglan
ingním dorigni Adam,
adula, cenidna nglan,
darm'thimna, darm'forcetal?
Dodechaid cach dib forleth
iscáth inchrainn forteched,
con-erbairt guth Dé donim:
'nimaith romba, aAdaim!'
Roraid Adam, erim n-úag,
friDia aaithesc n-erthrúag:
'marosárugus dosmacht
moben forom roaslacht.'
Atbert Dia d'Adam coglan:
'dochin huair nachatamar,
dogénat doclanna iartain
dogres acin d'imresain.
'Diambad athirge dognéth
Adam con-immud achnéd,
dodilgfitis do coglé
achinta doridise.
Forforcongart fein fofeib
inflaith feig foraaingleib:
'curid Adam cengnim nglan
aPhardus dochum talman.'
Lotar indaingil iarsain
dodlomad Eua isAdaim,
dograig domma frigorta,
lobraig lonna lomnochta.
Gaid Adam doib arforclu:
'anaid frim, anoebaingliu,
comblassind riandul im-mach
ni dothorud crainn bethad.'
'Anfamit frit, monuar bal,'
arsluag angel friAdam:
'istruag linni fiadcachthur
an-dorinni Luciphur.'
'Indamchluine, aDe dil,
arth'anglib, arth'archanglib?
indeonaigi dam triarath
ni dothorud craind bethad?'
'Ni blasfi torad inchraind
bethad fritolad mordruing,
hed beit 'mole fogris grinn
an-dis dochorp ist'anim.
Rosbade atol triafroiss,
rosplage bal immarbois,
roslín ciabair granne cath
iarum oshunn doduad.
O shunn duaid Eua foleith. 10.
Rirorádi, eraim nglan,
friEua ocus friAdam:
'dochuabair huaim darmorecht,
nipta ni dom'deolaidecht.
'Eirgcid imbethaid mbáethraig,
seirgthig, snimaig, sirsaethraig;
toirsech, tróg, cenfiala fos,
forbia log farn-imarbos.
'Forclanna, formeic, formna,
fogniat duib cachoenlaa,
nochosta maith, monar nden,
conosti allus forhécen.
'IMmad n-onggalar fortá,
scarad cuirp ocusanma,
snim ocussaethar cechthan,
áes ocus críni chrithlam.
'Frithalid aslach Diabuil
cechlaithi cechoenbliadain,
nachforfuca lais diathig,
dochum n-Iffirn adhuathmair.
'Forngnimrada diamatglain
iarm'thimnaib, iarm'forcetlaib,
doberthar nem, noithech cruth,
dochach iarnachainairliud.'
Ri richid ránmair, nisuail,
ri betha bládmair bithbuain,
nitlaith aglegraim cechtan,
ri roraid, éraim n-erglan.
Ri roraide, éraim nglan. 11.
Ri doridnacht talam tlacht
doAdaum iarnatharmthecht,
nirbo dímdach doDía dein
manbad airchra diaaimsir.
Bái Adam sechtmain ifos
iarnathathchor aPardos,
fritoirsi centein, centech,
cendig, cenbiad, cenheted.
Húair rombatar imbochtai
dochúatar in-huachtgortai;
mor doimaithbeur incachthan
bái eter Eua isAdam.
'A Eua choir crotha cain,
artroig tra dot'impartain,
fuarír, ronlad aPardos
triat'mignim, triat'immarbos.
'ISmor forfacsam domaith
orochradsam arn-ardflaith,
Pardus ronbai fogairm glain,
conahuilib airmitnaib.
'Oetiu, failti dún roclos,
slainte, aine, oebinneos,
bruigi balthai, glannai cruth,
lubai amrai, airfitiud.
'Sassad saeri, sid slan sain,
nassad noibi d'anmannaib,
aithbi derrit, hilar ndú,
cobrai menic friaingliu.
'Bithbethu iarmbes forDé deis
dogrés imbrugaib Pardais,
ir-robatar fogne chain,
duile De 'coarn-airmitein.
'Nahuili anmann fonim
dosrossat moDia derbdil,
forgreim oscachdinn condath
issind nodosordaiged.
'Nínloiscfed tene, delm ngle,
ocus ninbaidfed (usce),
nafaebur fédim, met gal,
nateidm, nacredemgalar 
'Nibai dodúilib De dil
duil nothissed friarmenmain,
innim natalmain diarcur,
acht int-angbaid Lucifur.
'Cid Lucifur, linib sess,
nichoemnacair arn-amless,
cein bamar forecht, reim ngle,
iartimnu, íarforngaire.
'Húair rosáraigsem Dia dil
dorat dún nahuilisin,
oscachdinn cachduil 'malé
atat frinn hicotarsnai.
'NiDia robolochtach rind,
aEua chorcra caemfind,
issinn rosáraig inflaith,
ciarontáraig diabithmaith.'
Roráid Euá, arbai hicacht,
hitruage iartarimthecht:
'aAdaim amrai oscachmaig,
cid nachammarbai im'chintaib?
'ISme dochoid darsinsmacht,
isme doroni intarmthecht:
coir duit momarbad dishain,
amothigerna, aAdaim!
'Acht cotorchrorsa, delm cert,
im'chinaid, im'tharimthecht,
mote dogentar cogle
frit odoDia trocaire.'
'IS lor rochráidsem indrig,'
arsé, arAdam, cendimbrig,
'aben, níden fingail fort,
ciabeo ingortai, ciamtoebnocht.
'Nihimmer molaim, luad neim,
form'fuil nach form'feoil fodein,
cidmor dolocht, linaib gal,
isdom'chorp forcoemnacar.
'Nocochoir duin asnachmud.
atherruch dia athsargud,
nadernai infirflaith, aben,
arndibad, arlándilgenn.
'Nádechsam huaid huidi cían
lademnu ifudomnaib pian,
nacharndilsi Dia dochur
dorisi doLucifur.
'Nifail maith foarndalaib,'
arsi, arEua, 'aAdaim,
cenetach dun, centech te,
cenbiad atbelam gorte.
'Ronbáe biad, ronbai tlacht,
céin bamar centarimthecht,
iartarmthecht dún isiarndial
nicharfail tlacht no dagbíad.
'A fir, cuiri cuaird cenmeth
iarsét suairc forcachnoenleth,
dús infogebtha frifeis
dobiud dún ní domelmais.'
Rola Adam cuaird coléir
hifocus, in-etercéin,
nifuair ni dobiud badglan
fodiud acht lubai intalman. Lubai intalman, glas andath,
biad nan-anman n-indligtech,
nidadtlaithi dun frifeis
iarmbiadaib blaithib Parduis.
'A Euá denam cogle
pennait buan isatheirge,
corglanmais fiadrig narecht
ni diarcintaib, diartarmtecht.
'Dena mothinchosc dishain,
amothigernai, aAdaim,
húair nachfetar fiad cachrainn
cinnas dogníther pennaind.
'Dena mothinchosc coléir
iarth'intliucht, iardoglanchéil,
nadern féin forcraid nachthur,
naraib form essbaid d'oenmud.
'Adram incoimdid 'mole
hitoe, cenchomlabrae,
eirggsiu isruth Tigir trén,
isragsa isruth n-Iordanén.
'Trila trichat, torainn ndil,
dobith duitsiu isruth Tigir,
mésse in-Iordanén fosmacht
secht la caine cethrachat.
'Beir let licc clochi cobsaid
fot'suidi, fot'choemchossaib,
corucsa limm licc n-aili
fochumma, fochosmaile.
'Coraig incloich isintsruth,
dena fuirri fothrucud,
batuicse amalbiae comblait
coriae int-usce dobragait.
'Thofolt scailti cechcruth cenmeth
iarsinsruth forcachn-oénleth,
bi hitost frisnim sneid sain,
dorosc féig frisna nemdaib.
'Suidig dodalaim cechthrath
friruirig nime noe ngrad,
guid iarfirdul ciabé hitoss
imdilgud dot'immarbos.
'Nidarglain d'acallaim Dé
iartarmthecht, iarn-inglaine,
arnidat gleóir glethig gle
armbéoil ethcich elnide.
'Aitchem nahuili duli
rodelb Dia triaglanrúni,
corguidet lenn rig narecht
imdilgud diartarimthecht.
'Deni inchruthsain domod maith,
ocus attaig infirflaith:
cororcoemchinni cogle,
nitgluase, nitchumscaige.'
Secht la cethrachat cenlén
d'Adaum isruth Iordanén,
trila trichat d'Euai dil
hisruammaib srotha Tigir.
Aingeil De cachlá donim
oDia dothorromu Adaim,
diaforcetal feib roddet
cocenn nói laa ndeec.
Rogaid Adam hitgi thren
iarum forsruth n-Iordanén,
cotroisced lais forDia ndil
conahuilib hilmilaib.
Tarrasair insruth 'nathoss
diaremim, diaanforos,
inrigsruth diarith roan,
cotarddad dilgud d'Adam.
IArsin targlammair insruth
cechmíl beo bái 'nacrisluch,
lín acuiri cruth rosgab
combatar huili imAdam.
Rogadatar diblinaib,
Adam, sruth Is ilmílai,
truag rofersat annual n-án
frisluag n-úag na nói noebgrad.
Corguiditis leo cenchlith
nahuili grada aCoimdid,
cotardad Dia dilgud nglan
cennach ndibdud doAdam.
Gadatar Dia cotasgeib
nanoingrada con an-airbreib,
imdilgud d'Adaum hifus
diagábud, diaimmarbus.
Dorigni Dia aragradaib
slandilgud cinad Adaim,
con-aittreib thalman cechthan
connem nallglan noebúasal.
Ocus rodilig iarsain
diachlannaib, diachinedaib,
acht inthé natibri cert,
téis darreir nDe in-anrecht.
Marrochuala Demun dub
dilgud dothabairt d'Adaum,
'ragsa iarfebai coglé
dochum n-Euae dorise.
'Conostuc astsruth triathlás,
conasrucur rith forbás,
corobadur ni diamud
'moacrabud dochumscugud.' Doluid Lucifer luath laind,
infáil feochair firthuachaill,
mar hela ir-richt angil gil,
coEua dosruth Tigir.
Roraid ria int-angel rosmert
darlia, badiaairchisecht:
'aEua fíal crotha gil,
iscían atái isruth Tigir.
'A ben, ciarbogle dochruth,
rochoemcláis gné 'singarbsruth,
cennach mbríg mbládbrais rofeis
rotmarbais, rotmudaigeis.
'A ben, tair ardoDía ass,
nabi ní sia istsruth amnas:
dori ruad romfáid forfecht,
uad tánac dot'tairchissecht.'
IArsain tic Euá asintsruth,
bai fortir 'cotirmugud,
dosfánic nél iarsétsain
cotarmairt héc cenanmain.
Nihaithgen Eua cogle
Lucifer linib hilgne,
donbanscail febdai bá hirc 26,
báe amenmai icumtabairt.
'A Eua, cid arnotgeib?
ismor dogni d'imrateib:
cucut glethánac donim
laforngairi De derbdil.
'Tiagum ass dochum n-Adaim,
aben, nábi ichildalaib,
gadamar huili Dia ndil
imdilgud duib forcintaib.'
IArsain dochuatar cotrén
corice sruth n-Iordanén,
coAdam, huastreba tor,
Eua án Is Lucifor.
Marrodeir(c)e Adam astsruth
forEua, for Lucifur,
rongab crith, balan dogail,
rol-lin grain gnuisi Diabuil.
'Monuar, aEuá fechtai,
rotmera dothuicthechtai,
fer thánic lat forfecht foss,
ishé rotmert hiPardos.
'A Eua truag, centucht ndil,
cid dotfuc osruth Tigir,
cenforngaire rig rechta,
cenangel nglan coemthechta?
Maratchualá Euá insain,
reba adchosain Adaim,
dosfuit forlar, luid is-sás,
isbec nadechaid dianbas.
'A Lucifeir, a Demuin,
cid 'moatai diarlenamuin?
rongailaigeis, cían roclos,
ronbaithaigeis híPardos.
'O roscarsatar arcuir
nacharlén, a Lucifuir:
triat'chuimleng itám hicacht,
nichuingem dochomaitecht.
'Nisinn rogab domaithius,
nó rotchuir ot'firflathius,
nisinn rothimgair fochlid
dochor dodindgnaib richid.
'Nisinn rogab nasosta
batar fout, ahanfosta!
nisinn rotscar frit'sluagu,
frit'cheolu, frit'hilbuadu.
'Nisinn dotrat fochairib
ot'brúigib, ot'mormaigib,
condatfil fodeilb Diabuil
triabithu fobithphianaib.
'Nisinn fotragluais donim,
ahanbhuais! triat'imresain:
nisinn rotscar frit'gnim cain,
nisinn rogab th'airmitin.
'Nisinn rotla ot'soillsib,
fotrochess ot'mórchoimsib,
dadotfail fodein toimdig
imbithphein, imbithdorchib.
'Dochumthocbail frírig recht
iarfír dotrat in-amnert,
fofuarais mor doduilgi
triat'diummus, triat'anhuimli.
'Cidtái diarfagail hifus
huáir dorralaid oPhardus,
ronslátais 'moarmbethaid nglain,
donrátais icomrarcain.'
'Incuman lat, a Adaim,
nafuarus d'ulcc fotdagain?
mochur domaig nimi nair,
mabith fothrúaigi digraid.
'Incuman lat, aAdaim,
nafuárus d'ulcc fotdagain?
mochur acomgnais angel
in-hIffern ndúr ndáirdangen.
'Incuman lat, aAdaim,
nafuarus d'ulcc foddagain?
mochur fochrithdelm chaire
in-Iffern cet ngolgaire.
'Incuman lat, a Adaim,
nafuarus d'ulc foddagain?
mochor aflaith Fiadat find
itír síanbrat siriffirn.
'Incuman lat, aAdaim,
nafuarus d'ulcc triat'dagain?
mobith fochiabair cengrad
fodeilb Diabuil, fodóermam.
'Incuman lat, aAdaim,
nafuarus d'ulcc fot'dágain?
niraba cenchith, cenchath,
onló rodattuistigad.
'Trúag a Adaim dodigail
tríat 'dágain dún diblinaib,
dochursu abrug Pharduis bil,
ismochursa donaebnim.
'Adfiasa duit cenbréc mbrais,
orsam heolach set senchais,
féib leir donralad donim,
missi ocus tússu, a Adaim.
'Diatarat Dia tinfed nglan
dochum dochuirp ítalam,
rodelgnad fricachduil tind
inlá rodelbad t'anim.
'Diarotchruthaiged coglé
fochosmailius deilbi Dé,
dian-erbrad fricach nduil ndil
cotissed dot'airmitin.
'Diarfáid Dia Michel donim
cucut sechcach, áAdaim,
conotruc foglanblad glan
doadrad inDuleman.
'O r'adrais rig narecht rinn
Fiadait fír foroll forfind
roidpart Dia cach nduil dein
tribithu frit'airmitein.
'Diarfóed Dia Michél cachdú
con-angliu, con-archangliu,
cotistais cenmerbi mod
doadrad adeilbiseom.
'Diarfaid Dia Michel, mod ngle,
dochur cuarda secht nime,
cotuc nói noebgraid inraith
in-oendail cosinfirflaith.
'Roraid Michel frim iarfír
cotissainn d'adrad indrig,
cenfuirech, cenchoised cath,
combad me toisech tissad.
'IArsain dodecad fodeoid
laforngaire maith Michéoil,
cotarrasar fom'niab glan
hifiadnaissi inDuleman.
'Rorádi rinn inri rán:
'cluinid alucht nanoingrád!
tabraid uaib airmitiu glan
dom'chomdeilbsi, doAdam.'
'Roraid Michel frisinrig
athesc firen cen dimbríg:
'cóir docachgrad cocruth chain
dochomdelbsu d'airmitain.'
'Radimse friDia asmothas
athesc feochair firamnas:
'nach hé Adam, herim ngle,
óssar nandúle n-uile?
'In córu insinser iarsreith
dodul d'adrad intsósair,
fó insósar, cendalbad ndil,
ischóir d'adrad intsinsir?
'Roraid trian intsluaig cogle,
eterangle isarchangle,
roforgellsat fiadcachthur,
'isfír forsta Lucifur.'
'IArsain rorade guth Dé:
'cluinte, a Lucifuir coglé!
bidhe intsosar bashuasal
cein beosa 'coadinduasad.'
'Ciathíasat lucht noengrad cain
diaairmitnigud Adaim,
niragsa dó, digrais cruth,
huair imsiniu hituistigud.
'Romla fochetoir donim
Día, triat'chinaid, aAdaim,
iarfrithtuidecht damsa amne
fríathimna, friaforngaire.
'Uair nádernsam cuibdi nglé
nahuimli friaforngaire,
ronfáid lín arsluaig sing
cenbuaid indochum n-Iffirn.
'A Adaim, ciabadhe dodúis,
nimmanfacamar dognúis,
triat'chinaid ronlad coglan
donimib dochum talman.
'IArsain tarrasarsu hifos
dararn-essine hiPardos,
basonmech duit ascachcruth
manitissed cumscugud.
'Rothacrus cogér iarsain
tren doratus domenmain,
missi hipíangubaib fogreis,
tússu ingrianbrugaib Parduis.
'Amrubart brec cofoigli
frit fein, frit'mnai codailbi,
ismaith amrorfus mogus
conabtorlus aPhardus.
'Atberim frit aithesc ndron,
ancondníis d'ulc Is d'herchol
innim, hitalmain iartain,
isfrit dogen, aÁdaim.
'Mannerat cachni 'sinbiuth
imdochlaind, imdochiniud,
icathaib garbaib cenchleith,
ingalraib, itedmannaib.'
O rofersat angriss nglain
andíss ocan-imressain,
dofuargaib Adam astsruth,
rofáid uádaib Lucifur.
Bái Adam iarsain coglé
bliadain forbruig betha ce,
cennech n-aili, foendul feb,
acht se oenur 'sa óenben.
Centorud tren, delm nglanna,
acht fér, cuit nan-anmanna,
cenbiad, centenid, centech,
cennós, cencheol, cenhétach.
Ocool usci dabois builid,
dodig (sic) forsnaglasluibib,
hifoscadaig nacrann nglan,
inhuamaib tírmaib talman.
Ruc Euá gein, cáin inbert,
fochetoir rogab himthecht,
maith atreoir trebair diathreib
icbuain indféoir diaathair.
Fristoimsidir dath aball
soillsidir óen naretlann,
builid, ballda, bládmar, bras,
badba, feochair, fíramnas.
'ISmaith robai Dia rind,
a hEua fossad, herfind!
rombái mor domgáes hifus
triabáes nach dotromarbus.'
Rogart Adam ainm diamac,
Can garb, cróda, comnart;
ranlin mebul ocus brath,
duine dremun, discailteach.
O roairchis Dia fodeoid
doÁdam ichithi indféoir,
crichid imroraid coglan
ismithig cobair d'Adam.
Foidis Dia Michel, mod nglan,
donim dochum natalman,
combríg cachthoraid dil,
is cosílaib écsamlaib.
Cotart doÁdam iarsreith
friadanad cachsil sáindleith,
iscor'thinchoisc dó cogle
ordugud natrebaire.
Rosdechraig dó forlicc glain
cachluib tricc ticc triathalmain,
'sna huili aidmi corath
batardaingne fritrebad.
IS rothaiselb dó iartain
cech mil beo bái fortalmain,
'dena frit'fognam coglan
andomnad, andegdamnad.'
Secht mbliadna iarsain coglé
coruc Euá gein n-aile,
doAdam, bacain ingial,
mac diarbochomainm Abial.
Togaide De, torum ngle,
duine firien firfuirbthe,
robai iarcomram De dil
icfognam diathuistidib.
'Dotharfas aslingge dam,'
arsi, arEua friAdam,
'fuil Abeil, condruine dein,
dool huile doChaen.'
'Tabair domenmain insain,
amothigerna, aAdaim,
huamun lam'cride, lam'cheill,
Cán domarbad Abeil.'
'A ben, cobérthair insain,
madmaith laDia nderbdemein,
nibíat in-oentaig frifes,
biaid cach díb innathegdais.'
Dorigni Adam dáthech,
tech docechtarde forleth,
tech doChán, cain intrial,
ocus tech aili d'Abial.
Foidis Día Gabrial nglan
conderfis scéoil cohAdam,
'Can ciar, garbdai, cenchéil,
atá ictrial marbtha Abéil.
'Acht nafinnad Eua húad
inscel frifeba firthrúag,
Can ibas dig diafuil,
uair ismac diles Diabuil.
'Nacumscaiged tra forcial
ciamarbaid Can Abíal,
rombia mac achrotha glain
diamba comainm Seth saindil.' Bretha doAdaum roclos,
cengabud íarn28-immarbus,
sechtmoga mac ladis dein
achertchúmma d'ingenaib.
Ri thuargaib dámac Adaim,
huasnatuathaib dermáraib,
Abél ocus Can caín,
conaclannaib comnartaib.
Ri rothidnacht dodoenib
domun conadegmóinib,
babuidech d'Abial ochein
is badimdach doChaen.
Ri dorúasat oscachcruth
nocoderna asídugud,
Can cuilech, garg athríal,
iarsin coromarb Abíal.
Dácét mbliadan, mellach miad,
ised roposlán d'Abíal,
nidalb, adfiadar ochéin,
coromarbad oChaén.
Inrí roraidi iarsin
rocachn-oen dichlaind Adaim,
aracomaltis areir
conaromarbtais Caen.
Ciphé nodmarba fonim
Can isincinaidsin,
nigebthar friagnimrad gal
fair doberthar sechtdigal.
IArsain dorat mori réil
comartha inchuil forCaen,
arnabeth fochlith incol
dobert cnocc foraheton.
IArsin bamarb Cán cenrad
fescur inglind Iosofath,
diamben crann crom codocht dron
frisincnocc bái 'nahéton.
Huair dorochair Can ann
inglinn Iosophath imgann,
ata fochoibchi chaire
centoirthi, centarbaige.
Ri dorat Seth soer iarcein
d'Adaum inn-inad n-Abeil,
conidhúad silsat iarsain
clanna soera síl Adaim.
Cethracha bliadan, nibalb,
adfiadar cenág n-ergarb,
fofeth cengalar, cenchath,
coragaib inSeth sílad.
Arcoimdiu gle corúinib
bae ré rianaprimduilib,
dorimgart corp dochrí chain
inrí doridnacht talmain.
Ri doridnacht talam tlacht. 12.
Saegul Adaim, nirbogair,
cenbaegul cofessabair,
tricha dó, derb bai fó feib,
arnoicétaib dobliadnaib.
IArsin tánic galar glan,
feib tic docach, forAdam,
robái frifeba cachthucht
aben Eua friaiduct.
Rofitir Adam adáil,
roráid fríEua findnáir,
'roscarusa rut isrot'chlaind
isdongalursa atbailim.'
'Dirsan doDia, toirm nglan,'
arsi, arEua friAdam,
'nachbisiu fricete 29 ifus,
nachmissi téite arthuus.
'Monuar isdochloemchlod chain,'
arsí, arEua, 'aAdaim!
missi trúag cennert hifus,
tussu dothecht arthuus.'
'A Euá gleir crotha glain,
tabair coleir dot'menmain,
nocobia nacein isgle
sunn ipein darm'éssese.
'ISgarit ciabe cenbrath
re robáe eterarcruthad,
nibia fogriis, isgne ngle.
acht nóimís darm'hessese.'
'Abbair frim cenlocht, afir,
cid dogéin frit'chorp coemdil?
arisderb lat t'éc dishain,
amothigerna, aAdaim!'
'Nachamtaidled cos nalam,
natath duini domhétran,
cotistar oDia donim
d'ordugud mochuirp coemdil.
'Lecid mochorp, cain inmod,
innachacht cenchumscugud,
derb limm lessaigfid mochrí
insaerdenmaid domrigní.
'Érig, ahEua cogrinn,
ocus heirg itchrosfigill,
foid huait fordeis Dé, aben,
m'anim cogle fornaebnem.
'Indanim dorigni Día dam
hé rostimgair coinglan,
taet cuce cohuag diathreib
icoemthecht sluáig doangleib.
'Aben nimdana iarfir
immadala modegríg,
indferg dorigni, réim ngle,
bann baide ocus trócaire.
'Attaig, Eua, inríg ráin,
coti iarfeba im'chomdáil,
menithí frim'dichial nden
cotí Michial archangel.'
Atraig Eua, insoe forlar,
congul cogoe, codermar,
frire n-uare nodossaig
cotruaigi, conderfadaig.
'Arco-fuin damsa, amorí!'
arsi, arEua cocoemlí.
'incoir iarth'adrad hifus
dún labrad hit'frecnarcus?
'Meit mochuil, met mophectha,
manimbé set sirhettla,
menitabra dilgud dam
nochomtha labra langlan.'
Fillid aglúni forlar
Eua truag durí chomrád,
'frit arí richid moder
conomthi inmilid Michel.
'Doglanad anma Adaim
diascarad friadualchaib,
dia imthus, iarndul forcel,
cori arbri archangel.'
'Erig, aEua, donlár,
glerib rochlos dochomrád:
rosiacht dind richid doscel,
dotriacht inmilid Michel.
'Dochuaid aanim ochurp
Adaim, haEua coemcucht!
coraig cen grain, cain In dúis,
coda dílaim, achoemgnuis !'
Dodechaid Euá iartain
coluath indochum n-Adaim,
cofuair Ádam, met ngrada,
centinfissin n-anala.
Uair nacuala cocruth chain
guth Adaim diaacallaim,
roscloi aciall cenchoimsi
fricoi cian, frisirthoirsi.
'A Eua, tocaib dorosc
ocus daim dun dothinchosc;
suidig th'imcaisin ngeir nglain
súas coleir donanemdaib.
'A ben, tocaib dognuis nglain
dodescin anma Adaim,
feib immurchurthir cogel
eterarbri archangel.'
IMsoidi Eua iarsain
dodescain anman Adaim,
confacca inn-anmain cóem ciuin
Adaim icoemthecht Michiuil.
Intan bai Eua iartain
icaithni anma Adaim,
confacca chuici íarsetaib
sluag n-angel coclasschetlaib.
Confacca Eua riastsluag
saraphin, saer ahimluad,
cain intretel dofórgaib
cotrib hettib forórdaib.
Confacca Euá iarsin,
iarsindaeor donoebnim,
friataitnemchi rosochta,
tri heoin gela etrochta.
Intan bái icdeiscin nan-én
Eua féssin cenimlén,
amal ruithni dogrein glain
forfemid an-imcasain.
Rochlos inchlas conem nél
nanoebangel imMichél,
rosernsat sreith cosúairc sein
'macuaird immaltoir n-Adaim.
Congabsat claschetal coir
indángeil immonaltóir,
roloiscset luib fiadcachdrung
dianidainm ornamentum.
Rosined indethach thren
codiriuch triasinn-ahér,
cor'oslaic, cenchoimsi ngle,
doirsi nafirmiminte.
Conoebthanic Dia donim
dofrestul anma Adaim,
inrigruiri uascachdu,
condessid 'narigsuidiu.
Luid fiadinrig ran reim ndein,
oenangel án doangleib,
sephain cogrinn coel nglain ngil,
bái athoirm dind fo secht nimib,
Foguth inchuirn, cohog án,
doluid slog na nói noebgrad:
batar fírdruine acliar glan
fiadrigsuide inDuileman.
Concanat, cainiu rétaib,
fochliaraib, fochlaschétlaib.
isbennachta incachthan
ardrí nan-uile n-adbar.
Roslechtatar huili iarlar
sluag n-uag nan-angel noebnár:
rogadatar coDia ndil
imdilgud cinad Adaim.
'Dochomdelbaid, amori,
tú doruassat donephni:
heralmit fort, comul ngle,
ardodeirc, ardothrocaire.'
IArsain rofáid inri ruad
saraphin cohoponn uad,
iarleittreib rotoeb naslóg
cosnahettib dodergór Coragaib anmain cenches
Ádaim coroda bades,
isruth nasirdrung nasnau
indatinum ciriasu.
Cotuc lais anmain ngil nglain
Ádaim amlaid asruthsain,
orosuidig marthuis tan
fiadagnuis inDuleman.
Fodoralaid fein forlár
anim Adaim cocoemgrád,
'naligu, fiadinrig ruad,
bái friré teora prímhuar.
Cotarat inri iarsain
laim fochenn anma Adaim,
cennachcathim, cáin inscel,
corosathin doMichél.
'Nibadicheoil, toraind ngle,
aMichéoil, fríamórgaire,
anim Adaim sunn ifus
rodosamaig hiPardus.
'Beir inn-anmain ngil nglain
Adaim áin conaairbrib:
suidig fodiglaim cengreis
isintresrígrainn Parduis.
'In tertio caelo', arDia,
'dianidainm Ficconicia,
bid ann centaidbsin pene
coamsir nahesseirge.'
Nahuili grada cachdú,
eterangliu isarchaingliu,
babind aclasschetal nglan
icmolad inDuleman.
Ardilgud d'anmain Adaim
diaphecthaib, diadualchaib,
arabrith cengrisse ngress
arisse dochum Parduis.
Ola thrócaire duib sunn
isindluib ornamentum,
tabartar imchorp n-Adaim
diaglanad diadualchaib.
Tri hanairt slana, soer sain,
ecortar imchorp n-Adaim,
ocus atnagar coléir
fritaeb adnacuil Abeil.
Corp arsenathar Adaim,
iarn-eladnaib ildánaib,
ochéin fogarbchacht báis brón,
coroadnacht in-Ebrón.
Robai ann fothromthur thenn
cotoracht tonngur ndilenn,
corp Adaim fodalaib dron
congradaib 'naadnacol.
Trethan dilenn oscachmaig
ismor n-írenn rocechlaid,
dothuc doAdaum achenn
coruc coHierusalem.
IArsain tarrasair incenn
indorus Hierusalem:
centrist roclannad iartain
croch Crist icolaind Adaim
Ianus arthus trianarath
torogart ainm De Athar,
ocus Noe, nassad ndil,
cétnadarinnscan arim.
Nocorogenair fonim,
dochiniud Eua isAdaim,
duine badchoimiu, corp criad,
inda Noe mac Lamiach.
Cethrur gelda, gnimraid gúir,
febdai adfet inscriptuir,
sinium saegul oscachmaig
batar 'sindaimsir toisig.
Mathussalem, érim ngrinn,
bahe ingradgemm riandilinn,
Noe, Sem slán, balaech liath,
isinmael Melchisediach.
Ochtmbliadna sescat, niscail,
arnóicetaib dibliadnaib,
cenbaigul raith, rethaib renn,
saegul maith Mathussalem.
Coic cét bliadan iarngaes gle
issed robae in-aes Noe,
intan breth do clann, cain miad,
Sem, Cham ocus Iafiath.
Tan tanic diliu, delm n-uag,
darsinmbith, darsinmorsluag,
issed bai in-aes Noe cenchlith
secét caini doblíadnaib. Secht lá cethrachat ar cét
bái Noe 'naairc, ba derbret31,
iarndilinn triamna comblait,
bai tri cét bliadan archoicait.
Noifichit secht mbliadan bind
bai Sem mac Noe riandilinn,
ado trifichit cotgaib
iarndilinn arcoiccétaib.
Melchisidech, saigtis slúaig,
anaimthis incachglanbuaid,
iarset cenbaegul cotgaib
sáegul secét dobliadnaib.
Ri rodrósat oscachrainn
dechnebur dóib donchetclaind,
innandalaib, tolaib grinn,
otha Adaum codilinn.
Adam la Seth, srethaib iath,
Ianus, Cainan, Malaliach,
Iareth fial, fichtib rót,
ocus int-amra Enóc.
Mathusalem, sercc nasluag,
ocus Lamech, linib luad,
ocus Noe, noithech trell,
rosnái uastonnaib dílenn.
O Adam, herbág arclann,
cotarscur ndermar ndilenn
deichfichit bliadan, buaid mbil,
cethri deich ardibmílib.
Otha dilind, troeta sluag,
coAbram n-amra n-adruad
ado sescat, sliucht cenchlith,
dobliadnaib arnóicétib.
O Adam coAbram n-án,
congradaib glanmam comlán,
trimili miadbla imchloi nglicc
cethri bliadna isnoifichit.
O Abram, cenbaisi becht,
cotanic Moisi ahEgept,
nisechnada forcheill cain,
cethracha archoiccétaib.
O Adam, cenbassi bruig,
coluid Moisi Muir Romuir,
ocht bliadna fochet foli
secht cet isteoramili.
Otha Moise, monor ngle,
coDauid macc n-Iesse,
cenbet, cenbaegul cotgaib,
saegul coic cet dobliadnaib.
Otha Adam, comul ngle,
coDuid mac n-Iesse
cethri bliadna sescat slig
archet archethramilib.
Otha Dauid, cenbaig mbróin,
condici brait Babiloin
sesca noimbliadna buana
ocus cóic cét cohuaga.
Otha Adam cosinbrait
Babiloin bai foblathblait,
noimbliadna cethrachat gní
secht cet cetheoramíli.
Otha inbrait, brechta rainn,
cotuttacht Crist icolaind
coic cét, ciaragla (sic) cachalt,
ocus sé bliadna sescat.
Mad oAdam docachslóg,
congénair mac De dimór
cóic míli iscét, cialla cacht,
ocus sé bliadna nochat.
O gein Crist, cétlach cét mbla,
cohár cetach nacethra
mili fonóibriaguil recht
acht dioenbliadain deec.
O Adam nanglorgrad ngle
comórár nan-indile
se mili, mod ngialta nglicc,
cethribliadna nóifichit.
Tan tanic indigail truag
forhinnilib nan-iltuath,
citnirig rechta, reim ndein,
robatar 'sindamsirsin?
In-amsir Cinaeda cain
meicc Maelcholaim for Albain,
forherainn cenlethrainn lainn
doChinaed mac Maelcholaim.
Ocus Briain for Mumain maiss,
Donncad for Laigniu lanbrais,
isCathal for Cruachain chain,
ocus Eochaid forhUltaib.
IS Fergal nan-airech n-ell
for Ailech rebrach Rigrenn,
mac Conaing, meic Neill congail,
flaithri sluagach sil Eogain,
Ocus Dubdaletha lóir
forsretha sil hErimóin,
súi cosaidbri segtai rainn
osmur maigni meic Alprainn.
Othalinus, línib slog,
bamac donOtha hermor,
baforngairthid uascachmaig
inresin doRómanchaib. Batar dárig, reil asliucht,
for nadathír immuir n-Iucht,
Hlothair for Franccaib congail
ishEtgair for Saxanaib.
IS Maelcoluim, cetaib ngal,
riambuidnib broga Bretan,
congelgart cechcomlainn cain,
degmac Domnaill meic Eogain.
ISsindaimsirsin, cet glonn,
robái longas nacúllom,
hicsaigid forcachgním ngarg
Danair atírib Danmarg.
Ohsain cobráth, brígach beirt,
nidamsnímach etercheirt,
nifail innim nach hicrí
tuccas sain acht monaebri.
Ardri grene, gle roclos,
ishé dorigne Phardos,
isferr cachrig, rigda achruth,
nifail crich forasaegul.
Saegul Adaim nirbugair. 13.
Ri rorádi frisil Seth
comet angnim cocomtren,
cenoentaid immuich nataig
friclainn Can miscadaig.
Cendula darséis nosmacht
dartimna indrig dorosat,
foriagail roithenaig réil
cenchardes friclaind Caen.
Cenimcloemclod, maine mass,
cenluige, cenlanamnas,
cenchuibdi clethi no cuil,
'céin bethi fordruing domuin.'
Roaintadaigsetar iarcein
sil Seth ocus clann Caen,
corothuismiset iartain
trenfir ocus trenchoraid.
Clann Chan ocus sil Seth
roóentaigset cocomthren,
condeochatar darcachsmacht
d'adrad idal isarracht.
Romiscnigsetar Dia ndron
achlanna cenimmardol,
corochinn iarnangnimaib
atabairt fothromdigail.
Inri corath ríge drong
frisnagaib cath no comlonn,
cain conoibi, blaith alii,
ferr cach ríg rí roradi.
Ri roraidi frisil seth. 14.
Ri roraide athesc n-an
friNoe nassad n-imlán:
'sil Seth dochótar darm'reir
hiclemnas clainni Caen.
'Rochummaiscset ciabtarglain
friclaind Cán miscadaig:
romsaraigset ascachcruth:
dursan dam atuistigud.
'Huair dochuatar darmosmacht
coclaind Can cet n-arracht,
dardreich ndomuin, tromsruth tenn
dolecub tonngur ndilenn.
'Dilegfat claind Adaim huaig
cobrugib betha balcbuain,
dosbér uili imbas imbath
otha turcbail cofuined.
'Acht Noe ochtur diathreib
nilécim doclaind Adaim,
imbethaid doshin nahóc
acht infer amra Enóc.'
Mori dorosat cachtreib
robae ré rianaaingleib,
arrohet cachri cengrain cest,
inri roraid inn-athesc.
Ri roraidi athesc n-an. 15.
'Cluin, a Noe noithig, cenlen,
doticfa diliu trom, trén:
'dentar lat, frisrethad slóg,
hethar dírecra dimór.
'Adluthath tarbach iartain
dobii isdobitomain.
dofid Lebain, línib clár,
trethaebledach trén, dermar.
'Coica cubat, nignim grach,
isintaibled ichtarach,
cethorcha 'sinmedon mud
isintricha 'sinduachtaruch.
'Cethrib sostaib, slicht 'sindaircc,
odrumlurgain codrumslait,
sesrachaib sreth soer triablait
conespadaib oenchubait.
'Comet centoirsi, centór,
atoimsi cenimfordol,
afot, alethet, luad ngle,
eter isle ocus ardde.
'Coica cubat, gnim cenbáes,
innalethet centogaes: trichét cubat, comul nglan,
hed bad fot adrumlurgan.
'Tricha coir cubat cenchleith
innahairde icomsreith,
frisruam sniges donim noeb
adorus assafirthoeb.
'Senistir fritoimsi dein,
frisoilsi, friimcaissin,
innahairdde armosmacht
cenforcraid acht oenchubat.
'Hilar n-adba n-amra n-úag
caingnim glanbda friaimluad,
srethaib sretta frisid sain
lin leptha dolanamnaib.'
Ri rothimgair imcach mbuaid,
romiscnig fingail forrúaid:
nitlaith rotuaslaig delm de,
roraid 'nachluasaib 'cluinte.'
'Cluin, aNóe noithig cenlen'16.
Ri roraidi friNoe nar:
'heirg isinn-ethar n-imslan,
tu isdothrimeic namma,
ocus forcethri cáinmna.'
Percoba, cainiu cachfiach,
setig Noe meicc Lamhiach,
mna natrimac, monar ngle
Olla, Oliua, Oliuane.
Sessiur doclainn, cain amíad,
batar icNoe mac Lamíach,
trimeicc mathi, milib lá,
ocus teora ingena.
Sem saer asinser, sliucht ngle,
innaclainni cruthaige:
genatar fritindrem tlacht
ingen etercach n-oenmacc.
Olla ben Sem, soer friaháil,
Oliua ben Chaim choemnáir,
Oliuana, baigthi treith,
asósser ben Iafeith.
Ri dorimmart, nisluag suail,
inairc Noe foroenhuáir,
dineoch rothecht muir istir,
lanamain cachoenmil.
Innán-adbaib, bág cenail,
ba sluag mor dolanamnaib,
conalóintib, lathar ngle,
isdiambiadaib techtaide.
O rolínad indarc huag
robái indigal forimluad:
adfiadar fír, fo-rum ngle,
babriathar rig roraide.
Ri roraidi friNoe nar. 17.
Ri tharlaic sruthlind snamaig
dodilgenn clainni Adaim
acht oenchethrur fer namma,
ocus acethri óenmna.
Ocus Enoc crabuid guir,
amal adfiad inscriptuir,
aoenur othuinn dothuinn,
amal cachn-ethait etruim.
Snegdatar sruamma donim,
romebdatar triathalmain,
fortuili doib, tola ngle,
cethracha lá ocus aidche.
Airdde nadilenn olar,
feib adfet scribenn cóemnar,
cuicprimchubait dec cencleith
rosiacht suas osnaslebib.
Intan conscerthar cachndúil,
amal adfet inscriptúir,
ishe airet sain rosaig
lassar lái brátha brethaig.
Donech robai imbethaid bi
dorosat Dia hicoemchrí,
dosrat indiliu fothracht
acht inrothecht indoenbarcc.
Ri nimi nair, nassad nglé,
rí conic traig istuile,
ártuassi cachmbrig, cachmbrait,
huaisle cachri ri tarlaic.
Ri tharlaic sruthlinn snamaig. 18.
Ri sáer rodosás cogle
Noe lin amuintire,
cethracha archet lathi lenn,
diambai fothonnaib dílenn.
IArsain rogab techt forcúl
indiliu troeta tremúr,
rorathaig Noe nangabud
indfairge doimthragud.
Fóidid Noe thechtaire uad,
infiach fechtaide fonnluath,
dus infagba sliab no srath
no iath forsatarrasad.
O fuair fíach abiad fodéin
immaig forcarraic, forsleib,
forachulu cosceol gle
nithanic doridise. Huanduair thall Noe acheill de
dondfiuch dub delaidi,
conacart fein, febda bainn,
iarsain cuca incolaim.
Ri cengrain, cengris, cengreiss,
nimfail bith innaheisleis,
nicli choel, iscoem ali,
inri saer rodosassai.
Ri sáer rodosas cogle. 19.
Foidis Noe incolum nglan
uad forinlinnmuir n-allmár,
dus infagbad, hérimm ngrinn,
talmain trein tarbaig tírimm.
Focheird incolum cuairt ngle,
iartimnu, iarforngaire,
cotoracht inn-aircc cenbrath
nifuair ait forstarrasad.
Roreraig Noe uad alaim
arcenn incolaim coemnáir,
cotuc cucai amuig, mod ngle,
combai im-medon nahaircce.
Combái Noe sechtmain iarsain
centaidbsin, cenimcasin,
dibith buan acht fairggi fraig
dithuaith nótir no talmain.
ISsindochtmad lathi lainn
fóidid Noe uad incolaim,
dús infagbad diachuaird chain
taidbsiu dothir natalmain.
IArtrath nona, noithi máil,
tic incolum 'nachomdáil,
dochum Noe, nassad ndil,
iscroeb dophailm 'nabelaib.
Maritconnairc Noe fodeoid
inphailm ingulbaun indeoin,
roderb lais, lith cennachcol,
dochuaid diliu dondomon.
Roattlaig buidi dondríg
robáid inmbith conabrig,
arasoerad, srethaib sell,
dothonngur dermor dilenn.
Huair nachtoracht tren infiach
cofis scél domac Lamiach,
ishé fath incholuim gle
iarsain rofaidi Noe.
Foidis Noe incolum nglan. 20.
Tarrasair, batromm, indarcc,
amalbis long forfoentracht,
foglere roslessaig Dia
forslessaib slebi Armenia.
Ri roforcongart cogle
forNoe lucht nahairce
athuidecht immach coglan
asindairc dochum talman.
IArtuidecht doib asindaircc
ri roraid friu foroenaitt:
'nabarsílaid frisid sain,
linaid inhuili talmain.'
InDecimbir kalainn, cáin benn,
luid Noe fortonnaib dilenn,
iquint-kalainn Mai iarndia
doluid forsleib Armenia.
Adropart Noe, nuall cencleith,
edpart uag uad donComdid,
frifegad cachdruing dorhell
iarternam dothuinn dilenn.
In rí roradi iarsain
friNoe conachaemclannaib:
'toirthi indomuin docechleith
taírcaid, tomlid, tinolaid.
'Nibartorbae, érim n-uag,
diliu thromm troeta trensluag,
hicein atchethi uascachmaig
intuaig nimi n-illdathaig.'
Mori niclethach cenchrad
rofallnai inn-ethar ndermar,
orian dorian, foraig thaig,
cosinsliab forstarrasair.
Tarrasair, batrom, indaircc. 21.
Ri rotidnacht bith mbuidech,
otha turcbail cofuined,
mainib maccraid, mo cachfiach,
dotrib maccaib meic Lamiach.
Ri rodelb dreich domuin duinn,
roselb sreith sobáil saerdrúing,
rohuc cendith, fochucht chert,
acrich iarfut, iarlethet.
Crich talman cechcruth imracht,
brig bladmar, bruthmar, breccbárc,
orían Deprofane anair
síar co colomnaib Herccail.
A lethet, atuaid fades
diafethet buáid nadimchres,
oRiphi rigtreib imra
codithreib nan-Etheopda.
Mori, nachdoimm diachlannaib,
raroinn itribrigrannaib,
roainmnig ingleochuaird glicc
Assia, Eoraip issAffricc.
Ri dorat Eoraip nan-iath
dochlainn amra Iafiath,
cotuasciurt n-Assia triablait.
cosrethaib srotha Eofrait.
Ri rothidnacht dochlainn Chaim
inn-Affraic n-uasail n-imslain,
cosin Romuir, ruathur cert,
eter Assia ocus hEgept.
Saerchlann Sem diatarat Dia
primrann airegda Assia,
osruth n-Eofrait, nímtha sain,
cocricha airthir domuin.
Coicmeic deec, digrais scel,
robatar laIafeth,
asecht fichet laSem slan,
iscuiciur laCam coemnar.
Ciabeit fribrig mbladmair mbrais
indríg óstalmain telglais,
ferr cachrig rindbalcc nareth
ri doridnacht bith mbuidech.
Ri doridnacht bith mbuidech. 22.
Sluáig sil Adaim, aidbli druing,
condanaib domuin dessduind,
rodomnad, ostrebaib dal,
dofognam Demuin codermar.
Ondairiur astorgaib grian
cofuiniud, forgal fírian,
rodamnad, fodigail dacht,
d'adrad hidal isarracht.
Onduair atbath Noe nar
coaimsir n-aurdairc n-Abram,
nifrith dib oenfer foleith
nohetraiged inCoimdeid.
Rodiultsat an-Dia ndil,
roliunsat infirchretim,
tair ocus tiar, tess Is tuaid,
rodasgab cess conglanbuaid.
Arcathbarr cenduithi dath,
isbrathlang brúithi bidbad,
nidúi doi indrongaib artuath,
arsúi soi slonnaib srethsluag.
Sluag sil Adaim, aidbli druing. 23.
Rogenair fer maith combuaid
fonél cachnaith Nemruaid,
focan scel cachdrung dualaig,
robotrén foriltuathaib.
Nemruad sein, mac Ceo, meic Caim,
tuargaib agleo comorgráin,
gnim tuir othalmain cenmeth,
corissed lais inriched.
Ropomilid, milib gal,
ropfoglainntid, ropfelsam,
ecnaid ermaith cachdana,
ropóhergnaid ilgrada.
Lais cetnaairnecht insain
arthús dochlannaib Adaim,
athomus coglé conglain
indre eternem istalmain.
Doroemaidir, bith combuaid,
anair, siar, fodes, fothuaid,
tirib, tuathaib, tolaib sreth,
mílib, stadib, linib leth.
Senchaidi sil Adaim ain
targclamtha lais in-oendail,
scela dochein leo roclos,
feib réil rolathi aPardos.
Feib rothimgair Can cíar
cetnafingail forAbíal,
feib rodiglad, scél doléir,
forsil Seth, forclaind Caen.
Acht Noe aochtur fobrón,
'nahethur luchtmar lermór,
clann Can, sil Seth nasen,
dorigni indiliu andilgen.
Frithalem rig nimi nél,
flaith cachafini firthrén,
nitharda fornn, delm triagail,
digail seirb seirgthig samlaid.
'Gabaid mochomairle nglain,'
arNebrúad friclainn Adaim,
'forbeir fornem, nassad ngrinn,
ocus nobsaerfa ardilinn.'
Maithgein mairre mo cachmiad,
cathgeib congaire goríad,
ingrian gluair goires cachngair,
cenmair tuaith diarogenair.
Rogenair fer maith combuaid. 24.
Rochomarleicsetar iarsain
airig sil uaibrig Adaim:
'ropadferr dun, tola gle,
techt 'narcorp dochum nime.
'Turcbam tor ndermor olár,
denam friDia comthocbal,
gniad cach huan immasech,
beram conoibi nemthech.
'Acht rissam nemthech ndaingen
in-oentaid nanoebangel,
nirtora diliu, tren all,
isdemin nachhepelam.'
Forcongair Nemrúad forcach,
conglonnaib gelgrúad coemrád,
athuidmi, frigaile ngair,
frimuinbi maigi Sennair.
Sennar mac Sem, srothaib iath,
hua doNoe mac Lamiach,
sechtmad mac fichet Seim slain,
oroainmniged mag Sennair.
Dorinolsatar intsluaig
dogním tuir noithig Nemruaid,
túargabad, batren indail,
coriacht súas osnanélaib.
Inri nadrelic doib sain
rostairmesc tria hilberlaib,
conatucad nech cogle
cid notharged diaraile.
Ri dorat oenberla doib
riacumtauch intuir Nemróid,
roemnastar doib triagart
comtar ado sechtmogat.
Ri dorigni scail intsluaig,
hé rothairmesc tor Nemruáid,
dochuaid glaini ahergnai
dochoemthecht achomberlai.
Ri rodechraig claind Adaim
archéill, archruth, argradaib,
nihairim claen, cain insmacht,
dachenel saer sechtmogat.
IArcomarlib Nemruaid nair
cosonardib nasaerdáil,
cenlen istrén rodamert
inscel rochomarleicset.
Rochomarleicsetar iarsain. 25.
Ri rochar Abel nan-iath,
Seth, Noe, Melchisediach,
Enoc ocus Loth, lith lan,
ocus int-amra Abram.
Rí doraiga Abram n-án
arfírinni aoenuran,
sechsluag sil Adaim nangal
batar icadrad idal.
Rothairnger d'Abram cechmbuaid
arathuidecht omorthuaid,
aradula leis fodess,
rambiad tír bithdiless.
Ri rothidnacht do tír Caim
ocus clárbruigi Cannáin,
comba forba dó iartain
diaclannaib, diachenélaib.
Ri lasindeochaid fodess
condnanacair ambithles,
luid lais Loth, linib lathar,
fodes, mac aderbrathar.
Ri ránic doglinn Mamrai
dothegdais Abraim amrai
fodeilb tríir, digrais insmacht,
diatormailt inn-oegidacht.
Ri asbert friSarrai slan
noberad mac doAbram,
forbertais achlann iartain
comtis leir fíadgenemain.
Ri rosaer Loth conachlaind
diasai inmnái icoirthi salaind,
diatard digail, deilm n-amra,
forcathracha Sodomda.
Ri rodail d'Abrám cechtoir,
domac Thaire meic Nachóir,
romsaera forcrochad pían,
ri reil rorochar Abial.
Ri rochar Abial nan-iath. 26.
Ri dorat d'Abram insin
frisilad, frisírtuistin35,
isairdirc, fobetha barc,
mac diarbochomainm Isac.
Ri dorat d'Isaac, babuaid,
ocus doingin Bathuail,
uaidib genatar, lith lor,
Issau ocus Iacob.
ISsau slechtach, slicht imracht,
roboserccach laIssác,
isIacob, con-idnaib ail,
ropoinmain líamathair.
ISsac fridead n-aissi,
glead gnima glangaisse,
badluim degóir, dramm datta,
basenóir dall dinerta.
Rogaid séire foramac
cenleire, linib legart,
forIssau cofargbad ail,
cotarddad abennachtain.
Bai Rabecca iccloistecht fris,
ingen Bathúail ceneislis,
coruc ahoscor coglan
dochosnom nabennachtan. Inhed bái Issau ictriall immach
'sin sliab iarfír frifiadach,
doluid inben triahet n-og
cotrét nooisce Iacob.
Goromarb menn moeth immaig,
rodmberb fofeth dolubaib,
gnim dían conglére imracht
corothriall sére d'Isaac.
Rofuaig crocenn inmind móir
triabáig imlaim n-Iacóib,
fochosmailius lama Issau,
gnim dana ciarb'immargú.
Rolathair coluath, lith n-og,
amathair doIacob,
asraracht centreithi tracht,
cotarat seire d'Issác.
Tan rucad intsére dron
coIssaac diachubuchol,
richt Issú sluagach, slicht n-óg,
bahuamnach laIacób.
'Fail sunn sére sainglicc sláin
duit, ameic airdirc Abráim,
laIssau saergrinn, srethaib sluaig,
lat'mac n-oebind con-ilbúaid.'
'Nician bai hlssau icseilgc,
manidgau dó triachoemcheilg,
mochthánic astsleib isgle
mase thuc insérese.'
'ISme dorigni inseilgc séig
forsinchétnaleirg dontsléib,
fuair hifocus, gleiri gair,
adbar seire dom' athair.'
'Nabi icimrigi forbuáid,
ameic ingini Bathúail nithu Issau semnach naslóg,
acht istú int-engach Iacób.'
'Nacathaig frim, asruith ran,
aathair, ameic Abram,
frit' seircc ngraidgrinn ismé Issau,
fritt niráidim immargau.
'Tuc huait friimdel n-achtach
dam doláim dialámachtad,
cofessur cogle ingnim n-óg
inhe Issau no inne Iacob.'
'Gia dobér molaim it'laim,
nichel, atu hit' choemdáil,
atatgen, istú rommalt,
tren dogní mochumtabart.
'DomacIssau, irgna buaid,
ocus ingen binn Bathuail,
doig ambith foaengne gle,
coir doib ciabtis cosmaile.'
'Bess isshé Issau, slicht n-og,
bess noconhé Iacob,
bess isglé m'esbaid im'gaes,
bess ismé fil fortogaes.'
Senfoccul sein ochéin móir,
lacachsruith, lacachsenóir,
nimedar mall immasech,
achtcorbdall bidamarsech.
Duni truag, docharda, dall,
loburda, lubrach, lanmall,
olcc athairsin imgaes ngle,
iarscaichsin achétfaide.
'Tomail inséire soer, sláin,
anoeib, ameic ain Abraim hith dochuit frit' gnássad nglain,
duit ropsásad sainemail.'
Dorumalt Isáac iarsain
inséire cosobarthain,
tuargaib adílaim atraig
isródail abennachtain.
inib glangrad, cruth imracht,
eter Abram Is Isaac,
inbennacht targbad dontslóg
cotarddad do Iacób.
Dasechtmbliadna, cenbaes mbroin,
issed bái in-aes Iacoib,
cain adrann cachtucht rothecht
intan ruc inprimchinnecht.
Huair dorat inséire sáim
diaathair domacAbraim,
arhuamun abráthar diabrath
nifitir cid dogenad.
Asbert fris amathair maith:
'heirg forteched riat' brathair,
caemgnim caindelbda cengrain,
cotreib lainderda Labain.'
Luidis Iacob conabuaid
dothig Labain meic Bathuail,
bacain condolbtha cenbrath
inbaid lommartha cairech.
IArsain condasfuair immaig,
itoeb indliss lainnerda,
diingin congili andath,
cenbini ocnigi acairach.
Até batar ann fofeib,
fiadchuirib clann ocáireib,
imgil, cenglora, cengrain,
díingin lola Labain. Roraid friu ingilla combúaid:
'cia airm sunn fil mac Bathuail,
brathair momathar, mod n-án,
fer dianidcomainm Labán?'
IArsin fersat failti fris,
risinngilla ceneislis,
luid indaranai, bareim ran,
diahinnisi doLaban.
Atraig Laban, línib gal,
'mach arcenn meic ashethar:
ferais frais forfailti fris,
dambeir friaais diathegdais.
Rothairgid Laban lán-log
aringaire doÍacob,
cach huan bec badubbrecc dath,
cach uan liath, cach uan alath.
IAcob nosernad sreith
isnahoimrib uiscidib,
flesca beca, brecc andath,
arambelaib nacairach.
Natreoit chairach immasech
icfegad naflesc finnglan,
datha naflesc cotagaib
hed nobid forsnahuanaib.
Tuc adiingin iarsein
Labain, lór cenimressain
iarnathimgaire frihail,
d'ingaire caire Labain.
An-anmann cengnim caire,
radait auctair ecnaide,
Lia ligda, linib gial,
ocus indrigda Rachíal.
Bái inailt incechtarde
ocnasethraib sochraide,
an-anmann, cenmedra mael,
Bala ocus Selpha sochain.
Robatar uli mále,
etir sethra Is hinailte,
cengrain, iarcomdeddaid choir,
icomlepaid oen Iacoib.
Bertait cethri meic fothri,
dó fribríg bailcc foglanli,
ochtur onasethraib sreith,
cethrur onahinailteib.
Cuit cachamna dib foleith
diaclaind choir inacomsreith,
feib rosern rí run cachcruth,
isferr dún andeligud.
Semeic la Lia, linib gial,
ocus damac roRachial,
rí bethra bailcc rodascar
cethra maicc nadacumal.
Ruben, Semeon, Leui lor,
Isachar soer, Zabulon,
Iudas iarnDia centerce 
sé meic Lia liuchdeircce.
Neptalim isDán dana,
dámac buadacha Bala,
Asser isGad, delbda dé,
da mac Selpha sochaine.
IOseph an, aurdairc ochein
ocus inbán Beniaméin,
rogabsat cathairi gíal
damac rachaine Rachial.
Dámac dec sin, cennach gráin
Iacoib hui Abaráim,
conandechraib incachthreib,
conacethraib máthrechaib.
Sechtmoga bliadan bai túaid
ifail Labain meic Bathúail,
corothríall diathir, din cert,
conadibmaccaib déec.
Tan tánic Rachial atúaid,
ingen Labain meic Bathúail,
dorigni thargleo triabrath,
tuc lea lamdeo áathar.
Doluid Laban lonn 'nandiaid,
etermag ischaill issliab,
condastárraid, cenchess ngle,
tess immedon intslebe.
Maratchonnairc Rachial rán
ingen lainnerda Labain,
luid as forleith, lathar ndu,
amal nobeth friidnú.
Dorat Rachíal chorcra, chaem
lamdeo aathar sís fotaeb,
roclos agol, rochlai dath,
amal mnai beth iclamnad.
Romert Laban, linib gial,
indaban forsrabi Rachial,
nirbobés leo, luth n-alta,
lamachtad mna lamanta.
Ferais Iacob combúaid
failti móir frimac mBathuail,
conarlaic do, congrad gle,
siriud slán nasaccraide.
Huair nafuair alamdeo ann
bai inbangleo nar'imgann,
tuargabad leo forsinmaig
carnn comluga iscomchotaig. Carnn inchotaig sin lacách
cennachndíl cocaid cobráth,
eterchlainn laind Labain lóir
ocus clanna Iacoib.
Aingel De thimgair cachslog
bai icimguin friIacob,
rofersat cath, comul ngle,
cenbath arfut nahaidche.
Rodbi int-aingel saer, nisneid,
Iacob sechbil asceith,
isósain, aidbligthe inscél,
roainmnigthe Israhél.
Luid techt con-ascadaib húad
oIacob, cain int-imlúad,
coIssau soid, basliucht ngle,
dobith doib 'nambráthirse.
IArsain rotharngert Issú
cain glanbert, nihimmargau,
ambith cenances, nadchres,
'na cardes, 'nacomathches.
Cenolcc, cenfingail, gnim ngle,
iartimnaib nambrátharse,
cenmeingg, cenmebuil, cenbrath,
cendebuid, cendolbanrad.
Meicc Iacoib ilar ambla,
hit meicc sethar doDina,
Sechim mac Ammoir, triabrath,
romarbsat lucht achatrach.
Dásecht mbliadna bai ifus,
forecht riagla, fochádus,
corothimart, cota mert,
dó thochta itír n-Egept.
Ri doraega, digrais gair,
Iacob húais sechabráthair,
conid diaclaind, crichid scel,
dáthreib dec mac n-Israhel.
Mac-tharngertaid De donim
bagart glangeltaid coemdil:
isbreo osbri nan-abb n-án,
inrí dorat doAbrám.
Rí dorat d'Abram insin. 27.
Dorarngert Iacob coglan
diaclaind inlin robatar:
'bethi uli frifessa feig
hirrichtain lessa Ioseiph.'
Foidis Iacob, gec congreim,
Ioseph arsét coSecheim,
cain céim fodiud óthreib,
combiud éim diabrathreib.
O rosiacht coSechim slán
Ioseph 'coambai incél comlan,
fofuáir ann fer, forom ngle,
icimthecht achonaire.
Roiarfacht dó infer féig:
'can dodechad, cid notheig?
cid condaige, adbul gair,
nocia foratai iarair?'
'Dodeochad m'oenur om' threib
combiud donabuachaillib:
amscith, amtriamain cachthóir,
foriarair mac n-Iacoib.'
'Meicc Iacoib, congloir glain,
mased hitái 'coniarair,
isnaraidaib rodoscar
atat imthaebaib Totham.'
Dodechaid Ioseph iarsein
corocht Totham coabrathreib,
assan 'nalaim, luath aruth,
marclach fuirri dobiud.
Arachind tinolsat dail
meicc Iacoib hui Abráim,
roraid cachdib ris 'mosech:
'innhe seo int-aislingthech?'
'A bráthriu, fegaid fornglóir,
nádenaid ni basécóir,
cia nomthoirsed ni dorath,
ni foirbsi notaiscérad.'
'Monuar nocomaith dochial,
aIoseph, ameic Rachial,
rot robaeth cengáes nglinne,
derb rotogaeth t'aslingge.'
'Anromidair moDia dam
etir doinib intalman,
ni chumaing nech uaib triabáig
athormach nachadigbáil.'
O shunn atches ochein móir
fís doIoseph mac Iacoib;
rommiscnigsetar fosmacht
abrathir tria imformat.
Luid colón doib isinslíab
Ioseph conglor, conglanmiad,
cocrait 'nambrathreib abrath
dial-lathreib conaragad.
Rofóemad leo abás fosmacht
menisoerad morígmac,
nirn-anacht airdmes roclos,
nochairdes no condolbos.
ISsindinbaidsin amne,
iartimnaib ríg noemnime, doEgept conglor, congraig,
luid lucht mor dochennaigeib.
O recait friu forsinmaig
Ioseph ossar, ambrathair,
bafó lith luidi, luad cert,
combo frith itúaith Egept.
IAsse mac Sechis, slicht ngle,
batoissech nacennaige,
diabrathrib fein, febda triall,
isse dorúacell Iosiaph.
Putrifaris, forom cert,
issé baherri Aegept,
tuc arIoseph, diamba imbrait,
trichait leth n-unga n-argait.
Aes Ioséph intan rorith
hitír n-Egept fria derbdith,
congaes gelbda fochucht chert,
secht mbliadna derbda déec.
Dásecht mbliadna, babuaid becht,
bái Ioseph itír n-Egept,
cotoracht atúaid iartain
coIacob conamaccaib.
Batar icachtaib iarcein
fosmachtaib huaislib Ioséiph,
doIacób, bagnimrad cert,
rofirad feib dorarngert.
Dorarngert Iacób coglan. 28.
Ri conoebi oscechthreib
rofaidi ríanabrathreib,
cengoe, cengaili, gnim cert,
combóe fodaire in-Egept.
IArsain rorith, babúaid becht,
fritoisech ituaith Egept.
cachmaith buan combai dó ifus
dorat dó auagcommus.
IArom rodacar aben39,
intigernai doruacel,
triaaslach n-imthach fochlith
dorimgart 'nacomlepaid.
Roraid fria ingilla coglan:
'nihetragim dala ban,
ocus mé indaire centreóir,
m'oenur itirib anheoil.'
Roradi fris inben blaith:
'natabair laim frim doraith:
aní dobiur duit amne
fail mor nech lasmadbuide.'
'Aben, bendacht fortgnúis nglain,
nachamluaid dot'baethbriatraib,
inhed bambeo, buaid ngelbda,
nifellub form'thigerna.'
Roscrutai inben coleir,
uair naderna ingilla aréir,
forsinngilla nglan cenchol
cinnas doberad baegol.
ISsed roscrutai inben baeth,
ónarabi ifus inlaech,
ingilla dothecht nachthan
le coseotu istech talman.
'Tair lim dodeiscin mosét
agillai, nihimmarbréc,
oslaic reom aglas dontaig,
aIoseph caem Cannanaig!
'A fir, tair remum istech,
narbamcrimnach comrairgnech,
uair nadigthim, fri set slán,
istech ndorcha m'oenurán.
IArsain luid Ioseph istech,
nirb'anhumal imrisnech,
nifitir inmnai diabrath
combai iarcúl nacomlad.
Huair forfemid uascachcruth,
iarnglerib, aóentagud,
doIoseph, bagnim n-etig,
imforbart fair forecin.
Atrullai uaide immach,
assalamaib lomnachtach,
rohéige inben nert acind,
roscar friféle firthind.
Tarraid ag fodoíre tróig
doIoseph án mac Iacoib,
achor hicarcair, gním ngann,
fosmachtaib inguforgall.
Ardri búan betha broenaig,
connic buaid cach primoenaig,
cengaili arcli cotangaib,
ri conoibi oscachoentreib.
Rí conoebi oscechthreib. 29.
Doarfas fís, foromm cert,
doForann, dorig Egept,
nifrith dó cosúidib srath,
diadrúidib nech dosfucad.
Nifrith frigeirchert osmaig
Eigept conafortúathaib,
ecnaid no drui no súi snéid,
nech dosfucad coglanréid.
Badebthach Foraind friathúaid
corogail rolaind rorúaid, fridruidib duithib cachtreib,
friasuidib, friaecnadeib.
Batar fri sothochta serc
dácomalta icríg Egept,
sechcach fridálaib cachthreib
'nagradaib, 'nachomarleib.
Friatoil togaig, friaig thaig,
'nachoraib, 'naglanchocráib,
indarafer d'Egept comblait,
araili glechert d'Affraic.
Batar cenancess rochlos
'nachardess, 'nachomaltos,
babráthair máthar, mod ngle,
cechtarde dib diaraile.
Gaid rí Affrici doib, delm n-óg,
combad tadchrethi dodergór,
feib sogabtais oscachrainn
acht coromarbtais Forainn.
IArsain triallsat folaimm fair,
forForainn, forsinn-ardflaith,
indarafer feimdeth gail
arba d'Egept aathair.
Infer aili d'Affraic áin
fricathslait cairi comlain,
tarmlaic acholainn fricath,
tarmmairt Forainn domarbad.
Rohirgaibthi lasinrig,
rodirgnaithi fodimbrig,
fofuctha icachtaib cocían
isincarcair coIosíaph.
Doarfas aislingthi dóib
'sindaidchisin fochetóir,
hicacht carcrach crimnach basnimach amenmandrad.
Ruc Ioseph doib congloir gle,
breith cóir foran-aslingthe:
feib baderb tarbaid triabrath
baamlaid rochomallad.
'IMmárach indarafer,
nibagrádach, crochfaider,
biad araili, slanaib síd,
ingrádaib icondardríg.'
Bae inri, foglámaib gne,
dodálaib aaislingthe,
dondleo lerggach, nirmbai bin,
bafergach friadegdáinib.
Atchúaid do int-óclach, gnim ngle:
'nabi forsnim th'aislinge:
ata 'sincharcair cenchess
duini t'apthaib tuaslaicfes.
'Fer ruc breith forfís, forruth,
forndís bámar icumriuch,
feib rotharngair achíall chain
issamlaid forcoemnacair.'
IArsain tucad fograd cain
Ioseph án asincharcair,
fíadslúag Eigept, amra bainn,
combai ifrecnarcus Foraind.
Roiarfacht Forainn fadein
dó fiadintslúag coglanléir:
'nirbatruag, innis doscel,
ciatuath duit no cíacenél?
Atchuaid Ioseph corath,
cofossad, coainmnitach:
'nicóir gó fiadríg congráin,
atúaid dam, acrích Cannáin.
'Nihed domthabair fograd,
m'athair bahúa doAbrám,
int-Abram adrann ochein,
nir'bunad fann doChalldéib.
'Ata hitarngeire ochéin,
sain, a Forainn conglanchéil!
bidlán de inbith bladmall, bán,
donDia dian-adrann Abrám.'
'Tarfas dam fis, fúaim n-amra,
romloisc gris ahetarba,
nech nosfuaslaiced, fuam cert,
nifuar d'intliuchtaib Egept.'
'Aisneid inn-aislingthi n-an,'
arIoseph alainn imnar,
'cluinem uait centris, centlas,
indfís cinnas dotarfas.'
'Andommarfas, ameic raith,
duitsiu dalfas cechmbithmaith,
diambera breith fír forsein
nibia díl forth' airmitein.'
'Bidbreth fír beratsa, aflaith,'
arsé, arIoseph inbithraith,
'gním gle friollblad cechcruth,
cendolbad, centuscurnud.'
'Secht mbai metha tarfas dam,
secht mbae caila, clú n-ingnad,
na secht mbae caela, clú gle,
duatar na secht mbae remrae.
'Secht punainn lána dográn,
secht punaind senga, saeb dál,
na secht senga, ba truag tra,
duatar na secht granmara.
'Cocúala inguth 'coarad rim,
cluinti, a Foraind nadandind,
ismor indrún, ruathar ngle,
fil ríathur it'aislingthe.
'Tabair domenmain cenbrath,
delgnaid docachintliuchtach,
bidlán bith fonelaib bla
doscelaib nafissisea.
'Diambera breth fíri fair,
forsinn-aislingthe n-ingnad,
indmass domuin dotrega,
dolúaig fein abithdoéra.'
'In fer foil beras breith ngle
cocoir forsinn-aislingthe,
cendoimme diss nambrig mbrass,
roinne ris doflathemnas.'
Cor'faillsigder duit cenchess
int-aislingthe laind landes,
gnim cadla, agillai cengrain,
attaig Dia n-amra n-Abraim.
'Rotbia limm airmitiu intslóig,
rotbia grad, rotbia onóir,
mafíraid duit ácachcruth
indfissiu dofuaslucud.'
'Tuctar dam gremmann cencrád,'
arsé, arIoseph cosoergrad,
'feib tarngir dochomrad cloth
cocomlan diacomollud.'
'Rotbia lim greim Dé fodéin,
rotbia m'ordan coglanleir,
grian ocus esca 'mole,
muir istír, dru(ch)t isdathe.'
Atchúaid Ioseph dó cogle,
doFor(ai)nn ahaislingge,
conadlumaib dluthaib dein,
iscorunaib riagaltaib.
Macán Iacoib cosinrath,
bahé inliacoir lainn luágmar,
ósglaindírge 'nagnim cert,
rogab airrígi n-Egept.
Int-aislinge luágmar, lín cert,
bahuathmar lasluag n-Egept:
amal teidm torainn atass,
físs doForaind doarfas.
Doarfas fís, foromm cert. 30.
Ri tríarath doraiga ochéin
triaimcasin réid roréil,
combai Ioseph, lín asloig,
ósEgeipt uasail ardmóir.
Secht mbliadna lana mole,
sommá, slána, sonaidé,
ógab Ioseph gloir garta
coaimsir namórgorta.
Fotroirgell, bagnim cialla,
Ioseph cocenn secht mbliadan,
nagebad, cidmor insmacht,
etach, nahor, nahargat.
Nigébed Ioseph nachfiach
onatuathaib acht madbiad,
caingnib cainib, ciniud cert,
diadliugud doríg Egept.
Rothinolad lais insain
nafuair frisna secht mbliadnaib,
'naduinib trénaib daingnib,
innaindsib eradblib.
Dosrocht gorta garbda, garg,
dosrort frifodla fodard,
rodascrin cenchoimsi cruth,
roslín toirsi isderchainiud.
Doratsatar uili arbiad
tuatha Egept doIosiab,
cidmór rothechtsat fosmacht
eteror ocus argat.
Doratsatar féin dondríg
andoire dochinn ambíd,
natiastais aidid ngorta
innalainib lomnochta.
Rosbiath Ioseph sechcachclaind
sloig fer n-Egept imForaind
fogne riagla, ruathar n-án,
friré cóic mbliadan comlán.
Rosbiathastar fiadcachsluag
cenrad friForainn findrúad,
sé cét dec mili, mod ndil,
arfichit cet domilib.
Cenmothat dala dligid
aes dana ocus primfilid,
druid diana docachmaig,
cruitti clíara, clesamnaig.
Cenmothat mogaid, mod cert,
sluag soraid fritimthirecht,
ismna bana, buidnib blá,
meicc ána ocus ingena.
Cenmotha insluag roslin mairg,
natuath trúag ascechoenaird,
tictís iarn-elluch fosmacht
dochennuch itír n-Egept.
Rí rombennach oscach maig,
cenon, cenolcc, cenerbaid,
gorbomál cach maige móir
Ioseph án mac Iacóib.
Ruiri richid, Rigda gáir,
crichid cachcuirid comláin,
arcli fricath oscách blái,
inri triarath doraegai.
Rí triarath doraega ochéin. 31.
ISindara bliadain, luad ngrinn,
ór'gab ingorta gerthind,
luid clann Iacoib, bagnim cert,
doluaig bíd itír n-Egept.
IMrulat dargarbaib gelt41,
iartirib amraib Egept,
il-lurg intslúaig, trúag atli,
cosintuaith imbái int-ardrí.
Roslín mertain, rosgab cess,
diafechtaib otir díles,
cenergna n-eolais, centreóir,
cenberla itirib aneóil.
Roptar snímaig iarsétaib
diangnímaib, diambaethbétaib,
fiadnasluagaib oscechmaig,
truagaib, tursig, dércóintig.
Meirtnig rostacht amenma,
rosnart fochacht comfedma,
cennech diabreith, leo baceist,
cosinn-airríg an-atheisc.
Lotair triamedon intslúaig,
broccaig, naconnim comthrúaig,
congabsat foss, febda fír,
hifrecnarcus indardríg.
Foidis techtairi tind huad,
aracenn cogrinn, coluath,
amal atgeoin ingnim cert,
airri airtmitnech Aegept.
Tinsit andúine fotráig,
fillsit glúine fochombáig,
roslecht diadúis diadoss43,
fiadagnúis 'nafrecnarcus.
Roiarfacht doib, derb roclos,
Ioseph congloir, cenamlos:
'raidid afír dúir forngair
can duib no can tancabair?
'Cid condnaigid 'narmbrúig bras,
cenairig, cenfíreolas,
cenberla fririad relta,
amal áes ndian taiscelta.
'No maraes mbraith foraig thaig,
bis ochathraig dochatraig,
censcribenn lib, línib drech,
censcela ríg no ruirech?
'Nimtha forsamail sunn se
acht mad aes braith ísligthe,
no slebbaire loittit smacht,
no brécaire icbrecairecht.'
'Donrimmart gorta congrain
attuaid acríchaib Cannáin,
friarn-adlaic uaig, huar'crich cain,
feib tecait sluaig fer ndomuin.
'Fonrathaig tir Caim ochéin
arn-athair badoChaldeib,
roalt cengris gaibt (sic) cengrain,
bamac Isaic meic Abráim.
'Bráthir sinn huile martám,
lín arcuire 'sarcomdal,
icgaire arn-athar nachthan,
ismac aile armbrathair óssar.'
'Masofír friheraim n-án,
formbith-iarmui doAbram,
tucaid huaib etere ngle
fritichtáin doridise.
'Tan tissaid arcúl nachtan
lib diatí inbrathair ossar,
forbia forn-eitteire fein,
isdogéntar forn-ogreir.'
Riandúla doib forafecht
diatír conacennaigecht
il-laim indairrig friandail
doratsatar Issachair.
Roraid Ioseph, scél cenchess:
'dogress dogen formbithless,
incechhuair formbia farndail
uaimm duib árDia n-Abaraim.'
IArsin dochuatar diatír
feib fosruácar cendimbríg,
rofucsat fritascaid tróg
ascaid arDia doIacob.
IArum rancatar diataig
soera, slana, somenmnaig:
dosfarraid maith fogloir glain
flaith lóir 'sindarabliadain.
ISindarabliadain, luad ngrinn. 32.
Roattlaig Iacób án
diaChoimdid, bagním comlán,
feib fuair achlann, glanfír cert,
fáilti laairrig n-Egept.
Feib rostriall fochaingnib ciúin
in-iathaib aidbli aniuil,
rosnalt cenbét oscechmaig
dosrat forsét sainemail.
Feib dosfuc forcúl, nicress,
óscachmúr conamorless
atichtain buidig diatig
isdiaruirig roatlaig.
Roatlaig Iacob án. 33.
Dorigset comarli cóir
maccrad amra Iacoib,
andul iarfithisi fecht
doridisi itír n-Egept.
Dochuatar iarsétaib slain,
cenbétaib cethirn comlain,
cotren tluachtar darcachtír
coruactar cosinn-ardríg.
Fuaratar colór cenhír
fáilti mor icondairrig,
feib bamellach laceill cóir
rosmbái cennach fochetoir.
Gabais Ioseph escra n-úag
atnaig il-laim fir diasluág:
tabair triahaccail diambrath
isaccaib naCannanach.
Nidimraig lotar diatír,
nibdardimdaig dondairrig,
feib roellacht doib cechtriall
bai ambennacht forIosiaph.
Tan batar nalíni arinmaig,
amal bid míli onchathraig,
rodlong, nimebul diadail,
drong dremun dian-irgabail.
Nibtar foichligthi fritóir
rocroichligthi fochetóir,
tuctha codúra donmaig
foracula donchathraig.
Tuctha coneoch rostechtai,
'nacimmidib cumrechtai,
batrúag afatal cenbríg
combatar fiadinn-airrig.
Frisrogart int-airrí dóib
roraidi friu fochetoir:
'truag dodail farcuire ngle
farngabail uili icmeirle.
'Uair libsi, ni lathar ndil,
inmeirli cenimressain,
infarcin clothach asbiur
forcrochad cosinn-oenfiur.'
'A airri Egept cenchess,
rosatglechert friarlanles,
niclothach dot'búaid, dot'blaid,
trúaig dochrochad cenchinaid.
'Niheol dún, ciacol fogréin,
dur dron doBeniamein,
fonralaig mairb mesctha mir
dodalaib indescrasin.
'Fortgellam cech nduis, din cert,
it'gnúis, aairri Egept,
arn-idain, fiadtestaib Dé,
dochinaid indescraise.'
'Tucaid dochind forn-anma
uaib aitire n-eramra,
farn-ósarbráthair fodéin,
dianid comainm Beniaméin.
'Éirgid iarforsetib snéid,
isleicid Benieméin,
huair isleis, lith cesta ngle,
frith escra naEgipte.'
'Ossar naclainne, gnim ngle,
fir foxal fainne fíre,
issé isdiliu diarslog
liarn-athair, laIacób.
'Guidmit ní, menipgrain lat,
dii, aairrí nahEgept,
cia rondairane dot'réir,
coronsaera Beniemein.
'Mad marb duini fonim glass
dochumaid, isgnim n-amnas,
bid marb Iacob fodein
diachainiud Beniemein.'
'A maccrad Iacoib áin,
frigartrad dochlainn Abráim,
cenchlothchobair, cennach mblaid,
dorochrobair forcinaid.'
Rorelsat ascel cenbríg,
roslechtsat fiadinn-airrig:
'fortgellam Dia, dana de,
darslana onchinaidse.'
'Tabraid forcobais centláis,
rad forais riandig tiugbais,
failsigid fornech nith mbras,
dorinnsid gnim n-imamnas.'
'Ciambadlonnbrass digal Dé,
fornn bacomadas friarcloenré:
coir ciaroncrinad colár
icinaid artargabal.
'Ronbaidsemmar, bagnim trog,
rocraidsemmar Iacób,
romertsam coem diarngnáthaib,
rorecsam arn-oenbrathair.
'Atmora arcinaid donbrath,
nidarn-idain diarsóerad: triallamm arn-aided, scel ngrinn,
tiagamm fochlaideb ngérthind.'
'Nirbochoir dam formbádud,
fota ataid in-imgábud,
targa fortacht De fortóir,
achiniud amra Iacoib!
'Bidbann buada forarndáil,
ahiarmhui uagdai Abraim!
gengnim ngessi, triadil ngair,
iss messe rorecsabair.'
Rodosmachtaigset foalaim,
roattlaigset acomdáil,
sníset cocóir acainti,
rochisset armorfailti.
'Fuapraid cotenn, nibartroig,
eirgid arcenn Iacóib,
cenlen, islethan forcert,
tren fortrethan in-Egept.'
Ri dafuc atúaid iartain
Iacob conamaccaib,
dialotar fodess forfecht
foainm Ioseph in-Egept.
O sunn rancatar fodes
coIoseph hicomaithches,
ani badech docachthreib
dorat Ioseph díabrathreib.
Robai Iacob, bagnim cert,
censním itírib Egept,
malle friachlainn conamblait,
dábliadain arsechtmogait.
Mori coragrad ochéin
dofuca Abrám oChalldéib,
hé cotnarlaic iarcóir cheirt
doib anisin dorigset.
Dorigset comarli cóir. 34.
O shunn atbath Ioseph án
nismboe saere nosaergrád:
fir Egept, comeit cloine,
dosratsat fothromdoere.
Rodosdairsatar diaréir
iarn-ec indamrai Ioseiph,
daire amlaid, eraim nglé,
nitharlaid forbith buidé.
Mor dochlainn, batrog inscél,
beirthi dislog Israhel,
cosuilib dessaib, deilm ndil,
conbendais assacennaib.
Mor dacechulcc, nabucert,
fodaimtis fosluag n-Egept:
nibai dóere badteinné
comarbdais aprimgeinné.
Ciarbothromm andoire dacht
robae anDia 'coafortacht:
inmet fordingtis intsluaig
forbartais incachoenhuair.
IOseph mac Iacoib áin,
meicc Issaic, meic Abaraim,
dorumalt, fririagla recht,
deich fichit bliadna in-Egept.
Dochuaid forcel, cluithi cin,
forslicht sen súithi soerdil
facbaid dámac, maith angraim,
Mánnases ocus Effraim.
Dorumensat cach fosmacht,
fosrugensat fir Egept,
diambúaid, diammathius, diamiad,
cosinn-uair atbath Iosiaph.
O shunn atbath Ioseph án.
35.
Rogénair Moisi, mod ngle,
in-amsir natromdóire:
rolad, ciarbochain achruth,
ass hisruth Níl diabádud.
Conafuair Termod, gnim cert,
ingen Forainn rig Egept,
'condsruth, icinnlat alám,
cainbe fial, forssaid, findnar.
IArsin coforngart diamnaib
conotuctáis asintráig
inmac mbec incrotha glain,
uair dorat Dia foamenmain.
Rodacar Termod iarsein
feib caras cách aoengein,
coron-erail, bacain glonn,
baforgo diadegaltrom.
O shunn roalt combatrén,
diall friclaind mac n-Israhél,
dochuaid ifat fiadcachclaind,
narbomac d'ingin Foraind.
ISsu cenlen, lúad nglanna,
cenathair trén talmanna,
forfailtig gnim gle cachthuir
'sindaimsir irogénair.
Rogénair Moisi, mod ngle36.
Cotranic lá forsinmaig
frioendiis icimsergáin,
indaranai diachlainn cheirt,
araili badoEgeipt.
O shunn atgeoin, narbotrén,
infer dochlainn Israhél,
bahe ingnim garb cenchert,
romarb infer ahEgept.
Rofitir intúath cogle
fer domarbad doMoise,
feib leir dorigned cocert
atchuas doaírrig Egept.
Forfúacart Forainn cocert
forferaib amraib Egept,
nabeth dó dín innachdu
acht abas no ahinnarbu.
Dodeochaid Moisi forfecht
forteched riasluag n-Egept,
iartírib, iarslicthib srath,
cofarnaic indingenrad.
Cofuair slog mór forsinmaig
dogillaib isd'ingenaib,
icimmain chairech fosmacht
dochum topur istiprat.
Ocdéne natrebthach tren
imslessaib slébe Coréb,
bamor angair forsinmaig
icdail usci diacairchaib.
Dessid Moissi, bamod ngle,
forochair naconaire,
snimach, saethrach, bec anert,
aoenur, icsírimthecht.
Moisi batrén incachdáil
dochiniud clainni Abráim,
nicheil ceol ngle ngnimrad nglicc,
is doréir De cotránic.
Cotránic la forsinmaig. 37.
Robatar ann, cainig cain,
'coacáirib hitimmarcain,
in-immblib intsluaig comblait,
díingin inprimsacairt.
Roraid friMoisi, mod nglan,
iarsain indaraingen:
'cid nacharcobrai, dín cert,
ahóclaig út ahEgept?
'Atarfail cenduine trén
arn-oenur in-etarlén,
immunn-usce n-uar, cachcruth,
ata inslúag icarsárgud.'
Atraracht Moisi, mod ngle,
nipuhéirge meraige,
cotarat cobair trein trait
dohingenaib intsacairt.
Rogartatar leo diataig
Moise amru cachn-armaig,
con-éicsitar ascéla
dian-athair cenimséna.
In sacart sluinti gaissi
rofer failti friMoise,
aracruth, aracheil nglain,
arfortacht diaingenaib.
Rofastai insacart iarsein
inaoentaid, in-oentreib,
iartimnu indríg, ruathar ndil,
dorat dó aprimingin.
Hiclemnas intsacairt cenlén,
ifichaib slebi Coreb,
dorumalt Moisi, mod ngle,
ann tresraind aaimsire.
Noemrí nime, nert cechsluaig,
coemcli cenbini bithbuaid,
ri betha borggaig cenbrath
rosnordaig feib robatar.
Robatar ann cainig cain. 38.
Báe lathi Moysi immuig
isleib Choreb 'coachairib,
conidnarlassair inrí
atathlassair teintidi.
Ri roforcongart amne
formac n-amra, forMoyse,
roraidi fris, ruathar cert:
'isferr duit dul in-Egept.'
Roraid Moysi, monor ngle,
'nituidecht frit' forngaire:
rofetar fein, febda bainn,
amfer ecraite doForaind.'
'Heirgg lamobrethir forfecht,
arcenn intsluaig in-Egept:
notnoibfaider fiadcachclaind,
notsoerfaider forForaind.
'Bera uaim comartha lat,
notsaerfa forecomnart,
conach fil ni n-uag fonim,
coni tichtain frit'menmain.'
Fofuair mor dobuáid cenbrath,
mor n-ecnai uaig con-ógrath,
con-uaill, bamór ngaissi nglé,
fofuair Moise, bái lathe.
Bae lathi Moisi immaig. 39.
Ri dorat fleisc mblaith mbalnái
il-laim Moisi meic Amraí
diar'lass indrub, rígda scél,
imrún ríg isléib Choréb.
Rí rorádi codána
friMóise taidbsiu alama,
indarahuair dí baclam,
induair aile bagléglan.
Rí dorat sain frisam lái
doMoisi, domac Amrái,
isamlaid sain, ségda insmacht,
'dogress dogensa tofortacht.'
In ri rofaídi fritóir
dochlannaib aibni Iacóib,
dochath labrethir nDe dil
friForann conadrúidib.
Rí rochart Moise forfecht
coForann, coríg n-Egept,
cotarlaiced uad cenlén
clanna amra Israhel.
'Manistarlaice coluath
meicc Israhel, línib tuath,
fóidfet mor ndigal dishain,
'modílfat uad arécin.'
Ri fotat huili nasloíg,
isshé artuire dergoir,
ninlen cloen, nago, naceist,
ri dorat dó inmblaithfleisc.
Ri dorat fleisc mblaith. 40.
Raidid Moisi fiadcachclainn
iarsain iarum friForainn:
'lessaig dosluaig fein foleith,
leic uait athuaith dinCh(o)imdeid.'
Asbert Forainn, forom ngle,
natibred doib asaere,
cofessed cia bad mó nert
anDiasom no dia Egept.
Dogniat druidi indríg,
triabrichtu ainble anfír,
nathracha colúath donflaith
dolbsait afuath díaflescaib.
Dorigni Moisi, mod ndil,
in-anmaim indrig donim,
labrethir nDe fiadflathib,
diafleisc combaglenathir.
Nathir Moisi fuabrad cath,
frinathracha nandrúad,
istig arbelaib indrig
dodasfuaid cosinn-oenmír.
Gabais anathraig dolár
Moisi fiadintaig lomnán,
noscroith, nodosai ifleisc,
lasinslog, robomorcheist.
Moisi minn osbetha barc,
hua Iacóib meicc Isaac,
aaithesc glan, gnimrad ngle,
isdoreir De roraide.
Roraid Moisi fiad cachclainn. 41.
Bahuamnach Forainn amne,
iarsin roraid friMoise:
'maith limm dula doib forfecht,
masomaith latuaith n-Egept. '
Dodechaid Moisi diathig,
atreib Forainn forúabrig,
conhécaid coglan inscél
dodagdainib Israhel.
Amal dochuaid Moisi uad
forcongart cuce inmorsluag
dorat fohír forcachsmacht,
rolín dímus isdasacht.
Asbert Foraind censena,
friachlanna, friachenela:
'fortuatha De, torum nglé,
tabrad cachtormach ndoére.'
Batar toirsech intuath trúag
friMoisi aran-imluad;
'acht furail saethar issmacht
nifuaramar ni dufortacht.'
Radid friu Moisi combúaid:
'nabid fribaisi mbeltrúaig,
dal De donessai cechrainn,
bidtressai indás bág Foraind.'
Ardrí Egept, ilar nglonn,
ri góach, guinech, garblonn,
batarb tnu frigleo, fricath,
aned babeo bahuamnach.
Bahuamnach Forainn amne. 42.
Ri roráid friMoisi cotrén:
'abbair friclaind n-Israhél,
dentar leo, lathar ngle,
uan d'idpairt cachoentige.
'Uan firenn bliadne insein
cengaili nduib no temein,
afuine forgris cechcruth,
cenachnáma dobrissiud.
'Frithalid inn-uan cenlocht
doidpairt incachoenphort,
ahithi istig cenni immach,
cossaib cenn isinathrach.
'Menibe istig, torum ngle,
dodoenib lin ahithe,
taet nech ammuig onachdrung
cach uaib inahiallacraund.
'Lalubai lachtoc, luad ngle,
laharán nemdescaigthe,
bachla forláim, línib ell,
forcressa forn-imthimchell.
'A ithi forsessam sain,
ahfuil fofarn-aursannaib,
diaforraib, fuidel foleith,
aloscud duib iteneid.
'A denam dogres insein
docach oen incach oentreib,
doforaithmet, monar clecht,
fortuaslaicthi aEgept.'
Atat inmuirig fotráig
doruirig nimi noebnáir:
dorat mór ndígal hicri
forrigab ri roráidi.
Ri roráid friMoisi cotrén. 43.
Ri dorat mor ndigal tren
dosairad mac n-Israhél:
bamaidm torainn forcechmaig,
forForainn conathuathaib.
Loscainn riasca, reim ndata,
cuili, biasta, brecnata,
bolcgach, lasruth fola fann,
dorcha, tene istorann.
Plag naprimgeinne huili,
etercethri ocus duine,
gol cecha clethi, gním cert,
rochlos lafiru Egept.
Ri dorat nadeichplaga
forthu frihuair combaga,
nilac rogní iarcóir cath,
inri dorat mor ndigal.
Ri dorat mor ndígal tren. 44.
Roleicset dilmain uadaib
'nandirmaib, 'nammorsluagaib,
samlaid dochotar forfecht
cosetaib amraib Egept.
Cethrichet tricha triamnaib,
indóiri doib dobliadnaib,
in-Egept daill tairbert tren,
dochlaind airdeirc Israhél.
IArsain scarsat fridóire
Egeipt con-ilur clóine,
iarmbliadnaib coriagail raith
trichat iarcethricétaib.
Dorigset sét, sliucht combuaid,
cenbét ahEgeipt sairtuaid,
cengrissa, bacain intsluaig,
doRamissa, doSochuaith.
Ri ragmas dasfuc trianert
adoire amnas Egept,
dorat nel impu fride
istor tened cachn-aidche.
In tene icloscud intsluaig
Egeipt 'sindaidchi adhuair,
innél dorcha doib fridé
combruissitis acairpdé.
IArsin roraidset colainn
sluaig fer n-Egept friForainn:
'tiagam forarcul cenlén,
lecamm uain claind n-Israhél.
'In dia asdech forbith búan
dorat meth forarmorslúag;
atá iccathugud cotrén
darcenn clainne Israhél.'
Asbert Forainn fergach friu:
'nileicfem arlaesechu,
conostucam lenn imbrait,
latoeb arn-oir 'sarn-argait.'
Dochuaid Forainn conasluag
'nandiad imMuir romra Ruad,
nasluaig remi rosatriuin
ocus Forann fohírdiuid.
Inri dodasaer iarsin
arForaind cona airbrib,
triamuincinn Mara Romuir
dosfuc innan-irchomair.
In muir mór, comílib scel,
triastuc Dia claind n-Israhél,
rodáil rí grene cenrainn
forformnu féne Forainn.
Báe Gaidel friglegelt cain
in-Egept 'sindamsirsain,
dobreth Scotta fiadcachclainn,
ingen airmittnech Foraind.
Atroebaid Gaidel combúaid
dula dó indegaid intslúaig,
uair bafaith, friglea scél,
uamun Déa mac n-Israhél.
IArsain dochuaid Gaidel Glas
il-libuirn lir lethanbras,
fuapraid meirge mara maill
arhuamun ferge Foraind.
Luid Gaidel cain conabuaid
iársain sechIndia sairthúaid,
corogab tir, torom ngle,
in-insi Deprofane.
Luid ondindsi, erctais slúaig,
Deprofane sel siarthuaith,
bái 'nafichaib lín mbliadna
fonacrichaib Caspianda.
Robaided ann, arim chert,
dodegdoinib fer n-Egept,
coic cét rig rán, regtai rainn,
immonn-ardrig, imForaind.
Lin intsluaig cenmotha sin
nifitir nech an-árim:
nochinned forcachdine
arimbed ahilmile.
Ri tarlaic Muir Romuir ruad
forForainn conamórsluag,
nitherna leo diatírib
cid oenfer dohilmilib.
IArnandamnad, gnim glinni,
iarmarbad aprimgindi,
nicheil cech sui, srethaib slecht,
cosin rosmbái rosleicset.
Rosleicset dilmain uadaib. 45.
Ri tuc claind n-Israhél ass
intan rommol inmorchlass,
cenmna, cenmaccu, fricath
sé cet mili fer n-armach.
Oshunn rosiachtatar tír
roattlaigset dondarríg,
aternam iarngábud cacht,
iarmbádud andergnámat.
IArsin túargabad inchlas
domolad De bacomdas:
cansatar, badeoda intlus,
hili uli cantemus.
Siur doMoisi, Maire már,
iarsain rosephain timpán:
rochachain ceol doríg nél
labantrocht mac n-Israhél.
Ri rán rodluig riasinslúag
adruimni dogba dubrúad,
rí oscachbrí conem nél,
inri tuc claind n-Israhél.
Ri tuc claind Israhél ass. 46.
Batar buidig doDia dron
iarternam doMuir Romor,
robdar dimdaig Dé forruth
oshunn rancatar dithrub.
'Truag doDía donrat im-mert,
nachanrelic in-Egept:
donfuc iarsétaib cechcruth
diarn-écaib isindithrub.
'Cenbíad, cenlinn, lethan locht,
cenétach beos arbithnocht,
ronlín bochta, ronbás bath,
dogena ingorta armarbad.'
Ri roráid friu aurdairc dul:
'inhed bethi 'sindithrub,
nochoforbia immaig no taig
airchra bíid no etaig.'
Ri rodosas donmaind blaith
ocus indiall en imthlaith,
inlind friatoir ascechmaig
dofuc doib asindailig.
Srotha indithruib, delm n-ada,
ciabtar nemi nemnecha,
lacach, ciatserba slassa,
doibseom batar somblassa.
Dorigset sét, sliucht combuaid,
al-lam chle frimuir morgluair,
siarthúaid darcach fich frifeth,
focrich n-amnais n-Amaléch.
Gnisit cathu croda ríad
frisluag n-uathmar n-Amaliach:
dorochair mór n-armach de
tall triacrosfigill Móise.
O roláset ár intsluaig
Amalech aurdairc adrúaid,
imsliab Sina, srethaib socht,
rosuidigsetar longphort.
IArcathaib, iarnithaib níad,
friclainn n-íraig n-Amaliach,
isléib Sina, sluagda angal,
fobannaib buada batar.
Batar buidig doDía dron. 47.
Doarfas gnim n-ingnad doib
isleib Sína fochétoir,
fiadgnuis intslúaig 45, torom ngle,
daig derg dermor teintide.
Inní dodechaid donim,
dodingnaib richid rindgil,
coformaig recht sainglicc slan
forciniud n-airdirc n-Abrám.
Rí rogart caini gnima
Moisi lais islíab Sina, cendig, cenbiad, bamod nglé,
cocenn cethrachat lathe.
Rí doridnacht doMoisi
deich mbríathra glana gaéssi46,
iarsrethaib ríagla, reim ndil,
dothinchosc inmorpopuil.
Dothidnacul rechta reil
cenimracul triaglancheil,
inri thánic donim glass
cotimnaib doib doárfas.
Doárfas gnim n-ingnad doib. 48.
Anhed robai Moisi istsleib
nochosrala fordagceil,
dorigned leo, nir'gnim coir,
ocdam deligthi dergóir.
IArsain, bamessu cechscél,
dothúathaib mac n-Israhél,
eter firu ismná cenrath,
andul huili diaadrad.
Diultud forríg n-angel n-úag,
bamor ingnim donmorsluag,
ocus ahithi indfeoir gairb
fiaddeilb indócdaim hermairb.
Ferggach friu Fiadu bacoir,
friclainn n-engaig n-Iacoib,
cotarmart tairbert intslúaig
fothuinn talman frioenhúair.
Gorogaid Moisi iarsin,
forsinRíg conaainglib,
coroléiced dó achosc fein
'satimargain diauagréir.
Manibed Moisi, mod ngle,
asbert inRi orddnide,
óenfer díb frigleo nagail
nafaicbed beo fortalmain.
Fiadgnuis Dé, badiada túr,
icfoglaim ríagla isrigrún,
isleib Sina, sliucht ngle,
aned cian robai Moise.
Anhed robáe Moisi istsleib. 49.
Forfócart Moisi fonert
forsinsluag bái 'nacoimthecht,
iarsin frire teora n-úar,
coromarbtais inmorslúag.
Conar'choicled, croda gair,
nech amáthair no athair;
no diabráthair, bág comblait,
no diachaim, no diacharait.
Roshort Moise, monor ngle,
etercethri ocus duine,
eterfiru ismaccu ismna,
dosrat fochlaidiub diglá.
Rumenmnaiged lais iarsein
indelb dindór derg demein:
doridnacht doib, nirbothruag,
trianambiud donmorslúag.
Dorimnai Día, torom ngle,
acosc censil comairge,
iarn-urd gaissi, croda cacht,
isforMoisi forfócart.
Forfócart Moisi fonert.
50.
Dotharraid teidm duairc dóib,
iarcein dogalur medóin;
bamarb sochaidi dontsluag
dondimsruth roenach roruad.
Ri roraidi friu coglé:
'denaid nathraig n-umaide:
turgabar fricrann corath
uasinslúag frisirsellad.
'Ciphe ardoscé donmaig
incrann ocus innathraig,
biatslana cachandénat,
dogalur nihepélat.'
Figuir Crist atbeir annsain,
dodeochaid diartesargain,
tuargabad fricrann corath,
is dararcenn rocrochad.
Cibhé frisaiccidar ann
Issu Crist cumtachta arann,
rambia nem, nassad ndaingen,
imbithoentaid archaingel.
Sloig sil Adaim docechdu,
eternoebu isphecthachu,
ili huile, comgrad ngle,
atá acomdal friMoisi.
Manbad ruirig nimi nair
conic cachsuilig sográid,
balór d'huathaib oscechmaig
donatúathaib diatarraid.
Dotharraid teidm duairc doib. 51.
Ri roráide friu cenlén
friclainn n-amrai n-Israhél,
conderndtais doib eclais nglain
ocus indarcc testemain.
Dias doib frisóirsi slecht,
fricerdacht, friprimgoibnecht,
Adiar adma irdaig múr,
isint-amra Ithidún.
Dotreib Leui, lathar ndil,
doreir indrig donoemnib,
sechtmoga fer, fobaid fecht,
friacobair, friatimthirecht.
Cetnagnim gnisset marchloc
dabach humai istudloc,
con-ilur delb, lethan lecht,
trethan derb trifer ndeec.
Gnim tanaissi, tadbat ruin,
admat adfét inscriptúir,
eterfiru ismaccu ismná,
bacc iairnn cechoenfir iarma.
In tres gnim, roglé cenchol,
tegdas Dé tabernacol,
nir'bu dínnim laDía ndil
conamílib mírbailib.
Cethramad gnim, indarc úag,
cain imracht fricach n-imlúad,
ór delgnaid, dín docachthreib,
amal cachscrin n-ildelbaig.
Ri dororainn dóib, babúaid,
inn-eclais n-orhuill noebúaig,
etirfot, cenchaillti cert,
etirairddi ocus lethet.
Tricha cubat, comul nglé,
etirlethet isairdé,
coica cubat, fochucht cruth,
innafut frisuidigud.
Cláraib cainib crotha glain,
slánaib, soeraib, sodelbaib,
iartinnrud tairchil cachgreim
dofidrud saindil secheim.
Cuairt cethrochair, cumtaig grád,
nirbodrechrothail dermár,
cathclái gelbdai, gnim n-ogdai,
fachlái febdai forordai.
Ri rosorddaig clethaib clar
dosforgaib srethaib soergrad,
rodascinn frihergna alt,
dáchlar dec ségdai sescat.
Dáchlar déc 'mondorus ndron,
caintomus cenimmfordol:
cethriclair déc, derbdair sein,
serntair immonsenisteir.
Tri cláir fichet incachsliss
clichet cenag, cenanfiss:
dáchubat, nidechelt tair,
bid il-lethet cechoenchláir.
Cethricláir fosummib dé
inhuillib naecalsé,
feib dorumat, rigda rad,
trichubat incech oenchlar.
Se fotha dec, derb cenlocht,
ar secht fichtib doarggot,
eturru islar, lith fribaig,
dáfotha dib cech oenchlair.
Airddi nafochrai folí
huasnafothaib findruini,
cubat frifut alame,
cenimforcraid n-imhairme.
Dorus sneid sair segdai máil,
solus frigrein cain comláir,
cenardgrain gnim, cian cachcruth,
intsanctair 'nafiriarthur.
Cethriclair comlain, gnim ngle,
occongbáil nasanctare,
cofothaib fiadtuathaib treib
conafuathaib forordaib.
Altoir fridorus antuaid
friloscud n-edpart noebúaig,
altóir aurgnaidi 'nadess
friaurnaigthi nadimchres.
Inprimaltoir cosindrath
frignimgart gloir roturcbad,
cechthucht foardbilib óir
baharddidir ucht Aroin.
Deil telchinni tiar istair,
anniab amal chorcarglain,
dírge cechtolgdail tailce
fritorgbáil nadrumslaite.
Tuiri tren diriuch dolar
frisiniud sruthi soergrad,
fondrumslait déin derbtha slóig,
cotribdelbaib dec dergóir.
Coluid triasindrummslait druin
frituidmi nasuanemuin,
fair tuas cenlen, laid lorda,
én uais con-aib forórda.
Coroiset lár dicechleith
fornaclaraib hicomsreith,
gníthi ondrumslait immach
sithbi n-anart n-ildathach.
Oenanart tairsiu anechtair,
coemthoracht ciacomnertaid,
frisnima seirgthi sóeba,
frignima, frigarbgaetha.
Clar diargut, gle cenmeth,
cechtarde nadaprimleth, iartuidmidib, togach tóir,
sechtmoga folach ndergóir48.
Fri sreng doib, fricuimrech ngle,
nan-anart coir coimtige,
bacan dron dergoir togaig
dochur forcechn-oenfolaig.
Suidigdir tairsib immaig,
diataibsin donaslogaib,
slessa set frisella slog
tricessa dec dodergór.
'Dénaid fritarba cechdruing
arcc amra, demin forgaill,
'monfleisc, 'moanmaind, monorngle
imnolecdai taiblide.
Cethricubait, comol ngle,
dobith ifut naairce,
atri 'naairdi, mod cert,
ocus adó 'nalethet.
Cethridrolaim diór dron
asindairc diahimmarchor,
dádrol treothu, derg angne,
dondor amra forloiscthe.
Delb hiruphin forsindaircc,
dindór hilarcháin imtháirc,
cofathaib niam, nassaid gle,
coscathaib ascíath scailte.
'Sintsanctáir suidigter lib
indarc noeb cona aidmib,
isanart sroil, sreth centair,
eter inslog 'sinsanctáir.
Cocétlaib griannaib cechcruth,
cocliaraib, con-airfitiud,
con-orthonaib, cocóraib,
comolbthogaib dermoraib.
Flesc Moisi, flesc Aróin aith,
cenlaisi, línib ollgraid,
coica n-unga n-óir gleglain
cechtarde nadaflescsain.
Flesc maith Moisi, monar cert,
rofer foraesa aEgept,
nathir doilbthe, delgnaid cruth,
derbaid forafiruachtur.
Flesc Aróin, baamra dúis,
gradgloir glanna fiadgelgnúis,
foblath bil bolaid noibe,
fothorud cechdegmoine.
'Sindlestar lán cosinmaind
sé cet dior centádrainn,
hisinprimchaindelbra choir
tri cét n-unga nderb ndergoir.
Secht mbenna buana, búaid ferb,
forsinchaindelbrau cruanderg,
gnitis dindor gle glanna,
forsmbitis secht sutralla.
Cuich gela cuairt cennachcleith
suig frisreba suairc sainred,
intu nobruindis bannae
nosuildis nasutralla.
Secht cét unga 'sin meis móir
cocethricrossaib dergóir,
furri adó sechtmogat sla
d'aran remúir nemdesctha.
Incaindelbra 'sindleith tess,
cain, caindelbda, cendimes,
inmias atuaid, taircthi rúin,
cosnabargenaib remuir.
Ilar nacúach, nacód cass,
ilar lestar lór, lannmass,
ilar mías menmaib mórdaib
cosnadelbaib dergórdaib.
Dior huili, ilar ndelb,
condruine, ni mod n-inderb,
nastaba, tolaib gestal,
stomacha istuslestar.
Srethaib sutrall, soillsi scuir,
frisoimsi 'sintabernacuil,
caindelbrai gelbdai glordai
ité delbdai dergórdai.
Forlassad coléir dogres
ola ocuscheir fochomlés,
iarnaterchur fridídnad,
cenherchur, cenairdíbdad.
Tech fricomdail cechtharbai,
cenchomraid, cenchomlabrai,
cenfáilti, centoirsi traig,
soillsi eterlá ocus adaig.
Tempul diada, dín cech áin,
tegdais rodígrais rocháin,
friacallaim De, sunn sel,
fritinchosc, friforcetal.
Nachastathigi aes baeth,
mná no meicc no laine laech,
nacinged sét asossad,
acht aes fírien fírfossad.
Aés trúag, aes deoda dessa,
athláich ocuslaichessa,
sluaig sin súairc, dúairc, tolaib gair,
impe 'mocuairt díanechtair.
Tiagat 'sindeclais folí
aes óg, sacairt, leignidi, isáes humal, ceim forais,
íarn-athirge, íarnglanchobais.
In chlass inchleir, bacert cóir,
toirnet coleir dondaltóir,
tairismig, nibatlúamnaig,
athé feta, forhúamnaig.
Gaibed cach agreimm tarbái
doreir Aróin meic Amrai,
glaini glethig friacacairt,
friabrethir inprimsacairt.
'Dentar lib iarmbes cechcuir
dogres isintabernacuil,
edpart matinda, mét bla,
ocus idpart fescorda.
Bolud naluba ascachthoeb
latorroma inSpirta Noeb,
clu con-áne frignassad,
frislane, frisirsassad.
Ri roráid friu: 'sernnaid sreith
'mondeclais dicachoenleith,
forson reilgce corebaib,
doanartaib oengelaib.
'Dorus indindliss fodess
cain set solus narb'imchress,
frituttacht Dé, deoda nuall,
friathigid namorsluag.
'Nabid forn-aittreib, mod neim,
eterchrann caingil isgréin:
set inSpirda Noeb foleith
fritauttacht, fritathigeid.'
Bid amne indeclas folí
feib dosrorann int-ardrí,
uascachmaig rodasderscaig
cenforcraid, cenimthesbaid.
Ri dosrat foríaglaib recht
dosfuc ahíathaib Egept,
ishé mal naslog, slan síu,
inri ran raraid fríu.
Ri roraidi friu cenlén. 52.
Ri roráid friu aithesc n-uag
dohorddogud forsinsluag,
immonn-eclais n-ena n-aird
tritreba docachóenaird.
Tritreba condéni anair
greni friturcbail toebdein,
isatrí dondleith aniar
frisreith, frifuiniud fírian.
Tritreba dondleith andes
cencleith frifeba firles,
isatri tecrais cech mbuaid
frisinn-eclais afírthuaid.
Ri roraidi friu triarath,
friaiffrenn, fricelebrad,
treb Leui lerol cengreis
im-medon, immonn-eclais.
Indaramac d'Ioseph án
Mannasse mílib ollgrád,
dessid iarndligud Dé de
in-inud trebe Leue.
Rí dorat Áarón fosmacht
combahe baprímsacart,
ocus Moisi, mo cech n-ail,
itoisigecht inpopail.
Ri betha buirr, buan ablat,
ri domuin dorosat,
ri oscach ríg, cengleo cert,
ri roraid friu inn-athesc.
Ri roráid friu athesc n-úag. 53.
Ba formtech iarsain inslóg
friMoisi ocus frihArón,
imdliged sacairt, sáer smacht,
ocus immontoísigecht.
Atrachtár iarsin codian,
triadiumus istrianriad,
in-agaid Moisi, mod n-án,
Core, Abiron, Dathan.
Inri rodígail insain
forru fein forasluagaib,
rosloisc tene, tolaib gal,
ocus rossluic intalam.
Atraig insluag diarb'gnath cath
diambas arrodis brathar,
con-erlatar, lin atuir,
corice intabernacuil.
Rosnort int-angel cogle
arherge doib friMoise,
cethrimili dec dontsluag
lacet toisech ndian dermuad.
In-agaid mac n-ammra n-án
triallsat cath calma comlán,
intslúaig 'nasrethaib 'mosech
sech bafeochair, baformtech.
Baformtech iarsain inslog. 54.
Raidid Moisi frisinsluag
arnabetis forimluad,
flesc cachatreibi cengeiss
dothabairt leo dondeclais.
Nech assa flesc, buan bolud,
úraigfes foalantorud,
toimled dodeoin De, din ngle,
ord saer nasacerdóte.
Clannaid Moisi doib cechfleisc,
batuaslucud domorcheist,
flesc Ároin, amra bolud,
rothaitni folantorud.
Rooirdned Aron insain
isacerdóti In phopail:
dorairned diumus namborb,
roairbered cechfodord.
Mosi mórglan, moltais máil,
targai inslograth 'nasóerdail,
clethaib cialda, gair cencleith,
iarrethaib ríagla ráidid.
Radid Mosi frisinslúag. 55.
Rocluned cach, clu cengeis,
tan teged Áron d'eclais,
dó dicechleith deoda tíi,
cantais céola clucíní.
Ado secht ndeich, comgrinn cóir,
tuidmide dronmind dergóir,
ocus ubull dondór gle
eter cech dá cluicíne.
IArnacumrech, cumnech gloir,
dichocholl huillnech Aróin,
iarnacrechad, crichid cruth,
iarsrethad, iarsuidigud.
Aron baamru cech n-ail,
saided 'sintabernacuil,
centathair diagrad foglóir,
'nachatháir druimnig dergóir.
In chathair chóir, cain acucht,
centathair donprimsacurt,
lór duis fiadcachdruing dein,
adruim frisintuiridein.
Dothairced cach dib adáil
docechleith immonsanctáir,
senad sruithi, sóerda slóig,
dofuctais recht iscanoin.
Achethri meic, monor ngle,
Aroin uasail meic Amrae,
bitis frigartglóir, cain cacht,
osaltóir nóib nan-edpart.
Slúaig nasacart, srethaib grád,
cach dib 'sadruim friachoemchlar,
dondeclais noeb bamasse,
fricumtach nacóemclasse.
Nafograid ann friandeochair,
nadeochain, nasuibdeochain,
friannad caindle, gnim cert,
fritairbe, fritimthirecht.
In slog biid ifus frifeis
docechleith immonn-eclais,
séolaib soidngeib, suilgib srath,
céolaib cuibdib rochluined.
Rocluined cach, clu cengeis. 56.
BAmertnech Moisi, mod n-uag,
frihilchaingni, friimluad,
friaforcetal ascechcruth,
friasrethad, friasuidigud.
Friorddugud caich fomám,
isfriimmad an-ilgrad,
fricuibdigud foglóir glain,
friatinchosc, friatimmarcain.
Friambid coóg, forecht run,
frisreith iarslecht naslógdún,
fohuamun Dé, dind arthlus,
cenhúabur, cenimmarbus.
Dorat achliamain coglé
comairli maith doMoise,
'guid dondRíg reil, reim fobaid,
nech dontsluag dot'imchobair.'
Rogaid Moisi, monor nglé,
iarsin forríg nair nime,
corothogad nech dontslúag
diachobair fricachn-imluad.
Inri doraiga triarath
asintslúag frisid sonthach,
frietargleód caingen nglicc
dáfer déc istrifichit.
Sessiur derb dib docachtreib
dobrithemnaib bronngaethaib,
fricocairt caingen, gnim ngle,
forbélaib morglain Moise.
Cangnib gleraib, gloraib cacht,
ardib trenaib tocomrac,
laMoise modmar cenmeth,
sech bamolmar, bamertnech.
Bamertnech Moisi, mod n-uag. 57.
ISnasabbotib saeraib,
isnafelib fírnóebaib,
tictis d'eclais, tola trén,
sloig móra mac n-Israhél.
Ticed cach dib docach leith
con-edpartaib diaChoimdeid,
batar hili slóig ascuir
fritóir dontabernacuil.
Ticed ann Moisi combúaid,
cathbarr gaissi cach morslúaig:
basainigthi sechcechngnuis
fíal glainidi friagelgnúis.
Cid dondeclais, cid dodáil,
cid dochertchlais achomráid,
diis arsechtmogait, mod cert,
bahé lín bíd 'nachoemthecht.
Cenócdaine, cenaes mbaeth,
acht toga fer fíal, fírgaeth,
friatimarcain, cuibdi cacht,
frifuigli, fribrithemnacht.
Dochoistecht fritimna trel,
fri hidna, fri forcitel,
sreba naslúag ascachthreib
tictis isnasabboteib.
ISnasabbotib soeraib. 58.
FORcongrad Moisi maith, mór,
cenbaisse braith forArón,
darcenn intsluaig, tolaib smacht,
dul doerdduch nan-idpart.
Atraiged Árón friandail,
coslánóg isintsanctáir,
baceim comlan comgraid ndil
icomdail inglanaingil.
Tairced int-angel donim
icomdail Aróin imdil,
con-innisenn dó cenlen
adlaice macc n-Israhél.
Aisneided Arón foleith
doMoisi cenimthesbaid
mor doathescaib idnaib,
dochétlaib, doglantimnaib.
Aisneided Moisi cenchleith
diathuathaib, diadagdoineib,
connachbeth díb nachsluag sen
digsed huad cenforcitel.
Condechaid coglé centair
d'acallaim Dé 'sinsanctair,
briathar bunaid, bág cenbráth,
huair bacubaid forcongrad.
Forcongrad Moisi maith mór. 59.
Ri Rosbiath iarn-urd riagla
frire dáfichet bliadna,
isindíthrub, digrais scél,
dithreib dec mac n-Israhél.
Ri thuc doib inmaind donim
frituara tarbaig, nderbdil,
ocus indiall én diadéoin
conabetis cenhurféoil.
Ri thuc doib sruam usci uair
asindailig reil, rachruaid,
cechblas bamaith leo fonim
fogeibtis forsnuscisin.
Nadáthuaith déc centrebad,
mnáib, maccaib istrénferab,
soillsidir ingrein alí,
inri réil rodasbiathái.
Ri rosbiath iarn-urd riagla. 60.
Maire ingen Ammrai ain,
finngel frisamlai soergráid,
mor dul dulcc doromnat aclú,
robá icformait friabrátriu.
Rosgab claimi, rosoi dath,
fiadroscaib nasluag sonthach:
menbad Moisi, monar ndein,
atbelad dinchlaimisein.
Duini delbda, togu drong,
banscal fedbda foretrom,
cen aliud imgaissi gné,
siur maith doMaisi Maire.
Maire ingen Amrai áin. 61.
Oshunn rosiacht inslúag
coArnon n-airdairc n-adrúad:
foidit uadib dreimm triablad
diatuathaib dothascelad.
Rodosterbaiset foleith
oenfer glicc dicachoentreib.
rodasfaidset forset slán
dochuairt imcricha Cannán.
Corofegdais leo cenbrath
inmór immed achathrach,
aslúaig imtarláin diangail,
imtarilerda acóraid.
IMtartaicthig atrebthai,
imtarimdai an-ilchethrai,
imdar ilarda alubai,
imtar cáine aclarbrugai.
Oshunn dochuatar forsét
nochostarraid nachoenret,
coruachtatar, monor ngle,
cocenn cethorchat lathe.
Huair rofegsatar intír,
etermin ocus anmín,
tancatar cencredim cruth
foracúlu dondíthrub.
Mór n-ergal, mór n-erbach n-úag,
mor tortrelmach friimluad,
ismór cath ngarbron rochacht,
coArnon orosiacht.
Oshunn rosiacht inslúag. 62.
Gabsat aCoimdid dothair
fiadambriathrib 'nammordáil:
'farnDía doforfuc forbrath,
cian atá ocformbrecad.
'Fuaramar tír n-uar n-ainbtech,
acgarb, anmín, etortech,
con-ilur drong, trén athbach,
con-immud ahillnathrach.
'Con-ilur achorad cruaid,
ocus coniurt ammorsluag,
con-armaib grandaib, glassaib,
conágaib, conhernmassaib.
'Cocuradaib gleraib cath,
coturadaib trenmiled,
conacathrachaib calmaib,
daingnib, deimnib, dithoglaib.'
Rotriall Satan asoimled
arecnach ammorchoimded,
indna trúag triamuin roscacht'
timna Diabuil rogabsat.
Gabsat aCoimdid dotháir. 63.
IArsin rohimclóe inscél
laIéssu ocus laCaléb:
'gó thairic dóib ascachdu,
nachascreitiu abrathriu!
'Fuarammar morthír mainbthech,
toichthech, trebthach, iltairthech,
con-ith isblicht, bafo fecht,
cofín, comil, cocruthnecht.
'Memais remaib forcechtuáith,
bidforcoscraig conglanbuáid,
bidlib huili, linib bla,
eter tír iscathracha.
'Cosétaib saidbrib slánaib,
con-ardib, con-ildanaib,
tírib, túathaib, tolaib dál,
feib rotharngered d'Abram.'
Cia roscuibdig morí ran
roscuibrig focacht commám,
rola nel dicachtreib toi
iarsin inscel roimchlóe.
Iarsin roimchlói inscel. 64.
IArsin tarmairt moDia dil
frisintúaid n-engaig n-anbil
corossluiced talam tenn
acor foleittreib lethglenn.
Raidid friu Moisi cenlén,
menbad Iessu ocus Caleph,
amal én 'mon-iadai sás,
noragdais huili oénbás.
Sét cethrachat lathi lén
fail oshunn cotir Cannan,
rigfidir sét bas mo de
cocenn cethrachat mbliadne.
Nocoría nech dib aréc
donadib trebaib deéc
cocrich Cannan, crichid scel,
acht mad Essu ocus Caleb.
Tír Cannain cofairgi fraig
nista daréis an-ecnaig,
acht marannait, airdairc dul,
formeic iarforn-adnacul.
Rádid friMoisi iarsein
moDia déoda baderbdein,
toimlid forre marcachsruith
dogress ingnais indíthruib.
Menbad Essu, immaid raith,
ocus Caleph cóir, ciallmaith,
atabairt fo thalman tlacht
iarsin moDia dil tarmart.
IArsin tarmairt moDia dil. 65.
Dochuáid aclu forcachleith
coscélaib atrénmiled,
corolín cechtuaid toirsi
arhúamun am-mórloingsi.
Dodeochaid cách dicachtreib
cosinsoerslúag n-anaichned,
sluag cechthiri, derb colar,
con-ilur mili Moáb.
Rosgab crith grainne atcha.
eter tír iscathracha,
robaid brig nasluag nasreth
cengnim, cengail, cengasced.
Tarchomail cach cumtaig arg
cosinslóg serig serbgarg,
nifrith dib tuath trelmach, trén,
gabad friclainn n-Israhél.
Tinolsat dóib, torum ngle,
cethricatha coimtide,
Seon, Bassan, badbda slóg,
amra Moáb isAmmón.
Memaid remib, ruathar ndein,
forsnacethrib slógaib sein,
cirtis cerpaib incath cron
forleccaib arddaib Arnón.
Dorochratar ann frigail
forsnaslébib slamdergaib,
sessiur sescat cet frilar
ar secht mílib, bamorár.
Ri dosfuarggaib, uathmar ail,
cathaib cródaib comramaib,
aclú cenchiabair cechleith,
iarsin iarmaib dochúaid.
Dochuaid aclu forcechleth. 66.
Foidit huadib Balám mbras,
badrui, bacóir, bacomadas,
diam-mallachad dicachbla
triabrechtaib adruidechta.
Doluid foragabrai gluair
Balam ahucht inmorslúaig,
connágabdais cle fricath,
cotuaid Dé diamallachad.
Doluid angel Dé diatraig
arcinn Baláim baethbriatraig,
nachareilic siar nosair,
asindfiad hitarrasair.
Gabaid forbualad aheich
Balám baeth dicechoenleith,
conid arlassáir indláir
dondaithiusc airdairc imnair.
'Cenombuala fobagaib
lat'feirg, lat'bruth, aBaláim?
nimleic angel Dé nachleth
conachlaidiub derg tened.'
Forcongart tóisech intsluaig
forBalám cennachglanbúaid:
'asinbaile atái triabrath
deni uait ámallachad.'
Asoslaic Balám agin
friathesc n-alaind n-imdil,
uran uair balán dorath,
nirochan acht bennachad.
Tuargaib Balam aguth ngluair
darasargud inmorslúaig;
diambennachad, monar ngle,
forfeimdes ahergaire.
Nirás nachnduine dalbda
commus huili aaurlabra,
isderb Is lam'Choimdid cain,
rodelb nem ocus talmain.
Macc Beoir, bág mbuiden mbras,
baleor plág friag n-amnas,
forset saer, deochair triablait,
uair bafael feochair foidit.
Foidit uadib Balam mbras. 67.
Ri rosheitte, ri rosbiath,
rí dodassáer aranriad,
isindíthrub frisith sain,
cethrideich doib dobliadnaib.
Ri dorat comarle nglaein
doMoisi cona slúagaib,
diatír trebach cennachcacht
iarciunniud acethrachat.
Ri roraid riu uascech cruth:
'mithig dúib techt ondithrub,
cosintír saer suthach slan,
dorairngered doAbram.
'Eirggid forset dobartaig:
nabid uamnaig, imeclaig:
messe forsaera arcachcath,
etirdered istossach.
'Ciambat ilardai naslúaig,
ciamtar imdai indríg rorúaid,
nigebat frib fornachmaig
icathaib, icomramaib.'
Ri dorát doib biad bacet
dona dib trebaib deéc,
arri óchéin, glan alí'
ishe inri reil roshéti.
Ri rosheti, rí rosbiad.
68.
'Clunid mothimna doléir:
narbardúrcridig 49 docheil,
nadénaid friu, ruathur mbras,
cuibdi, cardes no clemnas.
'Lam friidal nglethech ngal,
friethech, frigúforgal,
censaint, cenaccobur nglé,
maini caine cocéile.
'Cengail, cenecnach, gním cain,
cenetrad, cenduinorgain,
honoir tuistide, dreim nglan,
serc Dé ocus comnessam.
'Cométaid iarn-urd ríagla
inchaisc cachaoenbliadna,
ochoicid déc, isdin cert,
cosinn-oen febdai fichet. 'Foirbthi, feidli, feth cenchel,
foglaim ocusforcitel,
ladeichthimna, torum nglé,
cometaid recht n-imdibe.
'Ladechmada 50, derbtha bí,
primiti ocus primgeinni,
honoir doDia, digrais gair,
dogres isintabernacuil.
'Cách conaalmsain iartain,
iarndligud, iarndutrachtaiab,
isiarrúnaib cridi chóir
dogres iconglanaltóir.
'Nadermaitid timna nDé,
idna huimle aurnaigthe,
niburn-ecnaigid Dé dil,
nibforcétludaig, cluinid.'
'Cluinid mothimna doléir.'69.
Orddaigid inn-eclais n-uaig,
dogres immedon intsluaig,
se sluaig rempi, rígda gair,
ocus sé slúaig 'nadegaid.
Nocolaimed nech dontslúag
macc n-Israhél friimluad,
dochois nalaim, comrac cuir,
friclar dontabernacuil.
Treb Leue colini théol
immoneclais cenanshéol,
friaimmarchur oscechcruth,
friasrethad, frisuidigud.
Muinter nasacart fosmacht
ocimmarchur nan-anart,
batheisreite, srethaib srath,
immonn-eclais dianechtair.
Drong nandeochain, derb lacach,
friimmarchor curtínad
cosnafuilgib, bamod ngle,
cotuidmib nadrumslaite.
Sluag nasacart, sochla dal,
friimmarchur nacoemclar,
cocachcumtuch, cain allí,
conafothaib findruini.
Senad nasruithi foleith,
amal bite 'nacomsreith,
iartimnaib De tiagait de
d'immarchur nasanctáre.
Achethrimaicc conamblait
Aron indhuasalsacairt,
iarn-urd ríagla, ruathur nglé,
fri immarchur nahairce.
Indarc huasal osintslóg
iarnacumtuch dodergór,
conaaidmib, aidble bainn,
cocilurnn lán dodegmaind.
Arón amra, ard agair,
bahuasalsacart húasaib,
deichtimna De, digrais bes,
forabruinnib dobithgres,
Treb Leue col-línib cest,
nocodlegat atairmesc,
friairdiu domuin, dín cloth
fricaingniu, fricathugod.
Na aurraind tíri natúad,
na imfognam rige rorúad,
na snim no saethar, sliucht ngle,
acht dliged an-ecailse.
Inri rosnordaig, reim n-uag,
etereclais ocus slúag,
indeclas diareir cogle,
insluag doreir naecailse.
Indeclas conagradaib,
sruithib slógaib saerdanaib,
airbrib alaib uascechmaig,
ardib anaib ordaigid.
Orddaigid inn-eclais n-uaig. 70.
Rádid Moisi menicc dóib,
huair basnimach, sruith, senóir,
'Iessu mac Nun, nassad ngle,
fortoisech darm'essese.'
Mosi mac Amra, meic Caid,
meic Leue, meicc Iacaib,
meic Isaic, meic Abraim óig,
meic Thaire dil, meic Nachóir.
Meic Reu rocháin, rúathar ndein,
meic Seruch saer, meic Ebeir,
meic Sale sláin, srethaib gal,
meic Fallech, meic Arfaxad.
Meic Sem sochraid, srethaib iath,
meic nair Noe, meic Lamiach,
meic Mathussalem óscechrot,
ocus meic huasail Enóc.
Meic Iareth, tomthaib triath,
meic maith molbthaig Malalíal,
meic Cainain, meic Enos ail,
meic Seth saindil, meic Adaim.
Adam mac Dé, dingnaib dál,
dorimgair Fíadu findnar,
gle cocachn-eladain n-óig,
sé senathair armorslóig.
Dorumalt Moisi, mod mass,
in-oitid, in-oclachas,
iarn-urd riagla, rethaib recht,
dáfichet blíadna in-Egept.
Dafichet aili comblait
iclemnus inprimsacairt,
os sléib Choreb, grata bainn,
forinnarba óForainn.
Dafichet aili, deilm n-uag,
do 'sindithrub riasintslúag,
iartimnu ríg nimi nel,
ocimthus mac n-Israhél.
Se fichit bliadan insain,
cenforcraid, cenimhesbaid,
saegul Moisi, mílib rann,
feib leir adfet inscríbenn.
Inrí rongart lais immach
Moisi crichid glantoisech,
conruc leis ontslog forleth
onduáir thanic aamser.
Oshunn roscarad friaslúag
Moisi con-ilur imluad,
nibae dib nech lasmadbecht
aadnacul no hetsecht.
Mac Ammrai baardrí intsluaig,
combáig baldai, combithbúaid,
crich aaissi, derrit breth,
Moisi menicc noráded.
Rádid Moisi menic doib. 71.
Lín afer fír ferdais feirg
fricath croda claidebderg,
secht cet dec tricha, deilm dil,
arsecht cetaib domílib.
IShé lin doruaraid díb
diatuathaib cenimmirím,
iarn-ec an-athar, cechcruth,
iarnandíth isindithrub.
Mairb huili isdithrub insin,
an-athir, as-senathir,
cenoenfer mbeo fonim nel
acht madhEssu ocusCaleph.
Inri rodastraeth triafrois
hicinaid an-immarbois,
rodastroeth triachetfaid ngairg
cin indecnaig 'sindoenaird.
Deithbir badchosc docach sain,
cobrath triabithu samlaid,
donech frignim, cetlach ngle,
baeth an-écnach nasruithe.
Cenárim mogad nachthreib,
maccaib, mnáib no ingenaib,
oscechmaig frigaethgail gnim
lainib laechaib alánlín.
Lín afer fír ferdais feirg. 72.
Ri rooirdnistar mac Nún
Essu, con-immud hilrún,
cor'bhé bahárdri dontslog,
icdul darmaige 51 Moób.
Ri roráid frihEssu n-uag:
'heirg frilessu namorslúag:
frithail cocalma, gním ngle,
catha garba, geintlide.
'Suidig naslúagu 'nasreith,
bii impu docach oenleith,
nigébat frit'gnuis ngráddai
buidni borba barbardai.'
Ri dorat sainhsamlai slain
forclainn n-airegdai n-Abráim,
ambith cencessu, cenchacht,
cein bae hEssu itoissigecht.
HEssu cocoscor congrad
dosrat fochoscor coemnár,
iarmaigib Moab, mod mass,
cosruth n-Eordanain n-admas.
Trifichit míli iarsét,
trichoic mili laglanchet 52,
cet mili morfesser múad
docachoenleith donmorslúag.
HEssu fodiud, delm n-uag,
triur dorosern inslúag,
cenlen frisrethad sechtar,
coimthrén 'coan-imnertad.
Cia nolindais forru inmag
slúaig cechthiri, tolaib gal,
rianothuathaib codinnim
nomaidfed forilmílib.
Ri roréidig doib sét slán
doascnam tíri Cannán:
cossaib tirmaib, digrais scél,
lotar darsruth n-Eordanén.
Dofucsat leo asintsruth,
fricorgud, fricertugud,
lasinslog, balór n-eire,
cloch mor cachaoentreibe.
Ri rianadúilib, delm n-úag,
ri bias beos iarmbrath bithbúan,
rí uas gréin, isgle roscar,
inrí réil rooirdnistar.
Rí. 73.
Ri rodaslín dobrig brais
clanna Israhél admais,
corosirset acricha
immaigib imhEricha.
IArsain rosernsat ascuir
árteclammad amorchruid,
insluag lonn, lín an-athbaig,
san chan immonprimcathraig.
Inchathir cumtaig datha
frifrithalim n-ilchatha,
dosrimchelsat, derb, dana
secht muir tréna, dermara.
Secht stuic rosephain inslúag
immoncathraig friimluad
corolegai, lathar ngle,
mur cechlathi sechtmaine.
Lucht nacathrach conalí,
hili, huili, ilmíli,
doreir De troethas cachngail,
dochotar fogin claideib.
Acht mad Rab, amru gnímaib,
nitherna dontromdígail,
dothréon natrúag nithuaraid
oenfer donamorslúagaib.
Ri dosfuc forsoirthib sláin,
adoirthib díthruib dermair,
reim n-an cenag, iarset sir,
inrí rán rodaslanlín.
Ri rodaslin dobrig brais. 74.
Tinolsat tor tolach talc
corad comfossad comnart,
arcind túaithi Dé dochath
secht tuatha Cannán cathach.
Clanna Cannan gniset cath
frituaith Dé, dúr rodelbad,
coroclaithe fobrig bróin
icrichaib broga Bethróin.
Tan turcbad Essu adiláim
friCoimdid nime noebnáir,
nomaided incath granna
forsecht tuathaib Cannána.
Tan bascith lais, lathar ngrinn,
adilaim icrosfigill,
dossleced hIessu friathoeb
foramuintir bafírroen.
Dorónsat toisig intslúaig
comairle nglicc conglanbúaid,
rosuidigset folama
dicloich tréna dermára.
Romebaid incath iarsein
ocus roscail indimguin,
nirb'hanad díb, derb inrad,
coralád huili andergár.
Coromarbtha na secht ríg
conasluagaib, slocht 53 ndirim,
cechoenfer beo, torgbad dail,
dochiniud clainni Cannáin.
Doaitne ingrian frisinslóg
dondleith aniar darGabón,
nisgluais rosmbai innatass
frirae dálathi lanmas.
Tarrasair intsoillsi dil
iartimnu Dé donoebnim;
fir sluaig Cannain comtarmairb
nirosluaid asindoenairm.
Andorigni Dia donim
dofertaib, doadamraib,
ardainib frihuair mbáge
atdirecrai, díárme.
Na secht rig réil, reim ruanaid,
congail géir commórslúagaib
buadaib, bagaib, brigaib blat,
tuathaib, tírib tinolsat.
Tinolsat tor tolach talcc. 75.
Roraind Essu, airdirc scél,
dosluagaib mac n-Israhél,
indiraind déc, deilm dána,
secht primthuatha Cannána.
IMraind atíri d'espaib
dorigset mor d'imresnaib,
conidcrannchor roscoraig
fornatuathaib dermoraib.
Cetnacrann iarcuimnib cein
babúidnib Benieméin,
isnadálaibse iarséol
intánaise laSemeón.
Suidid intres, bagnim cóir,
lasíl suilig Zabuloin,
incethramad, gnimraid graid,
laclaind n-irglain n-Isachair.
Incuiced crannchor, gnim gér,
laglanthor cinid Assér,
insessed crannchor iarseing
dochlainn noithig Neptalim
Insechtmad crannchor laDán
iarcertrad glannchor comlan,
int-ochtmad glanbda, gnim ngrinn,
laciniud n-amra n-Effraim.
Innómad laGád cenchess,
conág frisruth anairdes,
indechmad crann d'Iudas diadeoin,
isroga rann laRubeoin.
Treb Mannase, mílib gne,
rorannadside hicerde,
frisruth aness fofuair greim,
al-leth n-aill tuaid icEffraim.
Treb Leue, colinib scél,
fothírib mac n-Israhél.
cennachngaile, congrad glé,
frisoere, frisacerdote.
Indeclas nóeb conaairc
rodosuidigthi in-oenailt,
frisilad saincomnart slán,
fritaircomrac acomdál.
Secht primthuatha Cannáin cain
fallain conafortuathaib,
eter sessu nasluag soimm,
dorigni hÉssu ingléraim.
Rorainn Essu, airdirc scel. 76.
Treb Iuda, treb Semeoin séim,
ocus treb Beniamein,
siarthuaid ontsruth tana thren
cocricha mara Torrén.
Lethtreb Mannase centáir,
treb Effraim, treb Issacháir,
atuaid cechndiriuch dontsruth
frisiniud, frisuidigud.
Treb Neptalim, noithech scél,
ocus treb áibnech Assér,
cechcruth rognisset ambuaid
dontsruth rosinset sairthuaid.
Treb Zabulon slaides feirg,
ocus treb Dán daigerdeirg,
acuir friglanaige ngluair
omuir Galaile sairthúaid.
Treb Ruben, treb Gaid nadchress,
fograd frisruth anairdess,
nocomeirtnech amasse,
ocus leithtreb Mannásse.
Dondleith anair dothreib Dáin
sernait sreith slébe Lebáin,
frislatbrig slaidi sluaig sréin
icaccrich uaig Israhéil.
Annaneos, nuall nadchres,
Sidarios, ruad riges,
Echeos, glere cengráin,
trisluaig sin slebe Lebáin.
Ebron, Gassear, Masheal már,
Gabaa, Gesseon, Galád,
sé cathracha attaig úaig
clainni Israhéil adruaid.
Ri dosfuc triadíthrub trén
istrisindsruth n-Eordanen,
ri congart cóir cotagaib,
dorotacht doib cechoentreib.
Treb Iuda, treb Semeoin séim. 77.
Ri dosfúargaib triananert
adóire huathmair Egept,
ishé rodasidaig, sliucht slán,
forcrichaib clainne Cannán.
ForFelistín oscechmaig,
forNathsared, forGalaib,
forArabia conaslóg,
forMoáb Is forAmmón.
Forbrugaib Abethib ban,
forsrethaib naSamratán,
fornamaigib, mod cenlén,
san chan im sruth 54 nIordanén.
ForZeb, forZebe, sliucht n-án,
forPsalmandra, forIsmál,
forsliab Sióin, rethaib rad,
forGalad, forIosophath.
ForAmalech oscechdrung,
forAssur Is forTirum,
forMadian mín, mod glanna,
forCisson, forSissarra.
Forfiliis Loth, línib gial,
forEdom, forhIdumiam,
forAmorreorum, reim n-án,
forGebal isforBassán.
Fortir nGeth, forCarmill cron,
forTerebinthe, forTabor,
forGalgala rochar Dia,
formaig Messopotamia.
Fortírib naningen n-úag,
Selfaid fritindrem tromslúag,
Malaa, Melcha, Egia án,
Micha ocus Tersa tonnbán.
Forglinn n-Ammrai, amrai rád,
cétna adbai doAbrám,
forSeon slanda naslóg,
forSamara, forBethrón.
ForhEricho, aurdaig slog,
forGiluae nglain, forGabón,
forriathur Cedróin cenbreic,
forsliab n-amra n-Olaueit. F(or) ca(ch) tuaith trein, derbcenlen,
rogabsat meicc Israhel:
doreir Dé, bagnim cenchol,
rolethsat darsindomun.
Otha Alaxandir ain,
aness oAffraic imslain,
fothúaid cocrich Med isPers,
rorigset acomaithches
Dondleith aníar, aith cenlén
otraig mór mara Torrén,
fosrugensatar comblait
sair cocrich n-orda n-Eofrait.
MoDia tricc frisrethchor slamm,
rí conic trethnu torann,
ri condathaeb oschrí chain,
rí centathair dosfuarcaib.
Rí dosfuargaib trianert. 78.
RI Rodasáer uascechmúr
arcechn-irgail, réim rogúr,
connachasclai cath no crech
aned bai Essu atoissech.
Robris for trichait cath crúaid,
ruc acoscur anglanbuaid,
con-ilur muirech, mod neim,
cotrichait ruirech roreil.
Oshunn báth Éssu mac Nún,
atoisech tolaib tromthúr,
liunsatar cach dib foleith,
rodiultsatar aCoimdeid.
Fichi bliadan ocus chét
aés Éssu meic Nun rian-éc,
cor'hadnacht, fograda greim,
inTamara, isleib Effraim.
Ri robai riambetha bann,
dorigni retha retglann,
conrotaig cechngrád hicri,
inrí rán rodasaeri.
Ri rodasáer uascechmúr. 79.
OShunn Roscarsat, gnim glé,
friadrad rig noebnime,
rodasbate plág dibaid,
dosrat focachtromdigail.
Dosrat cenbaide fomnad
fodóire, fobithfognam,
Gussán garg, crodu cechnia,
toisech Mesopotamia.
Ochtmbliadna doib, toromm n-án,
fodubdoire doGussán,
conastorslaic uad triablait
Nathanel amra aurdairc.
Rodasdáer coleir colór
reil ri naMoáb Eglón,
cotuc Ógeth huad triachath
arécin iarnamarbad.
Rodasdáersatar diambríg
Sissarra ocus Iabín,
condossaersat dicechthracht
Diborra ocus Barác.
Fosrordingsetar codían
Amalech ocus Madían:
gle rodasaer Gedeon cain
lafortacht Dé donoebnim.
Diatarfas indlassar lór
asindailig réil romór,
diafer broen forincnai nglain
diambai tart forsintalmain.
Ort trifichit mili mas
artribcetaib, gnim n-amnas,
inidapad Oreb de
Psalmanae Zeb Is Zebe.
Bai clann Israhél cachtreib
fodóere, fodeirmitneib,
cenbuaid, cenbrig, cenbaeg mblat,
friarig osunn roscarsat.
Oshunn roscarsat, gnim glé. 80.
Bretha doGedeon glan glic
deich meicc ocus trífichit,
rosnort acht oenfer, baliach,
ambrathair Abimeliach.
Acht atrula int-ossar uad
Ionás toxal natromsluag,
bagnim truag dodaing d'aes raith
atascomaing foroenchlaich.
Ilardai atoisig cechthreib,
nibtar foismid foroensreith,
Tolia, Ior, Ioipti óg,
Abisson, Abigilón.
Ri rosdilsig doéc thricc
nónbur dóib istrifichit,
foroencloich cuchtai, cain blai,
isann ructhai ambrethai.
Bretha doGedeon glan glicc. 81.
Genair dothreib Dán, delm
ndein,
Samson slan, sochla, saergein,
mac Manúail, mind mordais máil,
dochiniud amra Abráim.
Dochuaid assathír immach,
huair badelbda, diummussach,
cotuc mnái n-uallaig, trúag gnim,
dithuathaib naFilistin.
Ní rosaisneid nech fomeirg,
gnimrada Samsóin slegdeirg,
feib lor doranic, tuc ndein
mór docech hulc ochlemnaib.
Trisluag nasinnach, sliucht nglé,
doloscud nafinemnae,
triasinfidba cnáma crúaid,
dian-erbailt míli morsluaig.
Triasinfodb ngell nglan,
triasinceist cruaid cáin comram,
triadoirsi, tarbach clissiud,
dian-erlai uadaib diatreib
nacathrach doforbrissiud.
tren asnatricumrigib,
trianan-indriud centlathe
cosluagaib cechoenrathi.
Mori reil rígda rathmar
dorigni firt n-imathlam,
diambai icselach naslúag
Samson slan, serig, slamrúa(d).
Diambai in-hitaid osindleirg
ocslaide inchatha cródeirg,
dia rodáil dó Dia dig
dolind glan asindfíaccail.
Dianmert fodein truag cumma
doberrad amormungga,
bade bai andith iartain
andegdoenib in-oentaig.
Samson slattra slaidi slúaig,
ba mál machta mac Manúail,
nifrith amacsamla sain
isindamsir rogenair.
Genair dothreib Dán, delm ndein. 82.
Genair gein airmitnech án
Samuel óg, ettal, imnár,
mac Elcanna, glan abbeirt,
ocus mac Anna ambreit.
Alcanna, crichid agreim,
deNamatha ósleib Effraim;
Anna, bási aben combúaid,
máthair sainsemail Samúail.
Basui, basacard 55 sruith, saer,
bahalgen, craibdech, glanáeb,
bafaith humal, ennac, óg,
friforcital namorslóg.
Rí dorat digail iartain
forhEli conamaccaib,
Samuel iarsin, srethaib smacht,
sechbafaith, baprimsacart
Oshunn báth Essu combúaid
coamsir saindil Samúai(l),
nibae dib cotacoimsed
doprimfaith noprimthóisech.
Ri dasfuargaib, milib scel,
fortirib macc n-Israhél,
diathuaid batrénfer badech,
rogénair gein airmitnech.
Génair gein airmitnech án. 83.
Bahuallach forDagon dían,
diahídal immid anrían,
arc Dé cuce rian-ócaib,
iarsligthib, iarprimrótaib.
Diatardad dígal cotrén
fortirib mac n-Israhél,
icind Hele conachlaind,
dochuatar huile imbadbraind.
Diatorchair dib isinchath
trichet mili fer n-armach,
imdámac Hele andiis,
Ofne ocus Finees.
Diarucsatar leo indairc
Filistín feib dosrimthairc,
línib gelglor conangrain
dothempul dérmor Dagain.
Or'siacht coDagan diathaig
airc inCoimded cumachtaig,
dorigni dé min islúaith,
rochlaemchlai gne 'sindoenúair.
Mór domilib, buiden mbras,
dorochair dib, delm n-amnas,
rodosnairg Dia, toromm ngle,
arairgabail nahairce.
Cid nahí naherbalt díb
rodospianta fodimbríg,
lotar forru immach, mod ngle,
conara an-imthelgthe.
Arcc indríg reil rígi áir
morchoimded nime noebnair,
robai ann fogris grada
secht mís caine comlána.
Tuargabad indarc corath
fordiócbáe cendomnad,
al-loeg fogaile cachta,
até caine, comblechta. Rochumrigthe leo dondairc
cuibdigthe feib dosrimthairc,
fuath lochad landai lordai,
fuath nan-ainne erordai.
Ri rosnordaig nadibai
cosinn-airc cenimmarbae,
iarconair chóir, crichid scél,
cotarrasair forambel 58.
Batar ann túatha frifeis
dianidainm Bidsomieis,
dosrinolsat, toga ngle,
doimcassin nahairce.
Acht chena insluag, lathar ndil,
dodeochaid diahimcasin,
trifichit fer feochair glóir,
bamarb uadib fochetóir.
Cáeca mili, medar n-úag,
iarsin bamarb donmorslúag,
dontúaith dathglain, dine ngle,
imchathraig Bidsomite.
Bidsomite foidit scél
cosluagu mac n-Israhel,
cotissed nachslúag dib de
coluath arcenn nahairce.
Dodeochatar natúatha
cuce, caine, comlúatha,
d'fáilti fria, cenait n-uabuir,
frihairc indrig roruanaid.
IArsin cotucsat hifén
indarc docharraic Abél,
argra de delbais cechcath
cotegdais Aminadab.
Elizorus rigdu rath,
dochinud Aminadab,
fricacart cáin, caingen nglé,
bahé sacart nahairce.
Indarc amra, ilair blad,
in-adbai Aminadab,
robai fichit mbliadan mbind
isintúaith Cariathiarim.
Corodmbroe rí betha bailcc,
rodclái triagertha comthailc;
badremun degrach dochath,
sechba menmnach bahuallach.
Bahuallach forDagon dían. 84.
Oshunn dorúacht indárcc úag
darmórtíri, darmórtuath
meic Israhél, cosreib sáil,
rothinolsatar oendáil.
Friinnarbu n-idal n-él
dothirib mac n-Israhél,
dorinolsat, srethaib srath,
combátar huili imMesbad.
Roráid Samuel, snímach scél,
frisluag n-írach n-Israhél;
'doforfua digal cechmaig
icin forn-idal n-angbaid.
'Manichuirid húaib coluath
ilar forn-idal n-ollmuad,
derb doforfua digal tinn
oríg nime náir nóebfind.'
Doratsat réir nDe cechdú
meic Israhél fiadchainchlú;
rodosslechtsat doDia dil
iarsin cenadrad n-ídail.
O shunn atchuas iarfír
doslúagaib naFilistín,
dodeochatar conacath
cucu corice Mesbad.
Roraidsetar, érim n-úag,
meic Israhél friimlúad:
'corob linni búaid donchath
guid inCoimdid cumachtach.'
Adropart audpart triarath
isrogaid coduthrachtach,
Samúel dorig nimi nél,
darcenn clainne Israhél.
Inrí thuc inn-arcc forcul
immusracht darcechmórmúr,
incechairm, cechdú, cendín
dorat maidm forFilistín.
Ri dorat digail cendín
forslógaib naFilistín,
oscechthracht frisratha smacht
indarc oshunn doroacht.
Óshunn doruacht indarc úag. 85.
Ohel, Abía, erctha buáid,
dámac sain segda Samúail,
nibatclithemail 'moscél,
brithemain mac n-Israhél.
Ecoitchinn eat frigním ngann,
frigubreith, frigúforgall:
badimdaig díb, tola trén,
sloig mora mac n-Israhél.
Linib treb dál, tola nglé,
otha Dán coBersabe,
dochum Samuél cosindrath
dodeochatar coRamath. Gadatar doDia, delm n-úag,
isgadatar doSamúal,
fricathu, fribruth, fribríg,
conábetis cenoenríg.
IArfacht dóib Samuel frisreith:
'cid tachthi Día forcoimdeid?
forríse isferr cechríg ráin,
ardruire nime noebnáir.
'Fónmissi robriss recht réil
foirb ritecht darbforn-amréir,
arforfelmáine cenlén,
adegdáine Israhel!'
IArsin roraide inslúag
an-athesc fir friSamúal:
'friimmad mbrig mbuidenn mbla
niruibem cenríg ndóenna.'
Rooirdnistar Samuel faith
Saul mac Cis conglanbaig,
frisoerbríg ndúasaig, deilm ndil,
dooenríg uasail.
O shunn rogab ríge rúad
Saul digrais daigermúad:
rodaslin galma ocus glóir
clanna ámra Iacóib.
Connabetis cenrig rain
gádatar huili ahoendail:
romiscnigset, mílib scél,
Abía ocus Ohél.
Ohél, Abía, erctha buaid. 86.
Nás ri Ammón, aurdairc rád,
dorat smacht forsluag Galad,
cosúilib dessaib tennaib
dogait asacoemchennaib.
Conaclannaib rosdoeraid,
gnim nammail fodubroenaib,
cocoicthib trenaib trommaib,
cocroicnib díanglédrommaib.
Rogáid slúag Galad cogle
forNas ossud sechtmaine,
dus infoigebtais fonim
nech donech an-imditin.
Foidit atechtairecht trúag
coSaúl Is coSamúal,
dus infogebdais nert n-óg,
nos-ainsed forslúag n-Ammón.
Dolluid Saul iarsét sen,
sécet míli, cenimlén,
ocus tricha míli mass,
doslúagaib n-Iuda n-amnas.
Rodobris coslattra slán
forNás cath calma comlán:
bahé achetnacoscur nglé
iarnagabail ir-rige.
Doluid Sául, gléraib cath,
cotúatha n-Ammon n-engach,
tor troeta triáth, sas naslóg,
roiad imNas ri Ammón.
Nas rí Ammon, airdirc rad. 87.
Coscur n-aili trén túargaib,
diar'maid forsnamorsluagaib,
con-immud muirech, mod n-án,
riaSául, rian-Ianothan.
Diatancatar cucu intslúaig
Filistín feochair firchruaid,
nicondilgud acht congail,
diandibdud, diandianarggain.
Dodígail Náais, noithech ág,
forSául, forslúag Galad,
cocath gér geimlech, gnim n-óg,
icoemthecht neimnech n-Ammón.
Díarmide daigrech dín
drong daigrech naFilistín,
tricha mile cairptech cath
issé mili fer n-armach.
Lotar lín ateglaig dein
bagním dedgair coanaimteib,
dámíle laSaul slán
ismíle laIonathán.
Cofopartatar inslog
naFilistin, nan-Ammon,
corálsatar og glanóg ngrinn
for Ammon, forFilistim.
Macc Ciss óragab ríge
robris formór n-ilmile,
rosindre iarcoscur glé,
dorigne coscur n-aile.
Coscur n-aili tren túargaib. 88.
Fecht dodeochatar otír
fianna feochra Filistín,
sluaig sin sirden frislait srén
dodilgen mac n-Israhél.
Arim asluaig, slicht cenchol,
línib atuath, atromthor,
secht mili fer, ferr cech ngail,
con-armaib, congascedaib.
Tinólsatar, tola tren,
slóig mora macc n-Israhél,
bahuamnaig triamnaig diatraig
combatar uili in-oendáil.
Cororaid moRí noebnar
sech cach n-oen friIonathán,
condigsed íarfoimsin fir
do'rfaicsin sluaig Felistin.
Dochuaid Ionothan forleth
aoenur 'saarmiger,
coromarb díb, díni nder,
fichi mili fer fortrén.
Ri dorat digail, delm n-án,
forrígaib rian-Ianothán,
oMachim, comílib slóg,
cocrich n-iraig n-Achilon.
Nir'línaib fer, formnaib snas,
lainib ligdaib, ler n-ernmas,
nisnacht osbrí brigda brass,
acht moRi rígda rinnmas.
Rucsat réim, rod rainni sloig,
dochlod clainni Iacoib,
fribríg bert, fricumtach ngal,
otír fecht dodeochatar.
Fecht dodeochatar otír. 89.
Ri roraid friSamúel súg
con-erbarad friSaúl,
condechsad lín athor triath
cendil d'argain Amaliach.
Conátuctha lais ambrat,
étach, nahór, naargat,
atairbirt uili frilár,
etermnái isfer, badergár.
Centáin cethra, cengraig cóem,
centróetu muc foroenróen,
connátuctais leo coatech
almai gabur nachairech.
Dodeochaid Sául iarsein
cosindneoch fuair diócaib,
coroslig seirgib selggaib,
díglaib demnib drumdergaib.
Tri cét míli, maith inscél,
doslúagaib mac n-Israhél,
ocus deich mili, mor mbla,
diocaib treibe Iuda.
Rosaraig Saul nasluag
ani roraidi Samúal,
tuc leis toirti attír natriath,
ocus tuc ríg n-Amaliach.
Togach rohiccad infiach
friAgach, friAmaliach,
osbri niblaith abríg buan
inRi roraid friSamúal.
Ri roraid friSamúel súg. 90.
Badebthach friSaul slán
Dia deoda, dechrach, dermar,
diar'anacht Agach, rad nglé,
diar'sáraig aforngaire.
Samúal cenanad rosiach
coAgach rig n-Amaliach:
rochind aaided n-ada
fochlaideb inGalgatha.
Rí roraid friSamuel faith
athesc n-inclithi n-imtlaith:
'inn-ined Sául, slicht síd,
deni lat oirdned Duíd.'
Ri doraega, rúathar nglé,
Dauid degmac Iessé,
or'bamac slán secht mbliadna
dorat fográd chomchialla.
Rí betha binn, búan ablat,
arcrúan ngrinn, arclithcomnart,
dondindlach sainti 'masech
acht badimdach, badebthach.
Badebthach friSau l slán. 91.
Inrí dosfuc sechinslóg
Abimelech coMoób,
aben isadámac, cain blá,
dialuid oBethil Iudáe.
Abimelech, censíl mbrón;
Nóemi, Malléon, Celleón,
Orbba friluth, líth ngarta,
ocusRuth Moabdita.
Dodechaid huide fata
Ruth rochain Moábdita
laNóemi, mílib bla,
cotoracht Bethil Iuda.
Rooentaig iarsin friBoz
mac Salamoin, nirb'anfost:
húaide rogenair iarcéin
mac diarbochomainm Obéid.
Salamon slan, srethaib séis,
bahiarmhuasede Fares:
Fares friglanail, gnim nglé,
bamac Tamair isIudae.
Ruth máthair Obed, rád ngle,
Obeth athair Iessé:
Iessé, cendimess díth,
baathair díles Dauíd.
Duíd togu dodelm glé
bai fechtas ichingaire:
dofarraid leo, lan dogail,
coruc caerig diacháireib.
Cororaith foróenaib ríad
Dauid aoenur 'nadíad,
triagradaib achoiblid chain,
cotarraid inleoamain.
Coforbart Dauid dána,
coleomain nalonnbága,
cotuc trialáeschur cenchleith
asachráesluch incáireig.
Rofersat cumleng ngradach
Dauid 'sindleo lonndbágach:
tressiu Dauid, tolaid crich,
lafortachtain indardríg.
Inrí dosfuc sechinslóg. 92.
Rothinólsat slúagad sír
tuatha feochra Filistín,
con-hilur mbuada, mor scél,
cotuatha mac n-Israhél.
Con-immud sleg ocus slúag,
conniurt curad claidebruad:
batrén roindled leo insain
dian-inred isdian-argain.
Dodilgenn androng ndalach,
amban, amac mórgradach,
diacor diacrichaib, mod cert,
diafichaib aforaithmet.
Sinsit cenerbrón donchath
inslóg dermor diummussach,
congabsat longphort nglám ngle
forlár glinne Tribinthe.
Eterfocus ocus chián
dorigset huili comtriall,
intsluaig cendil, tolaib tlacht,
diatuaithtir rothinólsat.
Rothinólsat slúagad sír. 93.
Tucsat leo trénfer n-írach
diarb'ainm Gola garbgní
mach:
nirb'fer suairc sochraid oslóg:
bahéo duairc dermór.
Matud mógda merda mend,
mor d'étuch aimthimchell,
inaairdde, adbul deil,
secht ferchubait core sein.
Lurech imme, garb achruth,
fricomrac, fricathugud;
cóeca dochétaib unga
robae innacomthrumma.
Bái slind agae fiadcachdrung
secht cét unga doiurn,
cocraunn chain, crichid, cumma,
remidir déil damchunga.
Ahiallacrann humai glain
otha aglúine cotalmain:
dohiurn glass rochummad,
cathbarr immachertmullach.
Claideb gér garbda 'naglaic,
méit claidib garmna comthailc,
scíath forachliu, niclithi,
balethiu indá damseche.
Fer cachlaithi lais il-lén
dislógaib mac n-Israhél,
nifrith díb oenfer foleith
folilsad arái ngaisceid.
Gola granna congail gluair,
dána fritola tromsluaig,
frisrengal nirb'súairc asmacht,
batrénfer duairc tí thucsat.
Tucsat leo trénfer n-irach94.
Giabdarilardai intslúaig
clainni Israhél adrúaid,
rosgab crith, gléraib ellach,
rianGola ngér garbgrennach.
Dosrat hituaim immondeil,
roscacht cenhuail, cenergail,
glerden roscnái sechcachndáil,
trénfer cechlae diandigbail.
Rolin toirsi, rogab ferg,
Saul slisfota slegderg,
fer cachlae laiss, ciarbobin,
domarbad diadegdáinib.
Saul mac Ciss croda, ger,
ri cóir clainni Israhél,
rogell aingin cenmeth
frióenfer dafinggebad.
Dosrat frisním, serig sel,
cendín demin diatairchel,
trúagdai garbdai cennachtlí
ciamtaramrai ilardai.
Giabdarilardai intslúaig. 95.
Dodeochaid Dauid amné,
ossar clainne Iessé,
isindinbaidsin othreib,
'sin slog colón diabrathreib.
Cocuala incóe, nuallaib nél,
bóe forsluagaib Israhél,
acomruc désse cenchath,
fer cach lae díb nomarbad.
Roiarfacht Dauid cenchleith
isinphopull diabratreib:
'coalog dobeir no ciarath
inrí dondfiur nombífad?'
Atchuadatar inbráthir,
briathraib bithib bithblaithib,
doDauid, cenní iarcul,
feib léir rodgellai Saul.
Rogellai Saúl mac Ciss
ahingin cendil n-indliss,
lacachmaith do doberad
dondoenfiur dafingebad.
Dauid dualach, tolaib gal,
bahé inset sluagach salmglan,
badeccair taidbsen diadrech
isindaimser dodechaid.
Dodeochaid Dauid amné. 96.
'Regatsa,' arDauid cenlén,
'coSaul rig n-Israhél,
cotuc aingin cenclith
is coromarb incóraid.'
Gabsat acharait cechcruth
achosc isa chairigud:
diabraithrib robogábud
alabrad noaimrádud.
Roraidi Dauid cotren
fiad dagdáineib Israhél:
'fingébsa infer hut dontslóg,
istábar dam adaglóg.'
Rogellai Saul iarsain
doDauid cenimresain
aingen dó, demin scél,
agrad sechclainn n-Israhél.
'Ainige fris, foglóir glain,
ameic Cis chóir comramaig!
cendimiad imchoible cruth,
cofírian diafírugud.'
'Rótbiat limm anige intslúaig
fotheisc sainigthe Samuáil,
feib thorgaib bríg imratha
fom'forgal fein fírflatha.
'Enech Ioseph uascechdu
Moisi, Iacob isIessu,
henech fodeoid oscechdáil
uaisliu doib Dia Abaráim.
'Huaim dait fricechndáil, delm nglé,
frit'laim, ameic Iessé,
frisotharfa dochor cain
acht coromarba incoraid.'
'Muirfetsa Gola, gním ngle,
bihé cora arcardine,
biaid mobríg bág forassa,
doreir morig regatsa.'
'Regatsa,' arDauid cenlén. 97.
Luid cenlurig, lathar ndein,
Dauid arcinn indfirsin,
cengae, censcíath, cloithi bann,
cenchlaideb cíar, cenchathbarr.
Rogab cóic clocha cengráin
atraig intsrotha dermair,
dodosrat fein fribuáid innathéig n-uaig n-áigarda.
Gabaid cloich díb, bagnim ngér,
sréid huaid isinn-aer,
roben Gola iclethi achind,
corocht conice ainchinn.
Doluid Dauid cucai iarsin,
gaibid dó achlaideb fessin,
cotuc achenn triagail ngúir,
combóe forbélaib Saúil.
Dauid cenbini adreth buáid
oruirig nimi noebuáig,
nitrúag dluige ríanadreich,
baluath luide cenluirech.
Luid cenluirig, lathar ndein. 98.
Atrachtatar nadaslúag
donchath croda claidebrúad,
doimruachtain cinn icenn,
doimthuargain cocomthenn.
Frifúrad nangrúam nglorach
nacúrad, nacruadchorad,
colin androng ndían ndaigrech,
bátar ciai iccomclaidbed.
Ri dorat triall forsincath
rianDauid ndian, dássachtach,
coroemid incath cendil
forslog faelid Filistín.
Bai crú garb darcorp centlí
icath glinni Treibinthi,
diatorchair dib, toromm nglé,
séssiur cóica coicmile.
Slúaig naFilistín fonél
ocus slúaig mac n-Israhél, nírbuchian friginol ngal
tinól dían atrachtatar.
Atrachtatar nadaslúag. 99.
Oshunn romebaid incath
ríanDuid cosinmórrath:
atbered inslóg cogúr:
'ferr comor indá Saúl.'
Ocmolad Dauid, delm n-uag,
sechSaúl, sech inmorslúag,
babind acéol ngrinngel nglé
innan-ingen n-Ebraidé.
Intan baóenmíli aig
ocSaúl conaslúagaib,
deichmíli mora, mordíth,
dorochratar ocDauíd.
Tinól Dauid diluth glan
friherud nahairmiten,
cetheirtréin tairbbig foleith
dichairdib, dichomdíneib.
IArsin tuc fobríg buadaig
ingin Sáuil srethsluagaib,
Míchol mór, mó cách ngaine,
dohinchaib nandagdaine.
Or'ort Gola, cruach golach,
diambái inslúag 'coamormolad,
lammac croda congail
baduairc laiss aimcasain.
Intslúaig indruirig combríg
inmuirig immonn-ardríg,
bafaelid cach díb dialuid
incath oshunn romebaid.
Oshunn romebaid incath
100.
Dorigensatar sid slan
Dauid ocus Ionathán,
íarriaguil Dé, fochucht chain,
friaré hifut asaegail.
Dorat Ianothán iarfír
huad aheirriud doDauid,
eter etach friríad rath,
eter gae issciath ischlaideb.
Rochinnset acotach cáid
cennach cocad imchomdáil,
cidolcc, cidmaith, triabith sír,
etir Sául isDauíd.
Duthracair Michol cenmeth
abráthair, aairchinnech,
ambith icairddes cendíth
Ionathán ocus Dauid.
Bái Dauid foglórai grad
iarcórai friIonathán,
innathig fomíad, fecht ngúr,
octriall dothecht coSaul.
Rogab Míchol, medar fír,
cotrebar tinchosc nDauid:
'nidechais frislemna scel,
coríg n-ergna n-Israhél.
'Náteig cotdiss, agass glé,
comac Ciss cencommairgé,
babaeth meni adair rún,
nátabair toeb friSaul.'
Doluid Saúl frisnúad sid
coluath dothegdais Dauid,
fritairsin Dauid ifus
cenaigsin, cenfurachrus.
Induair dodechaid, tarm trén,
ri croda clann n-Israhél,
ann dothaet Dauid, delm ngúr,
immach forsét coSaúl.
Sernai Saul insreth slain
imthreib nDauid commórgráin:
roiad marnathraig, níth nglé,
imchathraig meic Iessé.
Mar'tchuala Míchol inmbreis
conrúala insluag 'montegdais,
rothinól dintoirt tachtai
nalínbroit, nahanartai.
Dor'imthas, bahé ingnim cass,
ambé findchass fíramnas,
rosuidig cosuairc naslaimm
immuacuaird immoncerchaeill.
Conderna fúath indfir de
colúath innagaethrige,
feib ba bés bith icétlud
dogress doib foainétgud.
Rogart asdorus immaig
smacht solus Saul sáergein,
roraid comall, monor nglé,
'infail tall mac n-Iessé?'
Roraid Michol, mín aguth,
friSaúl diachennsagud:
'menipcél críntaig dochath
mochen tíchtain degathar.'
'A Michol merda, menmnach,
gelda, genbda, comdelbach,
taet 'mach fochléire cachta
doché ile, dochomalta.'
'Aní condnigi, ameic Ciss,
achlí gaili ceneisslis,
atá sunn, cennach gláim nglé,
eter daláim th'inginé.'
'Ciabeith dolám, lathar nglé,
dardrochmac n-an n-Iessé,
ninanais fritindremm tinn,
ahingen Achinoym!'
'Cidnech badmó miscais lat,
arí Israhél con-armacht,
tissed ríandígla fom'guth,
nirígda duit mosárgud.'
'A Míchol mer, menmnach, mas,
ahúa engach Athemas,
nítbia frit'dil ndogra nder,
rígdomna mac n-Israhél.'
'A meic Ciss fort'glonnaib gaib,
nabris fordochommorgeib,
na báid triaderbága trén,
cenn n-erbága n-Israhél.'
'O dorala, rúathar nglé,
frim'thala mac Iessé,
duit, abé féne fechtach,
nibacéle cridserccach.'
'Ameic Ciss clechtaig, gnim nglé,
nahettraig mac n-Iessé,
tairinn thogail gnáthaig ngil,
nasáraig dodegingin.
'Násáraig Ionathán uais
congail gnáthaig, corochrúais,
cenolc, cenainces, cendíth,
rogab cairdes friDuíd.
'Nasáraig Samuel fáith finn,
congab grad núalnar, náebdind,
nasaraig cengáisi nglór
Máisi, Ioséph, Iacób.
'Nabris báig n-airech noláech,
noainech nafer fírgáeth,
nagnáthaig ni assia doscél,
nasáraig Dia n-Israhél.'
'Cia dobertha dam frimthóir,
aben, cét n-unga ndergóir,
argais galais no gart ngle,
nianais mac n-Iesse.
'Rodonanacht Dia donim,
cain glanalt cenimresain,
fográdglunn, cenchúairt nglassa,
dochúaid uait donfabullsa.'
Foruirecht Míchol nanníth,
cendul indegaid Dauid,
corocht Dauid, reim iarruth,
icéin in-oen nandithrub.
IArsin adcocrat cencrad,
Dauíd ocus Ionathán,
cor'chinnset cenchíthu cess
triabithu 'nambithchardess.
An-óentu dogress cechcruth,
atóebtu cendíscailiud,
fofiadnaib indinngnaib gal
iartimnaib dorigéntar.
Dorigénsatar síd slán. 101.
Bái Dauid 'sa druim frifraig
fecht fiadindríg 'sindrígthaig,
focháinbuide nandrong ndál,
in-oensuidi isIonathán.
Luam laidi fochaini cruth,
gengaili ocairfitiud,
dondríg, dontslúag, centeidm tind,
icseinm athimpáin téidbind.
Dauid indratha, réim saer,
bafotha flatha fírnoeb:
sephain seol salmda osbla,
baceol n-amra n-adamra.
Basegunn séim ascechmud
archruth, archéil, archoibliud,
lasinsluag sóer, soismert sid,
bind leo coistecht friDauid.
Ciarboairfitiud lacách
linib tairchitul ndermár,
iarsét slemun, sechinslóg,
dochoid Demun iSaól.
Sreeis Saúl uad insleig
forDauid isindrígthig,
triachlár cruaid itoeb achinn
robidgc ingái gluair gerthind.
Atraracht inslúag istaig,
batoracht núall integlaig:
indar lacach gae indríg
robáe triamedón Dauid.
Atraracht Ionathan ard
coruc reim ruanaid rogarg,
cor'idnacht Dauid, toem nglé,
uad coóen nafidbaide.
Rochathaig cogarg, combríg,
friaathair, frisinn-ardríg,
rangab guba, rochlói cruth,
ardula diasarugud.
Ferais Míchol debaid tinn
friSaul, friAchinoim,
nochor'bo choimsech acath,
batoirsech, batromdebthach.
Ferais inslúag athber ngúr
forsindríg ruam, forSaúl,
adul censamsúgud sid,
diasárugud imDauid.
Mac Sauil slaide glonn ngal
badúscud lonn leoaman,
rosoer cenchíabair cachta
achlíamain, achomalta.
Ri rodnanacht forsinmaig,
cenámarc ondleoamain,
hé rosáer cenbuide indríg
isintsuide imboe Dauid.
Báe Dauid 'sadruim frifraig. 102.
Dorigni Dauid, deilm n-án,
comarle ocusIanothán,
imdul cencleith frigail gúir,
cenbeith itegluch Saúil.
Roraidi Ionathán fris:
'Saul natabair d'eisleis,
an frit'gairm ifail sunn sel
naclochi dian-ainm Ephel.
'Cofesser friselba síd
inmaith frit menma indardríg.
indeil dúrchathach natres,
no'ndúthrachtach frit'amles.
'Dotrua comarda uaim,
bid sodamna frit'banbúaid.
imdul reut, recht ngúr ngle,
nothecht arcúl dorise.
'Fochuriub uaim saigit snéid,
féig friglaineilc frit'glanchéil,
airet rosso, réim corath,
cid icéin nofaicserad.
'Mad hicein chingges cenchess
ber cheim cinnes dot'lanles:
menipcían frisoirchi sain
toirchi codían dorígthaig.'
Dochúaid Ianothán istech,
cosindríg, cosinteglach,
condessid censil ndogra
innasuidiu rigdomna.
Roiarfacht Saúl frisním
d'Ianuthan scéla Duíd:
'ciabaile ifail, delm nda,
dofer comtha comdána?
'Ciabaili ifail immaig
drochmac Iesse angbaid?
nithoracht fiadnachdrung tra
sunn in-oen naláasa.'
Atchuaid Ianuthán, án aig,
dondrig rán innarígthaig:
'dochúaid, cendechel, deilm tra,
diathreib, doBethil Iudá.'
Roráid Saul frisnuad sess:
'cia istslúag nádigni m'amles,
tan istussu rogni inse,
adrochmeic namerdrige?'
Dochúaid Ionothán immach
combái formúr nacathrach,
feib nognathaiged cendíth
dús inrathaigfed Dauid.
Focheird cenlén onmúr 'maig
airchur trén forsinn-ailig,
segda, sodalbtha, slicht nglé,
icomartha cumnigthé.
'Máta nech iconcloich thall,'
arIonathan nírb'imgann,
'orthad colúath, táet cotricc,
isléced uad insaigit.'
Rí roleth brat nimi náir
imthoebu talman tonnbáin,
ocus gréin ngúir conalí,
diaréir cachduil dorigní.
Dorigni Dauid, delm n-án. 103.
Luid ass Dauid, tolaib rath,
cengáe, censciath, cenchlaideb,
iarcálaib garb rogáel gail,
fácaib aarm 'sindrigthaig.
IArsin dochúaid fochucht cacht
coAchimilech sacart,
cotormalt leis, gleire guir,
bargena réile remfúir.
Cianchacht imchangnib cuirp criad,
roiarfacht Abimeliach,
doDauid r'iarfacht cucht cain,
'indatglain lucht dotheglaig?'
Dorat Dauid teist iarfír
ifrecnarcus indardríg,
cencomrac dó frimná imne
re trilá Is teoran-aidche.
Robái cenglorai, cengeis,
claideb Golai 'sindeclais,
fribrig mbladailc fiadcachslóg,
iarnathabairt doSaól.
Roráid Dauid ciarbodalb,
'olcc dul icéin cendagarm,
fritala indrig, rúathar mbras,
domrala triatinninas.'
DoAchimilech nirb'folith,
rofer fáilti friDuid,
ocus doridnacht do immach,
claideb Golai gér golach.
IDumeus atchúaid inscél
doSaul ríg Israhél,
Dauid colucht rabolíach,
rochaith bíad Abimeliach.
Nitrúag fúair fáilti fosmacht
Dauid icsluag nasacart,
ocus ruc cenloga leis
claideb Gola ceneisleis.
Luid Saul cechthucht iarmbrath
corágaib lucht nacathrach,
ort slúag nasacart cenclith,
coiciur arcethrifichtib.
Rosnort iarcétrud agleo
in-étgud, ephud lineo,
labruth mbrathlaig, bág amné,
'sinchathraig dian-ainm Noué.
Acht itrulai oenfer díb
corice tegdais Dauid,
Abiathar conablait,
macc Abimeliach sacairt.
Romiscnig Saul, gnim nglé,
Dauid mórmac Iessé,
coforcongrad lais, lethan scél,
nabeth forcrích n-Israhél.
IArnafocra domac Ciss
Dauid nitharat eisleis,
cennachtechel dochuaid ass,
ruc atheged coAchess.
Roimraid cách fiad indríg
intrath dodeochaid Dauid,
'innhé seo inclí glanna
Dauid ri natalmanna?
'In dosom labras inslúag
nan-ingen n-amnas n-adrúad:
'ort Dauíd derb deichmili,
ort Saúl serb óenmíli?'
IArsin rongab galar gér,
frisním calad nirb'imthrén,
corochumscaiged achíall,
cotunscanad (sic) cachn-anríad.
Cororaid Achis triasním,
niharaithis forDauíd;
'berid uain cenmíad immach
induini ndían ndásachtach.'
Luid Dauid, linib aslog,
hitírib minib Maob,
con-aes lathair, con-aig thaig,
coamáthair Is coathair.
IArsin roaittreb coog
indess im-Maffa, im-Moób,
brig bladmar rogab Maffa
primadbar indfirflatha.
O roathain fiad inslog
aathir forrig Moob,
foIsrahél, ilar crích,
iarsin ass doluid Dauíd.
Luid ass Dauid, tolaib rath. 104.
Saul iarselaib frisním
dorat mebail forDauid,
diatardad Míchol fogreis
doAlathi mac Lais.
Roráidset coleir coluth
amuinter fein friSaúl:
'biaid nech imbánugud Dé
dosárgud meic Iessé.
'Digelaid doDia cechcruth
fort fein, fort'clainn, fort'chiniud,
Dauid fridalgud nachdil
dosargud 'mochetmuintir.'
Tuirid natuath tinach trén,
ilar nuall mac n-Israhél,
cotrethnaib iarsrethbruig súg,
bátar debthaig friSaúl.
Saul iarselaib frisním. 105.
Bóe Dauid ré mór foleith
fofuacru, foinnarthaib,
fodichruth, foclére greim,
indithrub slebe Carmeill.
Icailltib Séb, srethaib sleg,
imrulaid Dauid tonngel,
isleib Síon immallé
isindithrubaib ainge.
Secet caini gascid glain
diocaib friimmargail,
doDauid iarfír frifraiss,
bahé alin foralongais.
Bantrocht coem, corcarda, cóir,
conatimthaigib dergóir,
drong n-ingen, drong ngilla cert,
friatindrem, friatimthirecht.
Friseilg, frifiadrad fogrâd,
cenmeirg friciallrad comlán,
conafein húathmair cenlén,
fortúathaib mac n-Israhél. IMsliab Carmeill docachleith
cengarbgreim friachomaithcib,
bamenic nodechrad dáil
imchethraib n-aidblib Nabáil.
Nabál iCarmill rochlos
gabál gremma icomaithcheos,
balcbethraid osbetha blá,
aittrebthaid indithrubá.
Abigail, glan agreimm,
ben Nabáil slébi Carmeill,
set suthach, slicht nádchelar,
banscal cruthach coemtrebar.
A almai aidbli cenmeirb
imCharmill docachoenleirg,
míli dogabraib frigleith,
teoramili docháireib.
Dochúas oDauid coathech,
inbaid lommartha cairech,
coNabál frigabáil nglé,
diaglanáil imfeis n-aidche.
Araburba friaig thaig
isarchumga amenmannraid,
Nabál sin slebi Carmil
rofemid immoenbargin.
Coic muilt, dacét mbargen mbil,
dacét mías docharicib,
daphaitt fína, iarset sid,
ruc inben lee doDauíd.
Cethrib cétaib gilla cain
iarsétaib friimmargail,
conarmrath tánic 'nadáil
Dauid domarbad Nabáil.
Ferais inben fáilti fris,
friDauid cennach n-eisleis:
'cucut tucsam forset sain,
nifailmet darth'airmitein.'
'Manithorasta modáil,'
arDauid frimnái Nabáil,
'imbarach 'sinchamair chain
nobíad Nabál cenanmain.'
Nabal nemnech, gemlech, crín,
attib tadail dorofín:
'sindechmaid lá, líth cenchol,
bamarb Nabál aoenor.
IArsin tuc Dauid cendáil
Abigail mnai Nabail,
dosrimthos dó Dia donim,
con-innmos, con-innilib.
Inrí robennach sechcách
Dauid frihellach n-ollgrád,
secht dé badichmaig cendíth
isdíthraib imbai Dauid.
Báe Dauid ré mór foleith. 106.
Sephi65, niptar seccle slóg,
atchuadatar doSaól,
'Dauid dichmaig, doig notcheil,
'narndíthruib, 'narnderriteib.'
Doluid Saul, nisuail sain,
lín aslúaig conaarmgail
frigním ngúr cumtaig catha,
combái ictúr indithruba.
Rosuidiged longphort leis,
bagním comnort ceneisleis,
rosainig cosrethaib sét
formaigib nacairechtrét.
Fofúair fiaddínib athuir
huaim itírib indithruib,
frignim cinti achuirp cachcruth
luid inti diaimthelgud.
Dauid cotriathaib darb'bai
bái in-iarthur nahuamai,
tréin iartimchul daire daill,
conaféin, conafairaind.
Roráidset fris, réim cendíth,
amuinter féin friDauíd,
'feib tharngert duit, rem cenbrath,
innossa rochomolnad.
'An-dorarngered ochéin
dorairbered fot'huagréir,
iscían inbúaidsi fosmacht,
isindúairsi doroacht.
'Mór intuicthiu oDía dil,
duitsiu, aDauid toebgil!
osdálaib tharaic triablait
fot'lámaib dodergnamait.
'Gaibther doclaideb ger glé
dot'reir, ameic Iessé!
naroa dál derbdrong immach
Saúl slan serblonn sirthech.'
Atraracht Dauid iarsin
ocusrochoisc amuintir,
badechrad fodétgail dúir
doletrad étaig Saúil.
Dodécaid fein, febdai glonn,
Dauid delb dreim dodrong,
cor'letair, gním ndetlach dúr,
inn-étach bai imSaul.
Cia dochuaid Saúl immach
asinduaim isinteglach, rogaba friglamma gné
nimbai samái laSephé.
Sephi, niptar seccli slóg. 107.
Dolluid Dauid dána dúr
aidchi sáma coSaúl,
coruc agái cumnech cóir,
lacúach ndruimnech ndergóir.
Ingái robae itóeb achind,
maroen frichúach coemgrinn,
ruc Dauid, bagéire gúr,
indédesin oSaúl.
Manbad omain Dé donim
glé fricachcomul cóemdil,
frisretha sell nagreiss gúir
noberad leis cenn Saúil.
Dorigni troich ndorchaid dé
cotorchair icath Giluáe,
nimbái suidi saigthi síd
ondaidchi doluid Dauid.
Doluid Dauid dána dúr. 108.
Cein bae Dauid dichmaig, dil
isdithruib 'coaimditin,
bacomaithech, glére glé,
Nabail slebi Carmelle.
Corothafind Saúl ass,
latochim abag mbladbras;
luid friadintrén66, narbodis,
itir nGed coriacht Achis.
Dorat Achis, glérib crech,
inchathir dianidainm Siclech,
conatír, tolaib dliged,
doDauid friaprímhined.
O roaittreib Dauid dian
iSiclig conamormiad,
isé aainm oshain illé,
Siclech án nan-Iudaidé.
Fecht dochoid Dauid cengreis
dothecht slógaid laAcheis,
daraéissi tanic crech,
cor'ort, coroloisc Siclech.
Nir'leicsetar leo nacein
Dauid sluag naFilestein,
artessed Dauid nachdis
fofuacru uadib d'Achis.
'Arnáronfuapair cosneid
mac Iesse meic Obéid,
niraga linn Dauid trén
dochath frisluag n-Israhél.'
Nirelic Dia Dauid dil
dothuilled intslúagaid sin,
ór ishe sin, srethaib slóg,
fecht diaromarbad Saól.
Tan dochúaid Dauid iarsain
coAchis conasluagaib,
fúair adún ndonn iarnacrod,
Siclech, lomm iarnaloscod.
Centech, centegdáis, delm nglé,
ceninnmas, ceninnile,
cenduine mbeo fonim nél
n'innisfed dóib nachn-oenscél.
Cenmná, cenmaccu, mét ngal,
cenór, cenargat n-allmar,
censosid fritoirsi atraig,
tarmairt Dauid ahaidid.
Luid Dauid indiaid intslóig
coroacht cosruth Pessóir,
cofuair fer d'aes indfechta
iarfemiud ahimthechta.
Dó dobreth biad cenbrath
laDuid diacomnertad,
ruc eolas uair narboscíth
dochum intsluaig rianDauid.
IArsin dochuaid Dauid ass
cotrib cétaib, gnim n-amnas,
fogeib dacét cóir cachta
fós iarfemiud imthechta.
Mebaid forru, bafúam fír,
forsintslúag mór rianDauid,
cofárgsat centuili ndala
huili cruid angabála.
Gabais insluag raind indfaidb,
gluair iarnangalais glégairb,
cenní dondini bai ifus
hisuidib firi hiforus.
Nirelic Dauid, dalb tenn,
acht rainn nafadb cocoitchenn,
doib icein congrad cengreis,
cobráth combad beim forais.
O dochuaid coAchis n-án
fofuair mathius commorgrád,
congail glé cech cluid rogníd
doreir Dé céin boe Dauid.
Cein bói Dauid dichmaig, dil. 109.
Saul sírach slaide sluaig
basnímach iarn-éc Samúail,
cosaibe fogaili gné,
cennoibi, cenfáithsine. Mac Cis Cenlíthaib folén
forcríchaib mac n-Israhél,
rodlín snim sribgrinn, slicht nglé,
ohingrim meic Iesse.
Bái mac Ciss icocud chían
friDauid conamórmíad,
cotorachtatar otír
sluaig fer fortrén Philistín.
Dor'inól fribualad mbal
sluagad n-Israhél n-armglan,
aracenn, cengailib gne,
forcláraib cainib Giluae.
Indadaig riasincath ngúr
robai snim mór forSaúl,
arnaconfitir triarath
cia fors'maidfid inmórchad.
Dodeochaid Samúel iarsin
coSaúl inn-aidchisin,
con-erbairt fris, rád cenbrath:
'notmairfider immárach;
'Ocus dotrimeicc, mod cert,
hit'chinaid, it'tairimthecht,
ocus ár trog, díglach, trén,
forslóg n-írach n-Israhel;
'Ocus roscarad frit'scél
ardflaithius macc n-Israhél:
t'imthacht friafégad cofír
doridnacht Dia doDauid.'
Inri scaras gói frifír,
congaib clói, glanas anfír,
dorat adigla, deilm n-og,
ruc breith primda forSaol.
Intrath rothaitne ingrian glan
oscechrían imdreich talman,
feib bagnáth dóib dul dochath
rogab cách achatheirred.
Gnísit cath ciana, cét nglonn,
snisit frifíana ferdrong,
icath Giluae conaslog
romarbad iarsin Saól.
Saul sírach slaide sluaig. 110.
Batar ocSaul mac Ciss
morféssiur doclaind dílis,
cethrimeic, monor n-ada,
triingena imglana.
Melchisau, basluagach slán,
Iessu, Ispas, Ionadán,
Brígente, Merob medrach,
ocus Michol mormenmnach.
Achinoym amáthair mass,
ingen amra Athemas,
ocus Saúl, srethaib gal,
nibochlethaib robatar.
Saul sírach slaide slúaig67. 111.
Sil Saul snímaich frisrén
forclainn n-íraig n-Israhél,
nirosliuna hed diacur
acht madtreb Iuda ahoenur.
Dorat Abner triagail ngúir
rígi d'Ispas mac Saúil,
fordeichtreib tarraid areir
isfortreib Beniemein.
IArndechraib dóib díni dé
debthaig immonn-ardríge,
centlí tarba, foraig thaig,
niptaramra oentadaig.
Fosralaig cenrige rúad
or'sáraig Saul Samúal,
immanduinib duinnig dúir
niptarsúinig síl Saúil.
Síl Saul snímaig frisrén. 112.
Bae dígal deithbir doráith
dirain fordeichtreib dimbláith,
lataidbsin fainni forúin
in-aimsir clainni Saúil.
Rodoselaig cechsluag saer
rodosdedaig fodubraen,
garbthenn dosrimmart cuairt cacht,
dosnarmchell cech n-ecomnart.
Rodastroeth cech n-olc arhuair
rosglaed cechlocht cenlonnbuaid,
dosr'imgair arsechcói cath
indinbaid robái indígal.
Bae dígal deithbir doráith. 113.
Rogab Dauid, tola nglé,
rígi n-ogda n-Iudaidé,
iarngormchath nangruad ngúr,
itorchair slúag imSaúl.
Roaittreb in-Ebrón án
rochaitreb Cebrón comlán,
fortreib Iudae, cengris nglé,
sé mis ocus secht mbliadné.
Fóidis Dauid, censíl mbróin,
techt coIspas mac Saóil,
cotuctha dó, saer sluinter,
Michol chaem achétmuinter. ISpas mac Sauil cenlén,
rogab ríge n-Israhél,
dafuc Michol, ciarb' olc leis,
oAlathis mac Lais.
Corucad doDauid húad,
'arbuide n-Iuda n-ollmúad,
armbeith iarmbes hitóebtaid
dogres innarfíróentaid.'
Bai cluichi garb, glinni glór68,
forochair linni Gabon69,
eterAbnér mac Néir nair
ocus Iob mac Sairb soeráil.
Cethror arfichit coglé
doBeniemin Is d'Iudae,
fochutrummu cenclói clu,
dorochair 'sincétchuinnscliu.
'Singleo thánaise iarnarím,
doócaib Beniemín,
dorochratar, traig fritraig,
trifichit artribchétaib.
Romebaid incath iarsin
forAbnér conasluagaib
Asser mac Sairb, srethaib scél,
conid ann romarb Abnér.
IOb badicerta crich,
toisech míltnechta Dauid,
macSairb, baglanger imgail,
romarb Abner 'nadígail.
Banna ocus Recab, réim rúin,
marbsat Ispas mac Saúil:
frisretha sell iarnadíth
rucsat achenn coDauid.
Céin báe Dauid forIuda trén
riaríge mac n-Israhél,
in-Ebron frignim n-aircc n-íd
bretha secht maic doDauid.
Ammon asinser, slicht n-óg,
Eleab, Abisolon,
Athenoias, frigart nglán,
Asfothías ocus Esrom.
Rí dorát recht n-Iuda n-oll,
doDauid deoda drechdonn,
srethaib slánaib slógaib sid
congrádaib rogab Dauid.
Rogab Dauid, tola nglé. 114.
Tinólsat dáil, derb cenlén,
sruithred slóig mac n-Israhél;
iartimnu Dé, din cech síd,
dodeochatar coDauid.
Doratsat rígi, réim nglé,
domac amra Iesse,
doDauid conamílib
fortúathaib, foriltírib.
Rogab Dauid rígi ran
cechacríchi cocomlán,
othá Dán, fritola Dé,
coclár broga Bersabé.
Arcruth cengaile imgaes,
arsáere, arairmitin,
nibái remi innachdú
ríg n-aile bádadamrú.
Lín amuirech, lín amál,
rím aruirech corográd,
lín aslúaig sláin frisár slait,
bamór indál tinolsat.
Tinólsat dáil, derb cenlén. 115.
Tricha bliadan, cenbaes bríg,
iarn-urd riagla, in-áes Dauid,
fortir, fortalam, treb tlácht,
coragab fír flathemnácht.
DoDauíd centressi tra
sluinnit seissi senchassa,
fricethrachait mbliadan mbalcc
roríaglad afollomnacht.
Cethricóraid, cóir andíth,
dorochratar laDauíd.
Benedab, Séb, Góla cain,
isinfer cosé méraib.
Cethrur nalúaided, laíded nglé,
laDauid mac n-Iesse,
Ethán delbda, tolaib rún,
Assaph, Eman, Ithidún.
Agitophel, sód cengreis,
is hIssau Arachiteis,
dede cosinairdib (sic) síd,
daprimchomairlid Dauíth.
Tan rogab airichas n-ard
Dauid daigermas derbgargg,
friág n-úathmar, uascech bla,
baslán dotuatach tricha.
Tricha bliadan, cenbaes bríg. 116.
Túargabad lais, líth cenlén,
primchathir mac n-Israhél,
forsleib Sioin, srethaib sell,
cor'fothaig Hierusalem.
Suidig forsléib, sossad slán,
Sion snéid, srethaib saergrád, rosmathig fritoir uasdinn
cathir coir fagabulrind.
Tricha mili, mod cenhír,
lotar d'ócaib laDuíd,
arcenn nahairce congrad
cotegdais Aminadáb.
Conaclasschétlaib glinnib,
conacruittib céolgrinnib,
con-organ cainiu clíaraib,
comáinib, comórmiadaib.
Bai indarc forcuclaigi gell
'coatabairt diHierusalem:
tarall lám Oxa inn-airc n-óig:
bamarb Oxa fochétóir.
Úair dosfuargaib, rígda ell,
coslúagaib Hierusalem,
arcc Dé thargcai oscach traig
tucad lais donprimchathraig.
Riasinn-airc noib, noithi mail,
lingged arfailti ndermáir,
Dauid frialuth, línib smacht,
amal druth icfurséoracht.
Badegrach rodéc immach
Míchol menmnach, meruallach
forsinríg, reim cendochta,
baréil di ahimnochta.
Rochúrsaig inrig fomeirg
corondúsaig fomorfeirg,
cotarat Dauid, delm n-om,
amallachtain arMíchol.
Incathir centomaidm tenn,
dían' comainm Hierusalem,
cain cumtach, clú cotagab,
oscachdu dofúargabad.
Túargabad lais, líth cenlén
117.
Dauid cotrethnaib tor trell
forsrethbruig Hierusalem,
róriagla fodelba tlacht
tribliadna derba trichat.
Rosrethaig tolgdail triath tenn
iartorgbail Hierusalem,
oscechdándíne drong trén,
il-lánrige n-Israhél.
Mespossad friattach n-án
mac baccach bae icIonadán,
dafuc Dauid osdrongaib
sechcách innabithcommaid.
Ammon mac Dauid, delm n-án
dorat forran forTamár;
eter fer ismnái bacol,
isde báe amudugod.
Abisalon, ni frisid,
romarb Ammón mac nDuíd,
combái cendíamra fogreis
teorabliadna forlongais.
Muinter Dauid, frisíd slóg,
fecht lotar coríg n-Ammón,
impu rogerrtha atuinchi
is roberrtha alethulchi.
Nisrelic Dauid, delm n-óg,
dían-imcasin donmórslóg;
frian-athnugud, friatogo
robátar inhEricho.
Tuc Dauid Annon mac Náis
ríg n-Ammón indig tiugbáis,
cotuc amind diachind chóir
irabi tallann dergóir.
Roart Dauid, glérib crech,
tír n-Ammoin forcechn-óenleth,
rodamnad cosáthib slóg
Ramath, cathir nan-Ammón.
Teora bliadna, bochta bríg,
bói gorta in-aimsir Dauid,
cotarmartad huili ambás
icinaid Ammonitas.
Saúl robris cotach ngér
Ammonita isIsrahél,
dosrat fochrúach cachta,
romarb slúag Ammonita.
Aingel Dé tharic cech síd,
radid coglé friDuíd:
arnaraib dígal forslóig,
adíbad forsis Saóil.
Doratta darcenn intsloig
morféssiur clainne Saóil,
dosr'idnacht Dauid datta
ilámaib Ammoníta.
LahAmoníta coataig
archomailliud inchotaig,
doréir Dé, sochlai senchai,
rochrochdai in-oentelchai.
Sedba, Sobab, Nathan nár,
Salemon ocus Ibár,
Elessia lanmas cechdía,
Iafeig ocus Iabía.
Elizammama, aurdaig rád,
Elida, Elezeliáb,
clanna Dauid, sretha snó sell,
bretha dó inHierusalem. Rí con-ammodair bith mbán,
rí con-allodaib ollmár,
rí coláinib lúathaib líth,
ostúathaib tuárgaib Dauid.
Dauid cotrethnaib tor trell. 118.
Tinolsat deimni teclai
slúagai sergi Sirecdai,
cotolcaib nator talc, trén,
doorgain mac n-Israhel.
Dodíbad tuath itraiti,
dochrínad uad Affraice,
cotindrud natriath, torm tenn,
dohindriud Hierusalem.
Forrogellsat iarfír fecht
noragtais itír n-Egept,
cobrath natargtais díatig
cor'airgtis Alaxandir.
Focart dóib Dauid derb drúad,
fosropart inserb slegrúad,
combátar lanaib lerggaib
donasrábaib srebdergaib.
Ort dib Dauid, delbda drech,
deichmíli derbdai traigthech,
ocht cét córad carpat cruaid
cethorcha míli marcsluaig.
Inrí doruásat cechríg,
rí cenguásacht, cendimbríg,
ríanDauid trén derbdai raind
dosrat hirén romadmaim.
Slúag naSerda, sretha drong,
frifúam febda faebarglonn,
lethnaib, lúathaib, lúardaib lac,
trethnaib túathaib tinólsat.
Tinólsat deimni teclae. 119.
Rothráeth natúatha díana,
dosrat fogláed comríada:
trialonnbruth nambríg mbassa
rol-lin tondgur diummusa.
Dorairchel ilar tiri
cuaird gairbthenn fochoemríge,
Dauid, ciarbo deoda doss,
dorigni mor d'immarbos.
Dia roráined lais lín slog
bái focumachtu clannmór,
diatuc inmnái dorímid,
diaromarb atrénmílid.
Dáinib, dínib, tolaib dind,
máinib, milib ammórmind,
glé roscacht triagráin, triacath,
dosrat fotráig diatroethad.
Rotráeth natúatha díana.
ÓR'fáided Íob, bátrúag scél,
d'arim sluag mac n-Israhél,
otha Dán, frithola Dé,
coclár broga Bersabe,
Nóimis lána, lathar tricc,
isoenlá tesbaid difichit,
fririad robalcc natriath tenn
cotoracht Hirusalem.
Dorigni Iob dondríg ráin
inslóg dorim 'narígdáil,
cóir adfét deserc Dé dil
trichet dec dóib dimilib.
Ocht cét mili foroen recht
díni nan-óentreb ndéac,
treb Iuda arfír, adfet scél,
cóic cét míli fer fortrén.
IArcach n-áraim díb aruair,
coslánaib sid frisrethbúaid,
róráid innia, núall cenlén,
torraim Día slúag n-Israhél.
'Menisbennachad Iob án,'
arint-angel óg imnár,
'ferg Dé rofig forfartur
eterríg ocus phopul.'
IOb baóg imgním cert,
dondrig, dontslóg basainserc,
othír dothír fribrig mbreth,
ondríg díarím rofáided.
Ór'fáided Íób, bátrúag scél. 121.
Fergach fris Fíadu, féidm n-úag,
aran-árim namórslúag,
uair narbo leis asnach cruth
ambíathad nach an-étiud.
Bai ferg aili laDía ndil,
lathigerna donóebnim,
diar'ort amílid, mét gal,
tuc amnái iarnamarbad.
Roraid Spirut Dé friGád
aithesc glé, crichid, comlán:
'ráid friDauid, nigó gaib,
roga dó artribbrethaib.
'Secht mblíadna dó bochta búan,
ocus gorta conaimlúad,
no trimis agair riacreich,
no gris galair trib latheib.' Roraid Gád fri Dauid tan,
ciarbochrád riamenmanrad:
'toticfa dígal nochath
triath'imrádud ndiummasach.'
Corogaid Duid iarsein
asoerad foranáimteib,
dígal basmaith lais fodein
tabrad forru diaógréir.
Dauid babibdu rechta
fricachtimnu tarmthechta,
d'fis trialla deochair dochath,
Fíadu fris feochair, fergach.
Ferggach fris Fíadu, feidm n-úag. 122.
Rosnort int-angel cosnéid
triachinaid diumsa Duíd,
sechtmoga míli, mor scél,
dodíni mac n-Israhél.
Dorigni Dauid fogail
athirgi fothromdéraib,
cocétlodaib salm slechta,
in-étgodaib cilecda.
Ri rodet dilgud derb, dein,
doDauid diamórchintaib,
dodeccraib agním clithi
iarnahettlaib athirgi.
Dodeochaid Gad glanbda gle,
comac n-amra n-Iesse,
con-erbairt fris, fath cenchlith,
'dena tegdais donChomdid.
'Túargaib altóir doDia dil,
buidnib balcthoir donChomdid,
in-aria, cenlunni lí,
Ornaunndi Iabussi.'
Dorinnscan Dauid insein
doruirig nimi nóebgil,
nicheil frignim nglérda nglan
tempul sain ségda Solman.
Mor míli iarset roslas,
mor cét, mór ndíni ndronmas,
mor slúag rosmacht frisnúad sel,
nitrúag rosnort int-angel.
Rosnort int-angel cosnéid. 123.
Dorodiúsaig Día amac
'naagid frifrituttacht,
mór d'ulc triabrathaib rogní
diaathair combad athri.
Dor'inól slúag sleoda sneid,
in-agaid ndeoda nDauid,
triabladblat feib rofirad
cotarmart aathrígad.
Túargaib cosluagaib cosreith
combuadaib, combrithemnib72,
nir'fírda dó dul donchath
iartecht corígna aathar.
Abisolón, srethaib slúag,
rothinól cath claidebruad,
d'innarba Dauid cotrén
nabeth forcrich n-Israhél.
Glérdin rofersat incath
trenfir Dauid comorrath:
riacruadgail nacórad crón
rotheich slog Abisolón.
Uarromebaid incath cerb
for Abisolón slegdergg,
among buidi, mín adath,
rogiul dogéscu darach.
IOb trénfer derbtha treith
toisech míltnechta Dauid,
donchath chródonn rogab greimm
atacomong dooenbeim.
O shunn romarbad amac
dor'arbrad fothochomracht,
cotarmairt éc, bascél tróg,
dochumaid Abisolón.
Asbert Iob, bascél treith,
fiadintslóg mór, friDuid:
'ragab bás baide fobrón
dochaine Abisolón.'
IArum rogab aríge
Dauid con-ilur míle,
uair dorochair leis icath
Abisolón slógbuadach.
Dilliud for Duid dána
con-immud cechdrochdála,
Abisolón díandiumsaig
ríanarian dorodiúsaig.
Dorodiúsaig Día amac.
124.
Diatánic Dauid andess
darIordanan, nirb'imchres,
tárnactar 'nadáil cenlén
slóig Iuda, slóig Israhél.
Rofer slóg Iuda coslán
fáilti friDauid ndermár,
bafálti fóil, nirbothrén,
failti sloig mac n-Israhél.
Rofer Sephi, gléssib glór,
forséssib Abisolón,
rotriall cath aili fogreim
mac Bachaire osléib Effraim.
Sephi mac Bachairi braiss,
doclainn Israhél admaiss,
rothinól slóg, nirb'frisid,
dochomhéirge friDuid.
Romebaid fair, nifuair dín,
rian-Iób comuintir Duid,
corocht incathraig, cét mbla,
Abella Pedamacha.
Corongiuil Iob ilar cath,
nirbochiuin cóir conarmrad,
condessid mardlúm dardreich
immondún docachóenleith.
Bae banscal écnaid is'dún
iarfrecraib imcechglanrún,
d'acallaim Iób bái 'sinchath
doluid formúr nacathrach.
Gorelic gairm, ba gním n-óg,
formac Sairb, nirbuerthróg,
donmúr fiadintslog immaig
condernai Iob d'acallaim.
'A Iob it'foimsid frisíd,
achoimsid forslóg nDuíd,
nahimbeir luinni colén
formuimmi mac n-Israhél.
'Senfoccul buada, buan scél,
latuatha mac n-Israhel,
docachcheist chialchaid rotchná
iarfaig inPedamachá.'
Roraid Iob ilar dáil,
fiadintslog frisinmbanscáil:
'teilgc cenn meic Bachairi 'mach,
nigébthar ell nacathrach.'
Roradi inben iarsein
comblathi, cenimresain:
'ferr oenfer dontslog dodul
indá inmor domudugud.'
Dorigned sain arIob
mac Sairb frisretha soerslóg,
cenn meic Bachairi immach
rolad darmúr nacathrach.
Dorumalt Dauid cenchess
ahorddan, ahairechass,
cofargaib friSolam slán
iarsin inflaithius forlán.
Samma mac Geraid condith
iarndebaid dó friDuid,
roslecht doDauid cotrait
darIordanan diatánic.
Diatánic Dauid aness. 125.
Rogab Solam, srethaib slúag,
rígi n-Israhél n-adrúad,
rí samlaid nifrith sunn sel,
eter talmain isnóebnem.
Con-écnu óg, cocruth glan,
targcai cechslóg séis Solman:
balór forggal oscachmaig
arorddan, arairmitein.
Écna Solman, srethaib slóg,
osbith bladmar mardergór,
macsamla Solman, síth nglan,
nifrith dorigaib talman.
Dáarrig dec, digrais gair,
héd robátar icSolmain,
cach forachuaird, demin scél,
fordáthuaith dec Israhél.
Frithalim tigi indrig
sloig sir Solman meic Dauid,
fritinol bíd ocus chiis
cachdíb icind cachoenmíss.
Fess cech n-aidchi, cenchess cain,
tairbi tigi Solamain,
cenlubai lergg, leri líi,
censelgc slebi nahuisci.
Tricha miach cruithnecht osblái,
trifichit miach n-eornáe,
deichndaim fichet bó, nibréc,
ocus cet molt, ba morthrét.
Arécnu, arordun oll,
frifrecru forgal fírdrong,
amru brígaib, brosnaib gal,
osrígaib rogab Solam.
Rogab Solam, srethaib slúag. 126.
IS leis rothurcbad olár
incumtach crichid comlán,
oscach clothmaig, cocruth glan,
tempul sruith sochraid Solman.
Fácbaid Dauid, déde ndein,
diamarbad icSolamain:
Iob trén dlomad cath
ocusSambe mac Gerad.
Solam basúi saigtis máil
frifoglaim écnai imláin,
'coadrad, nidal cenbríg,
rohuc hed docach ardríg.
Mac Dauid fritarba trén,
ríi macc n-amra n-Israhél,
cengói, cengeiss, cumtaig rath,
Solam isleis roturcbad.
ISleiss rothurcbad olár. 127.
Oadrad indidail áin
dorat Día digail ndermáir,
forclainn Solman, sruth nasreith,
coroscartha frideichthreib.
Síl Solman forróed, réim nglé,
rodastróeth rí rindnime,
cenforgal, cenmiad mathius,
cenordan, cenárdflathius.
Mac Solman Robuam rofich
fordethreib conadligthib,
ocus hIrobuam roclos
fordeichtreib rogab flatheos.
Solam básui saigtís druing
frifoglaimm n-ecnai n-eruill,
roscar fribúaid isfriblaid,
ohuair adartha indidail.
Oadrad indidail áin. 128.
Rí dorat dígail, deilm n-úag,
forsinríg réil hIrobuam,
diancursaig infáith foleith,
diambái icadrad indídail.
Domarbad indfátha áin
luid hIrobuam conagráin,
seccais alám, lathar ngrinn,
immonclaideb ngarb ngérthinn.
Diatormailt infáith inmbíad
dartimna nDé, baanríad,
rí rofaed leo lán dogail,
iarsain cucai diaargain.
Ruri betha, bríg nadbréc,
rorude imgretha glangéc,
rochacht cachrí fogréin glain,
inrí dorat indígail.
Rí dorat dígail, deilm n-úag. 129.
IArn-écaib hIrobuam ráin
dodeichtreib, deithbir golgair,
in-Israhél, foglór gal,
robái mór n-arracht n-ídal.
Bái mór n-ergal ndegrach ndian,
bái mór doulc, doanríad,
eter déthreib, tolaib treb,
ocus deichtreib nan-imned.
Bái dóib fritindriud mór cath
dian-indriud isdiatróethad,
cechsluaig 'mosech, foraig thaig,
dogeintib isd'echtrannaib.
Bái, badeithbir, toirsi thrúag
fordeichtreib conamórslúag,
slúag nuall nan-idal cechthreib
imhIrobuam iarn-écaib.
IArn-écaib hIrobuam ráin. 130.
Rogab rígi, réim n-achtach,
Achab úallach imthaltach,
croda, conglandath, congail,
friandamnad, friatimmarcain.
Fritimarcain cáich forecht
iarfinnaltaib fath firchert,
friadrad De, tolaib gál,
frimandrad n-angbaid n-ídál,
Frihinnarba n-echtrann n-úag,
línib aclechtchlann comlúad,
frigním nglé nglériu cechcruth,
friréir nDé dohorddugud.
In-amsir Hele cenchol,
conglere, cenimforddol,
fordeichtreib conagrad glé,
Achab án rogab rígé.
Rogab rígi, réim n-achtach. 131.
Rí dor'úargaib Héle fáith,
glére crúanmaith cechcomráid,
lestar lán, cenáeb n-engaig,
inSpírta saér sechtdelbaig.
Teorabliadna, buan inscél,
bái tart fortúaith n-Israhél,
nirelic deochair Día dil
broen fleochaid doib donoebnim.
Ann dognid Héle amra
infirt n-aurdaircc n-adamra,
oenmac nafedba fofeib
dothathbeogud ahécaib.
Ort incóecait, bagnim glan,
dosacarddaib nan-ídal,
roloisc tene diblinaib
infeoil fíadnahardrigaib.
Diabreithir baferr cechndáil
Héle condene noebnáir,
roloisc tene trom, tuaimnech
cét fer fortren, foruaibrech.
Rohoirdnestar, araseircc,
Héle, Helesius airdeircc,
frignim cumtaig cóir cechgráid73,
combahé doib báprimfáith. Dorurgabsat Hele fáith
slúaig aingel nimi noebnáir,
fornem noebda niab nemed,
icarput dian dergthened.
Tuistid talman, tolaib drong,
bladmar frifuismiud ferdrong:
isamru brígaib congaib
Rí osrígaib doruargaib.
Rí doruargaib Héle faith. 132.
Ri RUC Héle oscech rót
in-óenbaili coHenóc,
he dorat rath, ruithnib rían,
emnaide forHelessiam.
Diar'luid Helessium cenlén
fectas dosruth Iordanén,
luid insruth forcúl, ceim cían,
laforngaire Helessiam.
Diambennach, mod ngémlech ngle,
insruth nemnech nemide,
oshain cobráth, nibág brass,
conidhe insruth slán somblass.
Dialuid set sáer, slan cenbrath,
Helesius lan donoebrath,
fobas martra rodasmacht
inmacrad romallachsat.
Díarodail Día codían
derb labréthir Helesiam,
bagním tuicsi dontuaith dein,
sruaim uisci dothalmannaib.
Ri frisindalat intsluaig,
rii congradgart, conglanbuáid,
ri tarcai cechfein, fuaim nglé,
morí reil rofuc Hele.
Rí ruc Hele oscechrót. 133.
Diambennach Helesius lor
mellach fricobair coemslog,
bec d'olai glannai bái is'treib
connárothallai il-lestraib.
Oenmac mná, batoirm truagi,
bamarb dobidc oenúaire,
atraracht abrath, beirt pían,
óshunn tanic Helesíam.
Dorigni firt n-amra n-uag
Helesius fiad inmorsluag,
claimi Nemain doreir De
luid agledail forGesse.
Bafinbert Helessi lain
ocimthecht iartír Dathain,
frinuall n-angel cenmailli
bainsluag dolándailli.
Incorp roláad, luad nglé,
forlige lór Helessé,
atraracht cencheo, gním cóir,
amal bidbeo fochetóir.
O shunn cái Helessius arcel
eternoebu fornoebnem,
bafergach friu Dia donim
artharmthecht daratimnaib.
Fedb rogáid cofobaid fial
acobair forHelessiam,
indola glé, gleoir corath,
isdodeóin Dé rosbennach.
Diambennach Helessius lór. 134.
Rí doraraic doib mór slúag
fogradgreit echtrann nadrúad,
forro congríbgail cherta
dodígail atarmthechta.
Ri rodatriall, tolaib drong76,
fairne fían fortren, fortromm,
lín armach, censíl n-etla,
dodamnad am-morphectha.
Rí dosrat fogailib gail,
fodairib, fothromdiglaib,
fosolaig cengrad, cengloir,
brónaig imbrait Babiloin.
Secht míli trénfer fritóir
ructha imbrait mBabilóin,
ocusmíli, mét cachta,
doaes cachahintliuchta.
Deichmíli fer ferdais nual
ised rombai 'sinmórslúag,
cenmná, cenmacu folli,
cenaes ndán, ceniunachi.
Rí tarccacht bith mbladmar mbras
rosmacht cechn-adbar n-amnas,
rí congaib iarsiraib seircc77,
rí corigaib doraraic.
Rí doraraic doib mór sluag. 135.
Ri tarlaic inlíc ochéin
hicenn nadeilbi dontsleib,
isint-herdornn óg cenrig
icscribunn coir caindligid.
Rii roscar inríg roclos
friarigi, friaardflatheos,
combái secht mbliadna foleith
amal nacethra iccomgleith.
Ri roheirn dál domuin troig
corala ár inmórsloig,
diatuc leo cenmerbe ammaig,
cenn deOlferne 'sincathraig.
Rí rofaed inn-angel n-uag,
bagnim ndangen frihimluad,
feib imroraid, rigda scél,
dochobair mac n-Israhél.
Dia rohort frisaerbuáid sain,
frióenhuair donanaimteib,
noifichit mili, met cath,
ocus coeca arcet corad.
Rí roreraig, rigda triall,
iarn-edaib doEzechiam:
cóic bliadna déc, dochtaid dul,
doforcraid forasaegul.
Ri ruc ingrein cuires cách
diaréim ruithess corognath,
fri deich n-úara foracul,
fogne búada buan brígrun.
Andorigni morí raith
arsíl n-Adaim dobithmaith,
osbith builid, bág centreis,
islia tuirim Is aisnéis.
Formorgrain Med ocus Pers
Greic ocusRomain rigthess (sic),
forbriga betha comblait,
foraríga rí tharlaic.
Rí tharlaic inlic ochein. 136.
Ri roeirn doib dál triarath,
cidhed aman bahingnad,
dosíl Adaim, gradaib cruth,
cosmailius cosainigud.
Doalmaib airbrib fonéim,
doénaib aidblib aéir,
dobíastaib bit cenblaid,
dohiascaib snait isrothaib.
Dodechraib gotha nan-én
ocus acrotha comthrén
doberlaib cechmil bladmair,
dian-ergnaib, dian-iladbaib.
Glé nihinunn seis nasmacht,
gne, nahintliucht, na admat,
naberla, naciall, nacruth,
nahergna no horddogud.
Rí rodasgni, gnim glanna,
ildelba nan-anmanna,
ri congrad cenchredim cain,
morí ran roheirn dooib.
Ri roeirn doib dál triarath. 137.
Ri thuc doib ilar luba
triathalmain ahimthuga,
forberat uili immalle,
ciatecsamla itcosmaile.
Sain ní diafognai cechluib
dosrósat Dia diadegthoil,
sasait, sergait, línait blait,
ícait, bethaigait, marbait.
Ri rosfaillsig foriagail
friataidbsin cechoenblíadain,
folígdath frididnad suth,
fricrínad, frihurugud.
Brechtrad cechdatha foli
clechtmaith dosrigni int-ardri,
dath amlaid fricetlud nglan
nibái foretgud Solman.
Adamra indrig naruam rath,
nimtha luad aran-ilar,
atlíu luibni fidbad fann
noruibni rinndglan retglann.
Rí dosrergaib osbith balcc
friserggad, friinforbart,
nignath imbruc oscechtreib,
rí congrad dofuc dooib.
Rí tuc doib ilar luba. 138.
Ri rosáer Abel centair
dogradmiad domuin dermair,
daroega, frisuilge seirc,
triahuimle, triaglanedpairt.
Rí rosaer fritormach triath
Noe nóebglan mac Lamiach,
ocus Abram fiadcachdrung
dearmgrad Caldeorum.
Ri rosáer Loth, lathar ndil,
dintslog, isadahingin,
diatargbad inplág badbda,
diatardad sár Sodomda.
Ri rosáer Isaac ochéin
dondidpairt isindardsléib,
diatuc int-aingel inmolt
diambai fonchlaidiub glénocht.
Ri rosáer Iacob doaitt
doláim Isau meicc Isaic,
diandechaid fothuaith combuaid
dothig Labain meic Bathuail.
Rí rosáer fritreba tóir
Ioséph ossar clainne Iacóib,
dianfarslaic Dia trialáthar
dolámaib aderbráthar.
Ri rosáer Ioseph, fo fecht,
asincharchair in-Egept,
combahairri oscechclainn
orofúaslaic fís Forainn.
Ri rosáer Moisi, met rath,
dosruth Níl cenabádad,
díar'erail Día, derbod raind,
forTermod ingin Forainn.
Ri rosáer Moise, mor scél,
ocus popul n-Israhél,
doMuir Romuir, rigda smacht,
isdodiglaib nan-Egept79.
Ri rosáer, segda atóir,
dogin Balaim meic Beóir,
dialuid clann Israhél áin
doaittreib tíre Cannáin.
Ri rosáer, saerda inscel,
sluag noebda mac n-Israhél,
diarosfuc, ruamna cenlén,
darsruth n-uarda n-Iordanen.
Ri rosáer Iessu mac Nún
diambai ictogail naprimdún,
conasluag dichra, dána,
dochathaib naCannana.
Ri ran rodasáer secho
Raab diráenaib hEricho,
diarlegsat, duiri athbach,
secht muir innaprimchatrach.
Ri rosáer Oeth ócda
dochlaidiub naCiclopda,
ocus Geodeon, gním ndana,
doburba nambarbarda.
Ri rosáer Samson cenhír
dolámaib naFilistín,
diar'bris díarig roimsi rath
primdoirsi namorcatrach.
Ri rosáer Susannam slain
diatucad isinmordáil,
donguforgull roches cath,
dian-erracht cach diaclochad.
Ri rosáer Hele fáith
ocusEnoc án imthláith.
fogriandaib caidib cengeis
indiamraib blathib Parduis.
Ri rosáer Dauid alchur
diambai aoenur is'dithrub,
diatuc incairig coglan
agailig indleoman.
Ri rosáer Dauid dána
dochathaib nacombága,
diatuc cenn Gólai, gním ngúr,
combae forbélaib Saúl.
Ri rosáer Ezechiam slan
ciarb'focus adédendal,
diarohícad cosolmai
dongalur, dondinnlobrai.
Ri rosáer Daniel, deilm nglan,
acuthi naleoman,
ocusNeman, rosóe lí,
asindindlobrai grandí.
Ri rosáer Michiam, mod mblaith,
dodiumus uaibrech Achaib,
ocus Ionas fiadcachclainn,
díatanic abrú bledmaill.
Ri rosáer, baleor dobuaid,
naNinuiandai frioenhuair,
dia rostarmchell, mor inmairg,
tob tened dicachoenaird.
Ri rosáer Toba, derb de,
diambai itroga nadaille,
isnatrimeic cosindrath
rodasaer is'tsurnn tened.
Ri rosáer Petur cechcruth
bahecgal rianabádud,
dial-luid coCrist, cengói ngle,
diambái fordói nafairge.
Ri rosáer Petar centair,
bahettal in-aurgabail,
dianforslaic angel Dé dil
acosraib, acumrigib.
Rí rosáer Eoin bai tan
trianagnim ngleóir ngléglan,
digae gona indnemi glais
ocus dindolai amnais.
Rí slógdil rosaer cenlen
Maire mórdil Magdalen,
cenathelluch, deoda tlus,
d'atherruch in-immarbus.
Rí saer Teclai ndíascaig ndil
onabíastaib béldergaib,
isint-anfabrocht forruth
bahadbalbocht dindfuatluch.
Ri rosáer Pol, bláith aniab,
ocus noeb naslóg Siliem,
batar fochircolggaib cath
icrinchumgaib nacatrach.
Romsaera Dia trebar trén
arDemun conadubnél, feib rodasaer, slicht roscar,
cechnoeb remitrubarmar.
Rí cengáeli caine imrúin,
ri conáibe oscechnoebdúil,
fogni cachminn, mocachmiad,
ri narind rosáer Abial.
Rí rosáer Abial centáir. 139.
Rí Roróen romaib cenmeth
cech ndoraid forcechoenleth,
uair bátar mogaid, mod nglan,
dorig nimi ocustalman.
Ri dorat fothraig cechtúaith
congail, congrain, conglanbúaid,
conidhé aconn, acenn,
acathir Hierusalem.
Rí dorat sobarthain sláin
forciniud n-amra n-Abráim,
mor ríg, mor faithi, mór mban,
génair oAbram armglan.
Ri oscechrinn, ruathar ndil,
tuarcgab cachdind diadulib,
rosuidig frisid cechsreith
rí cendíth docachóenleith.
Nicheil cachsúi segda slán,
manidcloe ergna n-imlán,
fogníat geill cechcoim n-inceil
donRíg réil roróen remib.
Rí roróen romaib cenmeth. 140.
Ri dosnúargaib óscech iath
Isaac, Iacób, Iosiaph,
Moisi ocusIessu fófríth,
Samuel deoda ocus Dauid.
Rí rochar Heli cechdia,
Helesium isIsaia,
Heremiam frifeba fiss,
Etzechel isDanielis.
Hestra, Osse, Ohel án,
ocus Abdias imlán,
isMichiae, bafó fia,
Ambacuc Is Fuffoniae.
Agiae, Zachariae cencheist,
athair Iohain uasail Babtaist,
Misaelis fiadcechdrung
ocus Machabeorum.
Rí d'anglib glanaib géraib,
ri d'arbrib fonemnélaib,
ri corígaib, rigda ail,
mó rigaib, rí dosfuargaib.
Ri dosnúargaib óscachiath. 141.
Ri Rosaer Sarra combúaid,
Rabecca ingin mBathuail,
nadíphiair, mor am-míad,
Lia lór ocusRachíal.
Ri dosfuargaib oscechcrích
Ester, Conra isIudith,
mathri nafatha, mod mbláith,
ocus indAnna banfáith.
Ruiri richid, rí roscar
huili máthri nan-apstal,
nadíMaire, milib triath,
máthair Iohain Elizafiath.
Ri rodasaer oscechthreib
arcech n-olcc, arcech n-erbaid,
slúag nanoebuag immasech
lasluag namban n-athergech.
ArnDia delbda, tolaib drong,
arFlaith fial, febda, foroll,
arClí, nicloen oscechblai,
Ri naroen rosaer Sarrai.
Rí rosaer Sarrai combúaid. 142.
Macc Zachair sainsercc intslúaig
glainelcc cenmbathail mbithbuaid,
mac Elizafeth, sid nglé,
remthectaid ríg noemnimé.
IOhain Babtaist, blaith ingein,
baremthechtaid Crist coemdil,
rosluind doMaire mormiad
diambai imbroind Elizafiad,
Diatanic Maire, mor míad
dofis scel Elizafiad,
diaraid ria cenchaire cath
Maire máthair inChoimded.
Hua Iobe cenathis cinn
dorinnscan bathis mblaith bind,
gleoir indógraith óscechdáil
Iohain mórmaith mac Zacháir.
Mac Zacháir sainsercc intslúaig. 143.
Ri doRaiga, ruathar nglé,
indflesc dochlainn Iesse,
indóg findlem, glan agné,
Maire ingen Ebraidé.
Insa dosraiga ochéin
oaimsir athar Abéil,
baili buan cechberlai bind,
Maire úag ingen Iochim.
Rí thanic donim nerta
diaroet chorp ndóinachta,
mó cech mbríg ardeseirc ndil,
dothesargain sil Adaim.
Ri dorósat bith mbuidi,
conic traig ocus tuili,
robai nói mis, morda re,
imbrú naógda Ebraide.
Ri thanic icolla crí,
hé donrosat donephní,
donfuaslaic dochum nimi
triachoimpert nahingini.
Huaislium rígaib rígda gein,
rí rogenair imBetheil,
dorarngert cechfaith ochein
gigned iflaith Ochtauein.
Diatánic Gabriel donim,
mor inglanmiad dondIngin,
mor inbrig De rodasta
doreir indríg dosraiga.
Ri doraiga, ruathar nglé
144.
Ri Rogenair, ni bine,
domulluch nahIngine:
réil doraittni oscechrainn,
rian-Enair, in-ocht kallainn.
Ri diar-rochet, cain caingen,
class angel isarchaingel,
sid dodoenaib oscechbruig,
indocbail Dé uasnemdaib.
Rí roruithnig rétlaind ráin
riasnadruidib 'nachomdail,
diatucsatar leo lith lor
mirr ocus tuis isdergór.
Rí bái imBethil, buaid becht,
ruc reim techid in-Egept,
diambai inteduar oscechmaig,
diar'hort Heruad inmaccraid.
Rí tucad aness iartain
oshunn rohort indarggain,
cor'alt iarsain, bagnim gle,
inNazáreth Galaile.
Rí dessid, nitlaith atlí,
eterscribae isfarsaidi,
foraiarair, triamain triath,
diambai Maire ocusIosiab.
Rí roimchomairc, mor scel,
dosruithib mac n-Israhél,
rí dorat mor cesta ngle
forsuidib rechta Moise.
Rí romol Semeon bacoir,
diambái iconglanaltóir,
diatuargaib foradílaim,
ardruire nimi noebnáir.
Rí dorat forngaire trén
forsruth n-amra n-Iordanén,
conarogluais, clú cengeis,
inhed rombas 'conbatheis.
Rí tarrasair fiadintslog
moruiri fírmaith finnmór,
forsndessid inSpírut Noeb
laforggal Fiadat fírsaer.
Mac Dé, Dia deoda cechthan,
baoen, batréoda derbglan,
nihé inforuallach friagair,
ri robúadach rogénair.
Rí rogenair, ni bine. 145.
Ri Róaen, Rothroisc coglé,
cethrachait lá ocusaidche,
ardessmerecht docachsruith,
indiamraib dorchaib dithruib.
Ri tharlaic cuce, gné gaind,
nagorta foracholainn,
coroclóad Demun de
triasinn-aimsigud trede.
Ri doraiga teglach ndil
diachumtuch eter dóinib,
dosil Abráim, árim nglain,
dáfer dec doapstalaib.
Ri rochar Petar isPol,
Andreas uais isIacob,
Iohain, Pilípp, blaith angus,
Bartolom ocusTomus.
Rí rochar Madian maith, mór,
isinglanfial Iacob,
Simon isTatha centass,
Matha, Marc ocus Lucas.
Ri rochar dásessiur fer,
bahé atheglach toebgel,
ladeisciplu, noebda smacht,
ado soerda sechtmogat.
Ri arroet bathis fosmacht
cenathis ardeismeracht,
rofigle cengaile gne
inrí dorigne inn-óene.
Ri roáen, rothroisc coglé.
146.
Ri Robennach, mellach búaid,
na secht lestru usci úair, diamboe 'sinchoiblid gil glain,
dianderna infín inGalail.
Rí imRulaid, rígda fecht,
combuidin móir 'nachoemtecht,
diar'hiicc inclam, comul nglé,
bae fortoeb naconairé.
Rí ruthanic, tolaib drong,
incathraig Capharnaum,
diabrethir féin, feib rothúir,
roíccad mac inchetuir.
Rí conattail il-luing lóir,
in-ainbthine dein dermóir,
diar'choisc inngaeth corbothláith,
corabi inrianfeth robláith.
Ri rofaed drong ndotchaid, ndúb,
'sindorcraid cenimforddúl,
diar'hícc fer fothedmaib tra
dogrethaib dremnaib demna.
Rí rosas nacoicmili,
cenmotha slóg cechdine,
dochoicbargenaib, mod n-án,
ocus dondáoenbratan.
Rí robennach, ferr cechgein,
nadáiasc, nacoicbargein,
cotarfuaraid léo foleith
dáchliab déc diafuidlechaib.
Ni dinsid tiar na tair,
rí in-hislib, ri in-arddaib,
adrell cechrig immosech,
ferr cechrig ri robennach.
Rí robennach, mellach búaid. 147.
Ri cos'tuctha dagalar
bodor ocusamlabar,
immuich arbélaib intslúaig
rodashicc isindoenhuair.
Ri conattaig, tuiccsi dáil,
deog d'uisque forsinmbannscáil,
dian-ebairt frie centlais
bái coicer innacomgnais.
Ri rohic, amra tola,
mnai truaig dindrobur fola,
diataraill alám focleith,
finna abrothirni innétaig.
Rí rohicc mac nafedba
diantuc othoraib demna,
amra firt fiadrongaib dál,
diarohiccad inbacclám.
Ri condranic forsinmaig
frideichnebur doclannaib,
nícian rolla fordala
comtar coema comlana.
Ri robennach secht mbargin
la bec d'iascc, nírbo daidbir,
facbait secht cleib d'fuidlib de
sloig nacetheoramíle.
Ri rocháimchlai cruth cia cóir
intan luid islíab Taboir,
diatarfaid, gléalt cenhacht ,
adéacht trianadoenacht.
Tan bateist coicfer, gnim n-og82,
Petar, Iohain isIacob,
congaissi ceilli, clú cass,
Moise ocusHele admass.
Rí bethad buadaig, buan blad,
cli imgretha gluair ili gor:::
nicerr fribrig buidni bla
ferr cachríg ri cos'tuctha.
Rí cos'tuctha dágalar. 148.
Rí Roirscart isroglan
tempul sóer segda:::
tegdais dil deoda Dé bí,
bid teg n-amra n-aurnaigthi.
Rí rothodiusaig ahuaig
Lazair balór dolánbuaid,
iarnaécaib, feib roclos,
in-adnacul cethri ndenos.
Mori réil, coméit glaine,
imrualaid muir nGalaile,
cossaib tírmaib, deoda gáir,
fescur fiadnaapstalaib.
Ri roshícc fiadchuirib clann
forsintsét nadámac dall,
dianderna donchríaid chéir
combarosc roglan roréil.
Ri rofuc immrim n-amra
indomnuch naglanphalma,
diatucad dó immasech
indassan isint-ochech.
Rí frisin-erbairt inslúag
huili eter tren ocus trúag;
'dena arn-íc triabithu sir,
atbennachda, ameic Dauid!'
ArCoimdiu glé cumtaig rath
turcbaid cechgne cechcumtach,
cain clí cendigna, cenchacht,
mori rigda rohirscart.
Ri rohirscart isroglan. 149.
Ri dorigne triacheill nglain
humalloit diaapstalaib
india dardain, foglóir gle,
riacaisc móir nahésserge.
Ri robennach tuara doib
imtrath nóna fochétóir,
dian-ebairt friuu triarath,
robui nech díb 'coaglebrath.
Ri roraidi friu cogle
forgal febda firinne:
'nech uaib tic arthus donméiss
ishé ata fordrochséis.'
IArsin dochuaid Iudas ass
con-ilur mbriathar foglas,
commairni aríg, bagnim trait,
archuic ungaib dec argait.
Ri roraidi friu cocert
frisinslóg bái 'nachoemthecht:
'scailfidir intret coglé
innocht immonn-oegaire.'
IArsin asbeir Petur bán
ocus aétan frilár:
'ní nomscarad friCrist cain
nifil innim notalmain.'
Ri roraidi athesc n-uag
friPetur fiadinmorsluag:
'nomdiultfa fothrí triachleth
riasiu gaires incailech.'
Inri rodasalt sunn sel
fritinchosc, friforcetel,
roraid friu triacomrad cain:
'bid forcomdal inGalail.'
Cuaird nime imchlar betha bind,
suairc slan frisretha soérgrinn,
gnim centathair taidbrit bi,
morí rachain dorigni.
Ri dorigni triacheil nglain. 150.
Ri secht nimi, rí talman,
ardruiri nan-iladbar,
imrulaid etronn, fo fecht,
friré tribliadan trichat.
Ri dochoid fecht forfolocht
bahé inri tairchert torocht,
diarochind Iudas inmbrat(h)
diambui inglinn Iosofath.
Ri risfer failti osblai
Iudas triaphoicc mbrathemdai,
rí cosrucad sluag 'nadail,
rí rucad in-aurgabail.
Ri rúad rofucad hicacht
hitech coslúag nasacart,
diarodiult Petur cobras
nadrabe 'namuinteras.
Rí rodamair cech ndigail
fophlagaib fiaderrigaib,
ri tarcbad fiadchuirib clann,
rí fors'tardad guforgall.
Rí dochoid fricrann crucha
asathoil nir'athrucha:
ri noeb diatardad indneim,
rí goét 'nathoeb colagein.
Ri dochoid iarsoeralt slecht
asadoenacht 'nadéacht:
rí rosáilset frian-úine,
rochainset nahilldúile.
Tarblaing dorcha darcachmag:
mairb thalman asrachtatar;
bathómnaig dúili Dé dil
diar'fodluig fíal intempuil.
Rochichlaig cech duil, deilm nglan,
rochrithnaig nem istalam,
muir darcricha rothriall techt,
cride cloch ciar roscáilset.
Ri roches hicriaid chain
croich darcenn clainni Ádaim,
iarsin ruc creich, calma adrenn,
cotarat láim darhIffern.
Ri rochuimrig Demun dub
dianidcomainm Lucifur:
atat fochrithfeidm osain
sloig hIffirnn conan-amsaib.
Ri dofuc brait hIffirn uair
apein, acrithfeidm comtruaig,
rosuidig slánaib foadeis
forbruigib bánaib Parduis.
Rí doeni, tolaib caingen,
ri aingel, ri archaingel,
dessid iarsin, soerda clu,
osrigaib 'narigsuidiu.
Mori rígfial forlassad,
isflaith firian forbhassach,
doróssat cechmbrig, mod ngle,
ferr cechrig rí secht nime.
Rí secht nime, rí talman. 83151.
I samaithrech, febda fecht,
aCoimdiu, domtharimthecht:
dilig dam cachcin romthe,
aCrist, ardotrocaire.
Ardothitacht cain hicrí,
ardogein, amo noebri!
ardobathis mbuain hifus,
dilig dam cech n-immarbus.
Ardochrochad colére,
omarbaib arth'eseirge,
tabair dam dilgud mothal,
aritFiadu fírthrocar.
Ardofresgabail soer sel
cosinn-Athair fornoebnem85,
feib roradis frim riatecht,
dilaig dam motharimthecht.
Ardothitacht, déoda ingair,
domess forslog síl Adaim,
arnoengrad nimi cenchlith,
dilgiter dam mochinaid.
Arbuidin nafátha fir,
ardrong molbthach namartir,
dilig dam cachcin romgab,
arfairinn nan-húasalathar.
Archleir nan-apstal cenchol,
arsluag nan-uag ndeiscipol,
arcach noeb corath rigda,
dilig dam momígnima.
Arcech noebuaig osbith bras,
arbantrocht naprimlaichas,
dilig dam cach cin fonim,
arMaire n-amra n-Ingin.
Armuintir talman, torm ndil,
armuntir nimi noebgil,
tabair dam dilgud basdech,
domchintaib uair amaithrech.
ISamaithrech, febda fecht. 152.
Nimtha saegid forDia ndron
con-ilur mod medar nglan,
condarcuiri arcrichid ngel,
ruiri reb richid romchar.
Relat triarintriuchta ráid,
áes indintliuchta áin ém,
iarfinnalta frisid sloig
inganta móir morig réil.
Retha gaissi canar lib
cotibgaib cenbaisse blad,
dána cenecla nachneich,
slana iarsreith ecna corath.
Coniarfus duib, duraib eim,
ni dorunaib moríg réil,
gleod cachcesta uair daruair,
leor buaid diafesta doleir.
Denaid friartarba cenchrith,
amra rith relaid iarsreith,
nadibleisc linib run raith,
tur daith forcachceist foleith.
Cia 'cata, iarnglé doléir,
dála De diareir rothúir,
ciamét naree, reim n-uag,
robui inri ruad riacachdúil.
Cia dorat comairli coir
cenbríg mbroin dondrig hiruin,
riasiu nobeth bith ochein,
siu dogneth rí reil cachnduil.
Siudognetis aingil uais
artuais cechcaingil iarséis,
siu nobetis moini arbes
nagres nadoine fondeis.
Nariched natalam tir,
namuir mil met magar muad,
no nachdúil glanglanna cél
nem nél no anmanna úag.
Cia rochuimnig domrig rain
cengrain cordascuibdig fein,
cech duil derb frisoerbuaid slain
rosdelb frioenuair diaréir.
Cia adbar adbal infess
diacess inbith bladmar brass,
incuman lib arcachn-ai
ciabunad diambai inmass?
Heisse rotheipi cech nduil
iarruin rosleice diaréir,
inrí doruasat cechcri,
int-uasabb rogni ingréin.
Cia rolin dosilaib bith
dolubaib lígaib cenchleith,
cia rodelb friathuil andath,
ciarath forcachluib foleith?
Cia rosdechraig innacri,
cia rosgni iarcechraig gleo,
cia cruthaig glanglanna clú
nadu nachn-anmanna beo?
Bunad anman lib ingle
congaib gne glanbda col-lí,
ciacinn cenbaegul riangein,
saegul sein cechduini bí?
Cia 'cata indarim úag
fil forsluag sil Adaim áin,
cia 'coata, cendánim duib,
árim nguir ganim cechtraig?
Ónchetna duini robúi,
etir fer ismnái col-lí,
fordomun dérgidach Dé
gle cosndedinach atchí.
Crícha aicgein airm itát,
aicbeil imrat, rígda inset,
cose nirosfoillsig mori
doneoch icrí rianaéc.
Cid canat tonna, toirm trén,
cennachlén lonna fritóir,
congaibet gala, crech ngúr,
cachleth darmúr mara móir?
Can tic tuili trethan tuaircc
lethan cuairdd fobetha barcc,
cialeth fondomun rotháig
intan astráig forcachtracht?
Cialín nasluag, srethaib drong,
dosceil tonn muad mara mind,
ceti arbair trebait ann
dondleith tall dontalmain tinn?
Fillit anglúni cognath
cechtrath cennachndúiri dréil,
molad marcharait cohóg
canait cechslog dondríg réil.
Cid roleth bith, brigach cuaird,
cid dogni suairc sirach set,
isindaidchi fririad reb,
ocus grian gel cidimthet?
Ocus esca cid dodfeim
tan doceil nachngesca nglan,
cid dogni cithu gaeth cain,
cid nachgaim triabithu sam?
Cialin naretlann adrann
mod mall friarim oscech dind,
rethait rithrosc iarsetsain,
cidcotasgaib na sechtrind?
Cia de ismo messar combuaid
infail uaib rofessad iarfír?
aer alad, ilar neil,
nó intalam tren trebach tír?
Cia de islethiu domun dúr
no isdoimniu amúr, monur muad,
ciaso baili ata incrann
lethas barr daraer n-úar?88
Cid 'mifoilngi torann tren
cenlen lin abarann mbúan,
argair cechn-ahél athrial
sair, siar, isinaher n-úar?
Cia criathras usce n-an, n-uais,
iarluais forcach n-iathmass n-éis,
cia roalt crotha dogres
dorat bes forsrotha séis?
Cairm itat adbai nangaeth
baeth balnai imrát fricachmbruach?
neoil indaeoir, noithech bes,
cid doib dogres bid forluad?
Cialin nangaeth carait nual?
ciabrig buan canait friimluad?
ciadechair fail dararath?
ciadath ata forcachgaeth?
Congili cinnas atat
na secht nimi noebda cuaird?
cid dosgni fostaib cenbet?
ciamet fil 'nasostaib suairc?
Cia 'coata tomus inchlair
richid rain friforus fír?
cia doroemadair ochein
diareir coemchathir indRig?
Cade lín atheglaig lib
rosdedlaig Dia dil diathreib,
indfir rodelb betha brig
indrig robái rianagein?
Tuirmid triariagla, rét reil,
ciamét bliadan cobrath mbúan,
tuirid lib triabescna bríg
ciahaes esca forsindlúan.
Can dodechamar ille
forbith ché chetarchair gle,
infitir forcialbann clú
ciadú cosatiagam dé?
Acht arnDia, derb centair,
rondelb riandail domuin dúir,
'coarflaith cenguasacht, cencrich,
'coarrig donRuasat cechndúil?
Cia rogni cech n-uili n-uag
lethan luad fribuidi mbríg,
acht monoebrí donim nél
arn-oenDia trén, ishé arndil.
IS he doruasat cechret
cenbet, arn-uasabb, nadbrec,
rí rosmacht foraessu ec
iarset rochacht gaessu Gréc.
Cometaid cenecla agáis
ecna cenbaes oibind bes,
doneoch dorucai morí
bec dofucaid ni diagrés.
Tairinnid formbréthir móir,
atibtroig treithfir fondríg,
ennga huimli duib lagáis,
nabid forbáis nofribrig.
Nabagaid ahecnu uag
nual cenecla crabuid gúir,
lib niderb osbetha bríg
retha indríg rodelb cachndúil.
Truag formbith fodorchaib trel
forfeb fothomthaib Dé dil,
ingnassaib garbdai cechcin
nidatglain forn-adbai hil.
Hili huili dúili Dé,
dili druini dreim asmá,
iarnacáintuistin foleith,
coemthuicsin cachneich nimtha.
Nimtha.
Ni hetraigim rúna Dé,
gle nisteclaigim frimla,
firthuicsi rig bethad bí,
anhed beo hicri nimtha. Nimtha.
Ni naderna sen nasúi
nadrúi nisderbai bamá
ciapsat guir fricrabud nglé
túir fordalaib Dé nimtha. Nimtha.
ISme Oengus céle Dé,
coemdos gle clere fodchna,
diathuicthib deimnib De
tuicsin forcachní nimtha. Nimtha.
Morí corunib, cain clú,
cachdu diaduilib ata osbith,
balcc bladmar frimre
acht adrad frimre nimtha. Nimtha. Deichdúan naheisseirge inso.
153.
Bacoir docachcristaide;
cianochiad cachthratha,
huamun domnaig tristaide
sechtmain rialathi mbratha.
Biaid fogur fenedach
congairib grandaib garbaib,
isindomnuch dedenach
rian-eisseirge domarbaib.
Ticfa nel derg teinntide
atuáisciurd nime ninaig,
granna, gér, garb, geintide,
lethfaid dartalmain tinaig.
Ticfa fleochud fuilide
asindníul dorcha dogor,
truag deochair diarcuiribne
linfaid inn-huili ndomon.
IMtrath terta tinscanat
frossa fégfola fomnaig,
nitercca, niimscarat,
coti leth lathi indomnaig.
Ticfat luaichthi lasracha,
ticfat toirne centola,
ticfat cruaidi casracha,
ticfat froslacha fola.
O leuth lathi lanaide
cotrath nona nicletha,
fleochud fola falaide
fochetheora ardda inbetha.
Tomadmann tuath talmanna,
cretha granna isglorae,
inmuir colin anmanna
tet daramuru mora.
Mairg cechn-oen 'nafrithele
nachfoichlidar cofooil,
uamun brátha bithféle
ciadogneimmis bacooir.
Bacóir docach cristaide. 154.
Isindlathiu tánaissi
dia-luain luaidfiter arbair,
nidatairdi aniussa
crithnaigfid nem imthalmain.
Tonna saile sétaigfit
frisnahairera ardda,
biasta bledmaill beccaichfit,
fochichret gaire garga.
Guba granne golgaire,
cui cencheol, garg angretha,
cenaine, cenforngaire,
fochethri ardda inbetha.
Bethu bronach belgaide,
censid, censláine suba,
drong togach condedgaire
iarndith fortrágaib duba.
Truaga dini domblassa,
bergga conbenfat bassa,
nisuan sidi somblassa,
lergga conlínfat lassa.
Ferad cach aneimele
friDia, din asdaithiu,
friar Coimdid congelféle,
ararsoerad 'sindlaithiu.
ISsindlaithiu tánaise. 155.
'Sintres laithiu lainderda
dia-mairt 'mustuairc amura
arCoimdiu cóir caindelbda
timmairgfid cuaird adula Legf(ait) fothai fudomnai
domuin dein, dál asderbu,
crethfait clocha cruthamrai,
cosceraitar friandelbu.
Dluma dergga teintide,
niseol seim, nisuairc soraid89,
gura, cerpa, geinntide,
fochichret cuaird indomuin.
Turcgeba sruth sroibtened
ahuillib talman toebaig,
cumgeba cruth croithfider
forbruinnib betha broenaig.
Bidoenbreo bith brainechda
othathurcbail cofuined,
linfaid cloencheo cairechda
cechrind reil corian ruided.
Ri cosaidbrib slanchaingen,
doRósat gréne goho:
con-arbrib aarchaingel,
ronsoera 'sintresslóho!
'Sintreslathiu lainnerda. 156.
'Sinchethramad lithlathiu
cetaine, cetaib omun,
ticfe athach écaine,
croithfaid inn-huili ndomun.
Turcgeba inmuir mormongach
othalmain, tolaib tine,
cumgeba agrith glorglonnach,
coroa niulu nime.
Nuall nambledmall mbeccedach
nambiasta mbélderg mbirach,
sluaig nasedlang setfadach
forsintracht tírimm tinach.
Dofuit sís arithisi
trethan tromm, toromm n-adbal,
connachfess afithissi
cid teite fothuinn talman.
Tic tathellach tathlúgud
congnithaib fiadnaslogaib,
atherruch friaathnúgud
combi 'nachrichaib coraib.
Gaetha galacha gera,
ginmara, cetaib ahél,
combruet nafidbada,
comberat leo 'sinn-ahér.
IAlla ainble, engacha,
imriadat cech n-iath n-allmar,
diana, daingne, dedgarcha,
diallait forbiad intalman.
Ticfait airde inganta,
casrai cruaidi, cru granna:
sil n-Adaim attimmarta,
trúaga cechdu andala.
Atbera insluag sirechtach
sil n-Adaim sernait srethu,
an-athesc truag, dínertach:
'ferr dún bas indabethu.'
Bresma búana bruthacha,
gretha grainne congairgge,
sreba srúama sruthacha,
consceraiter frifairge.
Fillfidir nem, nassad glan,
afudomnaib aadbair,
cinnfidir agnas adbal
combruifider fritalmain.
Mac mor Maire Ingine
ronsóera laprimmaithiu,
arcachn-olcc n-óg n-indlide
'sinchethramad lithlaithiu.
'Sinchethramad lithlathiu.
157.
Coiced laithe lígaide
dia-dardain, tolaib tine,
ticfet toirne díglaidi
conscértar renna nime.
Nicheil cachduil delgnaide
timmarta condattrúaga,
domun duR condedgaire
roscar friabriga buana.
Beti dorchai triamannai,
betit adhuatha adbail,
srebai solmai síabardai
linfait ónim cotalmain.
Toethsat ruibni rétlannai
sis asostaib asesta;
nisfoelsat atetbannai,
formuchthair grian isesca.
Coe granna ocus golgaire,
duba dian ocus toirse,
cenaine, cenforngaire,
censíd, censuba soillse.
Sruama serba, seimlide,
fochasrachaib dosfemed,
muada merda meirblige,
isnalasrachaib tened.
Dia deoda doroegasa
tarcai turu condaithe,
marcachnoeb romsoerasa
archuru inchoiced láithe. Coiced. 158.
Sessed lathi lordata
dia-haine, tolaib tuile,
doberthar inmormartra
ann forsil Adaim huile.
Nichélat indécnaide,
leir adfiadat iarsrethaib,
atbélat ec etlaide
cachmil beo roblais bethaid.
Bidbronach, bidbrainechda,
cruachda focherdaib casrach:
nibaglorach graigechda
luarda colerggaib lasrach.
Oslaicfitir coemdoirsi
richid ranmair cenbine,
domun conachoemsoillsi
fortuigthir arbair nime.
Nanoeb isindnoebaingil
isindlassair lúaith lethain,
atsoer imcachcoemchaingein
amal iasc bis hitrethain.
IArndul acrí chaingnide
coCrist caid fordoi dessel,
bithoentu achaiblide
cengoi madchin rosessed.
Sessed lathi lordata. 159.
Dia-sathairnn nasechtmaine
bíaid inbith focrithur,
firfid graphainn gergaile,
amal choire forfichud.
Fochicher achruadchasra
iarfeirg diagalaib glethib,
luadfit lergga luathlasra,
sinfit suas osnaslébib.
Sergfait srotha serblomma
iarsrethaib siabrai sirfecht,
centuili, cenderbthonna,
cenrethaib riaglai rigrecht.
Roinnfitir triathomthaigi
sithbe naslébi slemun,
cloifitir triachomchaire,
menmaigfitir codremun.
Coclóefet nahaicneda
cechdúla, deilm asamru,
sóefeit nabiat attreba
eterbeohu ocus marbdu.
Ardrí richid rinnime
Crist caid conic cachngraphainn,
ronfaema ardinnbile
coronsaera día-sathairnn.
Día-sathairnn nasechtmaine. 160.
Il-láithiu nalánchangen
domnaig tadban diarndoidngib,
ticfait airbri archangel
dochum talman líarCoimdid.
Congera int-archaingel
gairm gluair óscriaid cechduine,
forsil n-Adaim n-ardaingen
con-héirset hili huile.
ISsinchetna eisseirge
riacách foguth indaingil,
apstail conaseiselbe
coCrist cenchrad diacaingin.
'Sindeisseirgi thanaisi
atressat fáthe inbetha:
foismedaig nisfailgaisi
dontress essérgi ingretha.
'Sinchethramaid essergi
atreisset martir thalman,
isincoiced eisseirgi
huilidettu noeb n-arbar.
ISintsessed eisseirgi
heirgit othalmain taisced
aes óge, aes athirge,
nanoidin iarnambaisted.
ISsintsectmaid eisseirgi
atraig cachoen coanmain,
atenid, atrommthuilib,
amuir, atir, atalmain.
Tinolat drong tóebadbal
dochum dála triacrithfeidm,
muinter nimi noebarbar,
muinter thalman iss iffeirnn.
IS fossud afledugud
linib anduis andile,
asossud, asrethugud,
fiadgnuis réil rig secht nime.
Na secht nime noebnara
fillfitir fodlaib fuiled,
gebaid tene toebdana
otha thurcbail cofuined.
Forhinnaib nalasrasin
seiss intsluáig innasrethaib,
osdindaib nacasrasin
combuaid fobrátha brethaib.
Atre inrí robúadach
conidfoidreich doib huile,
conachroich deirg dodúalaig
friaaiss fiadgnúis cechduine. Seiss isuidiu amiadamla
Mac De Athar centimme,
innachuiriu grianamra,
adáapstal dec imme.
Mac nahOge ebraide
dorósait slógu hisaithiu,
din artróge delgnaide
diarndítin isindlaithiu.
Il-láthiu nalánchaingen. 161.
Indomnuch nacomdála
iarn-eisseirge condremna91,
nibaceim soer sograda
tecait druing duba demna.
Tuir nan-arbar n-iffernna
cendil acarcraib comul,
fogarbdath acrithfedma
linfait inhuili ndomun.
Dofoethsat nahídala,
dee duib nangeinte cuilech:
nisfoelsat angnímrada
dobith fiadgnúis indRuirech.
Ruibni ruada richessa,
tene derg troethas duisse,
duilgi trúaga trichessa,
con-ilur fergg friangnússe.
Congluaisfi fonn fudomna
domuin dein, dál condubai,
artúaisfi condodomnai,
cenbuaid, cenbrig, cenbrugai.
Coe granna ocus glammairecht
condith cenchoimsi ngretha,
cencennsa, censadailecht,
censíd frisoillsi sretha.
Sreba siabra saraigter
snimaig forhinn nalasra,
cretha ciara granaigter
gnimaig forcinn nacasra.
Guidem frisinmorchoimdid
incech huair arcomráda,
arsoerad diartrógdoidngib
indomnuch nacomdála.
Indomnuch nacomdála. 162.
Il-lathiu indluain lainnerda
bratha frisndalat píana,
ferfait arbair aingelda
catha fridemna díana.
Troethfaidir drong dergnaide
triadremnu tolaib guba:
rian-angliu centerbaide
mebais fordemnu duba.
Conatóisiuch dolbaide
Lucifer léom asdúru,
in-Iffern ogolgaire
fochichritar forcúlu.
IArsin bertair fírbretha
fíadgnúis De forclainn Ádaim,
scertair iarnangnímgreth(a),
dechraigfiter 'nandálaib.
Dlomthar lat drong demnachda
ipíanaib úaraib Iffirn,
peccthaig censil nderbgarta,
fochiabraib cruadaib crithfeidm.
Cechfirian foglangeltad
fordeiss Dé bí, buan bithfeidm;
fodimiad cechanrechtach,
forlaim cli dochum n-Iffeirnn.
Indformdig, ingúbrethaig,
inchosnamaig, inchuilig,
indruid, inderetecdaig,
ingeint, ingalaig guinig.
Inmeirlig, indadaltraig,
ingoaig gloraib guba,
intsantaig, indiumussaig,
indeithchich linib luga.
Indferggaig, indetradaig,
induinoirgnid condremnai,
aes ecnaig, aes athchossain,
aes indindlaig nosdedlai.
IT he sin inprimpeccthaig
artrebat hIffernn húarach,
tiagait cenni d'fírettlaib
laDemun ndremun trúagach.
Dochum pene suthaine
icarcair guires grithu,
iatsom nipdat duthaine
icafulang triabithu.
Bethu brónach bithtoirsech
ítu, dochtai iarsetaib,
cuairt glórach, niclithchoimmsech,
uacht, gorta, crith fordetaib.
Dia dil, tuistid dítnidi
nandúla ndelbda ndegrach,
ronsoera argliphiti
nandemna in-Iffurnn engach.
Indnoib isindfírianaig
doreir indAthar nemda,
congerdar cendímiada
dochum flatha sechtedma. Nassad side siráidde,
amru cechnduis cenchithu,
imcaissiu naTrinóite
ognúis dognuis triabithu.
Bith isámaib sonmige
iarmbas cendomgnas ndangen,
'nandalaib cendonmige
dogres hicomgnais angel.
Cenchrini, cengalara,
censním, censaethar sníid,
cenoccurus cotulta,
cenaurchra broitt nabíid.
Bith isoere sirsoillsi,
classa caine, ceoil gelbda,
innoebi censirthoirsi,
cenhass, cenáes, cenerchra.
Adroillemm, adaittrebam
oentaid aingel cechtratha,
liarCoimdid cocaitchennam
iarmbuaid abrethaib brátha.
Adfiadat indécnaide,
doréir naríagla asmóo,
imriadat cohéttlaide
mili bliadna 'sindlóo.
Il-lathiu indluain lainerda.